نەوزاد شێخ كامیل :جموجووڵی بازرگانی زیاد بووەو لەم ساڵدا\nسەرەکی / نەوزاد شێخ كامیل :جموجووڵی بازرگانی زیاد بووەو لەم ساڵدا\nمامەڵەكردن لەگەڵ بازاڕی كوردستان كە لەهێشتا لەقۆناغەكانی سەرەتادایە بەرەو پەیڕەوكردنی بنەماكانی ئابووری بازاڕ دەچێت؛ كارێكی ئاسان نی یە، بەتایبەتی كە ناهاوسەنگیەكی روون و ئاشكرا هەیە لەنێوان كاڵاو شمەكەكانی هاوردەو هەناردە، بۆ قسەكردن لەسەر ئەم پرسەو چەند بابەتێكی دیكەی پەیوەندار بەچاودێریكردنی بازاڕ و پەیوەندییە بازرگانییەكانمان لەگەڵ عێراقدا؛ گۆڤاری ( سامان ) ئەم دیدارەی لەگەڵ نەوزاد شێخ كامیل بەڕێوەبەری گشتی بازرگانی سازدا.\n• ئابووری هەر وڵاتێك بە گرنگیدان بەپیشەسازیی و ئاراستەكردنی كۆمەڵگە بەرەو كۆمەڵگەیەكی بەرهەمهێن پێش دەكەوێت؛ سەرەتا دەكرێت بزانین ئێوە لە بەڕێوەبەرایەتی گشتی بازرگانی لە وەزارەتی بازرگانی و پیشەسازیی مامەڵە لەگەڵ چی سیستەمێكی ئابووری و بازاڕ دەكەن؟\n- ئابووری كوردستان ئابوورییەكی شۆشیالیستی نییە و بنەماكانی لیبرالیەتی ئابووری بازاڕیش بەتەواوەتی جێبەجێ نەكراوە، ئەوەتا حكومەتی هەرێمی كوردستان لەپێناو پاراستنی بەرژەوەندی گشتی هێشتا بەتەواوەتی دەستی لەبازاڕ نەكێشاوەتەوە، وەزارەتی بازرگانی و پیشەسازیی بەپشت بەستن بەپلانێكی ستراتیژیی كە گوزارشت لە كارنامەی كابینەی نۆیەمی حكومەتی هەرێمی كوردستان دەكات هەنگاوی ئەرێنی داوەو زەمینەی خۆش كردووە بۆ ئەوەی بازرگانان و پیشەسازیكاران پێكەوە كار بكەن و ئازادانە كاڵاكانیان كڕین و فرۆشتنەوەی پێوەبكەن، لەكاتی دەركەوتنی هەر كەموكوڕییەكی تایبەت بەقۆرخكاری و گەمەكردن بەنرخەكانەوە ئێمە وەكو بەڕێوەبەرایەتی گشتی بازرگانی و لەرێگەی بەڕێوەبەرایەتیەكانی چاودێری بازاڕەوە دەست تێوەردان لەبەرژەوەندی خەڵك دەكەین تا ئەو ڕادەیەی پاڵپشتی و هانی بازرگانەكان دەكەین بۆ هێنانی ئەو كاڵاو پێداویستیانەی لەبازاڕەكانی كوردستان خواستی لەسەرە. لەئابووری بازاڕدا بەتایبەتی كە ئابوورییەكە پەیوەندی توندی لەگەڵ یەكتر هەیە و بەستراوەتەوە پێكەوەو شوێنەوارەكانی قەیرانە سیاسی و تەندروستیەكان و تەنانەت شەڕەكان كاریگەریی لەسەر یەكتر هەیە بۆیە دەبێت بەردەوام چاوكراوە بیت و لەكاتی كەوتنەوەی قەیرانەكاندا پێش وەختە پلان و ئامادەكاریت كردبێت.\n• بەڵام دوای تێپەڕبوونی چەندین ساڵ هێستا نەتوانراوە بەئابووری عێراق و كوردستانیشەوە بگەینە قۆناغی ئابوورییەكی بەرهەمهێن، بۆ ئەوەی چیتر پشت بەداهاتی هەناردەكردنی نەوتی خاو نەبەستین و ئەوەندە نەكەوینە ژێر رەحمەتی گرانبوونی نرخەكان لەسەرچاوە سەرەكییەكەی كاڵاو بەرهەمەكانەوە، پرسیار لێرەدا ئەوەیە ئایا ناهاوسەنگی نێوان هەناردەو هێنراوكان لەچی ئاستێكدایە؟\n- ئەمە پرسیارێكی گرنگە، چونكە بۆ ئەوەی بزانین ئابووری هەرێمی كوردستان ئابوورییەكی بەهێزو سەقامگیرە دەبێت ئابوورییەكی هەمەجۆرت هەبێت و داهاتەكەشی جۆراوجۆر بێت، واتا تەنیا پشت بەداهاتی ناسەقامگیریی ناردنە دەرەوەی نەوتی خاو نەبەستین، هەندێك بابەتی تایبەت بەپەیڕەوكردنی سیستەمی ئابووری و هاوسەنگكردنی تەرازووی بازرگانی نێوان هاوردەو هەناردە تەنیا پەیوەندار نییە بەهەرێمی كوردستانەوە بەڵكو پەیوەندی بەهەموو عێراقەوە هەیە، لەعێراق و هەرێمی كوردستانیش زیاتر لە 80%ی كاڵاو شمەكەكانی نێوخۆ هاوردەی وڵاتانی بیانی یە، هەوڵەكانی حكومەت لەسەرجەم سێكتەرەكان دەستی پێكردووە دەمانەوێت ئەگەر نرخی نەوتیش دابەزی كێشەی سیولەو دارایی و ئابووری دروست نەبێتەوە، هەوڵەكانی بەرهەمهێنان دەستی پێكردووەو ئەوەتا لەهەندێك بواردا بەرهەمی نێوخۆی كوردستان لەرووی كوالێتییەوە زۆر بەرزە و لەدەرەوەی وڵات داواكاریی لەسەرە. لەگەڵ ئەمەشدا هێشتا ناهاوسەنگی لەنێوان هەناردەو هاوردەدا هەیە، بەتایبەتی لەبواری هێنانی پێداویستی پزیشكی و كەرەستەی بیناسازی و خۆراكی و كشتوكاڵی كە لەریزبەندی پێشەوەی ئەو پێداویستیانەیە دێن كە هاوردە دەكرێن، بەشێوەیەكی گشتی قەبارەی بازرگانی ساڵ لەدوای ساڵ رووی لە هەڵكشان كردووە لە ساڵی 2020 ئەم قەبارەیە گەیشتە زیاتر لە 4 ملیار دۆلار رەنگە ئەگەر پەتای كۆڕۆناو گرتنەبەری رێوشوێنی خۆپارێزی تووند نەبووایە ئەم قەبارەیە بۆ دوو هێندە زیادی بكردایە.\n• كاتێك باسی ئابووری و هەر سێكتەرێك دەكەیت نابێت پەتای كۆرۆنا لەبیر بكەین، بەڕێزت ئاماژەت بەوەدا كە پەتای جیهانی كۆڕۆنا زیانی گەورەی بەكەرتی بازرگانی و پیشەسازیی و ئابووری گەیاندووە، ئایا دەكرێت بزانین زیانەكانی ئابووری پەتاكە لەسەر كوردستان چەند بوو؟\n- كۆڕۆنا جگە لەزیانە گیانی و تەندروستیەكانی زیانێكی ئابووری و دارایی ئەوەندە گەورە بووە زۆڕ زەحمەتە هیچ وڵاتێك بتوانێت مەزەندەی بكات، جووڵەی بازرگانی لەسەرانسەریی جیهان و بەهەرێمی كوردستانیشەوە سست و لاواز كردوو قەیرانی گەورەی نەوت و دارایی لێكەوتەوە، خۆ ئەگەرسیاسەت و بەرنامەكانی رێزدار مەسرور بارزانی سەرۆكی حكومەتی هەرێمی كوردستان نەبووایە قەیرانێكی زۆر سەخت رووی لەخەڵكی كوردستان دەكرد. ئێستاكە ڕەوشەكە بەرەو هێوربوونەوە دەچێت دوای بڵاوبوونەوەی ڤاكسین و خۆگونجاندن لەگەڵ شوێنەوارە تەندروستی و ئابوورییەكانی پەتاكە ئەوەتا لەم ساڵدا توانیومانە8 هەزار و 756 مۆڵەتی بازرگانی بدەینە كۆمپانیاكان بەتایبەتی كۆمپانیاكانی دەرمان و بیناسازی و خۆراك و ئاژەڵداریی و لەبەرنامەدایە ئەم ئاستە زۆر زیاتر بەرز بكەینەوە بۆ ئەم مەبەستە دەمانەوێت لەڕێگەی گۆڕینی هەندێك رێنمایی و ئەو یاسایانەی پێشتر هەبووە هەمواریان بكەینەوەو لەگەڵ سەردەمەكەو واقیعەكەی ئەمڕۆدا بیگونجێنین و ئاسانكاریی زیاتر بۆ بوژانەوەی هەردوو كەرتی بازرگانی و پیشەسازیی بكەین، بۆ ئەوەی زیاتر پاڵپشتی بەرهەمە ناوخۆییەكان بكەین .\n• كەواتە هەنگاوەكانی بەرەو پشت بەستن بەبەرهەمی ناوخۆ دەستی پێكردووە، دەكرێت زیاتر ئەم هەنگاوانەمان بۆ روون بكەیتەوە؟\n- گەشەكردنی ژێرخانی ئابووری و بوژانەوەی سێكتەری كشتوكاڵ و دامەزراندنی سایلۆكان و پەیڕەوكردنی رێوشوێنی ئاسانكاریی بۆ ئەو كەسانەی پاڵپشتی بەرهەمی ناوخۆ دەكەن لەدیارترین هەنگاوە كردارییەكانە، ئەوەتا بەرهەمی گەنم وخۆراكی ئێمە لەرووی كوالێتیەوە بەرزەو بۆ ئەوەی ئێمەش گرنگی بەم لایەنە بدەین سێ سایلۆمان دروست كردووەو لە 95%ی كارەكانی تەواو بووە، ئەویش سایلۆكانی ( كەلارو قوشتەپەو روڤیا) یە كە هەریەكەیان توانای 40 هەزار تۆن گەنمیان هەیە و لەگەڵ 8 سایلۆكەی دیكەو چەند سایلۆیەكی كەرتی تایبەتیش كە توانای 500 هەزار تۆنیان هەیە بەهەموویان توانای هەڵگرتنی ملیۆن و 700 هەزار تۆن گەنمیان دەبێت، ئەمەش هاوكاتە لەگەڵ دامەزراندنی ناوچەكانی پیشەسازی خۆراكی . لایەنێكی دیكەی گرنگ كە پێویستە پەیڕەو بكرێت ئەویش لایەنی هوشیارییە بەداخەوە خەڵكی خۆمان ناچن گرنگی بەخۆراك و بەرووبوومی كشتوكاڵی ناوخۆ بدەن كە لەرووی كوالێتی و تەندروستی یەوە دەوڵەمەندە، دەچن روو لەكاڵاو بەرهەمی هەرزانی وڵاتانی دراوسێ بیانی دەكەن، لەكاتێكدا پاڵپشتی بەرهەمی ناوخۆیی لە ئەگەری قەیرانەكان دوورمان دەخاتەوەو لەرووی كوالێتی و تەندروستیشەوە لەئاستێكی بەرزدایە.\n• مەبەستت قەیرانی قۆرخكاری و گرانبوونی نرخی كاڵاو پێداویستی یە خۆراكییەكانە؟\n- بەڵێ؛ بۆ نموونە گرانبوونی نرخی نان و سەموون كە پەیوەندی بە گرانبوونی نرخی گەنمەوە هەبوو لە سەرچاوەكانی بەرهەمهێنانی گەنم كە لەروسیایەو دواتر دێتە توركیاو هەرێمی كوردستان، خۆشبەختانە سەرۆكی حكومەتی هەرێمی كوردستان هەر زوو رێوشوێنی پێویستی گرتەبەر و رێگای بەم گرانبوونەی ئەم پێداویستی یە رۆژانەو گرنگەی خەڵكی نەدا، تەنانەت لەئێستادا لەسایلۆكانی هەرێمی كوردستان گەنمێكی جوانمان وەرگرتووەو نانەواخانەكانی خۆمان دەتوانن ئاردەكەی خۆمان لەگەڵ ئاردی سفر تێكەڵ بكەن و نانی لێ دروست بكەن، بەشێوەیەكی گشتی لەهەرێمی كوردستان بەهیچ شێوەیەك گرفتی ئارد دروست نابێت و كۆمپانیاكانی ناوخۆ دەستیان بەبەرهەمهێنانی ئاردی سفر كردووە و لەگەڵ ئاردی خۆماڵی تێكەڵی دەكەن و ئاردێكی باش و بەسوود دەبێت بۆ نانەواخانەو سەمونخانەكان . لەبواری بەرهەمی بەرووبوومە كشتوكاڵییەكانیشەوە بەهەمان شێوە ئاستی بەرهەمی ناوخۆ بەرز بووەتەوە بەتایبەتی دوای ئەوەی بەهای زۆر لەبەرهەمەكانی وڵاتانی بیانی بەرزبووەتەوەو ئەمەش هانی جوتیاران دەدات زیاتر روو لەبەرهەمی خۆماڵی بكەن.\n• هەموو ئەم پرس و بابەتانەی باسمان كرد پەیوەندییەكی بەهێزی لەگەڵ سیاسەت و بەرنامەكانی حكومەتی عێراقیش هەیە، چونكە لەرووی سیاسەتی بارزگانی دەرەكی و داراییەوە كوردستان لەچوارچێوەی دەوڵەتی عێراقدا هەرێمێكی فیدراڵی یە، ئایا لەم رووەوە چی كێشەیەكتان لەگەڵ عێراق هەیە؟\n- پەیوەندییەكانمان لەگەڵ عێراق باشە؛ ئێمە یەكێكین لەو بەڕێوەبەرایەتییە گشتیانەی رۆژانە چەندین پرس و بابەت لەگەڵ بەڕێوەبەرایەتی گشتی بازرگانی عێراق كۆمان دەكاتەوە و بەردەوام سەردان و گفتوگۆ لەگەڵ یەكتر دەكەین، بەڕێوەبەرایەتی گشتی بازرگانی لەهەرێمی كوردستان لە 17 بەڕێوەبەرایەتی پێكهاتووە كە زۆربەیان پەیوەندیان بەعێراقەوە هەیە وەكو بەڕێوەبەرایەتییەكانی پسوولەی خۆراك و چاودێری بازرگانی و دروستكراوی دانەوێڵە و بازرگانی دانەوێڵە كە پەیوەندییەكی باشیان لەگەڵ عێراق هەیە و ئیشوكارەكانیان پێكەوە ئەنجام دەدەن. لەگەڵ ئەمەشدا زۆربەی ئەو دیدارو گفتوگۆیانە بۆ زیاتر چارەسەركردنی كێشەكان و بەهێزكردنی پەیوەندییەكانە لەپێناو بەرژەوەندی گشتی خەڵكی كوردستان و عێراقیش، ئەوەتا ئێمە كێشەمان لەبواری هەناردە هەیە و پێویستمان بەسیتەمێكی هاوبەشە لەگەڵ عێراقدا هەیە، بۆ چارەسەركردنی ئەم كێشەیە لەدوا كۆبوونەوەماندا لەگەڵ وەزارەتی بازرگانی عێراق هەردوو لا رێكەوتین بەوەی سیستەمێكی هاوبەش لەسەر ئاستی عێراق دابنێین بۆ رێكخستنی هەناردە، هاوكات بۆ كەمكردنەوەی رۆتین و خێرا بەڕێوەچوونی مامەڵەی بازرگانەكان هەنگاوی باش نراوەو نووسینگەی بەڕێوەبەرایەتی چاودێری بازرگانیمان لەشاری دهۆك داناوەو لەئایندەیەكی نزیكیشدا ئەو نووسینگەیە لەسنووری هەردوو پارێزگای هەولێر و سلێمانیش دادەنێین و هەمواری رێنماییەكانیش دەكەینەوە.\nبەشێوەیەكی گشتی نزیكبوونەوەی نێوان هەرێم و عێراق لەرووی بارزگانی و ئابوورییەوە بەقازانجی هەمووان و بوژانەوەی ئابووری وڵات و هەرێم تەواو دەبێت و كەرتی بازرگانی و پیشەسازیی و سەرجەم سێكتەرەكانی دیكە زیاتر دەچنە پێشەوە.


چەند ھەڵەیەک کە ھەرگیز نابێت لەکاتی شۆردنی ڕوخسار ئەنجام بدرێت – دەنگی کورد\nماڵەوە/هەمەڕەنگ/ستایڵ/چەند ھەڵەیەک کە ھەرگیز نابێت لەکاتی شۆردنی ڕوخسار ئەنجام بدرێت\nچەند ھەڵەیەک کە ھەرگیز نابێت لەکاتی شۆردنی ڕوخسار ئەنجام بدرێت\nشۆردنی ڕووخسار کارێکی ڕۆژانەیە، بەتایبەت بەیانیان پاش ھەستان لەخەو، ھەرچەندە خاوێن کردنەوەی ڕوخسار سودی زۆری ھەیە، بەڵام وەک پسپۆڕان ئاماژەیپێدەکەن ھەندێک کەس لەکاتی شۆردنی دەمووچاویاندا ھەڵەی گەورە ئەنجامدەدەن.\nلە ھەواڵێکی ماڵپەڕی beautifully nourished دا ئەوە ھاتووە کە شۆردنی ڕووخسار کارێکی زۆر پێویستە و ئەگەر ڕۆژانە چەندجارێک دووبارە بکرێتەوە ھیچ زیانێک بە ڕوخسار ناگەیەنێت، بەڵام ھەندێک کەس لەکاتی شۆردنی دەمووچاویاندا ھەڵەی گەورە ئەنجامدەدەن، بەتایبەتی ئەوەی زۆرگرنگە ھەڵبژاردنی جۆری ئەو خاوێنکەرەوانەیە کە بەکاری دەھێنن وەک شامپۆ و سابوونی تابەت، ئەو کەسانەی پێستیان ھەستیارە یاخود چەورە پێویستە خاوێنکەرەوەی تایبەت بەکاربھێنن.\nلە ھەواڵەکەدا ئاماژەبەوەشکراوە کە ھەندێک کەس زیادەڕەوی لە شۆردنی دەمووچاودا دەکەن، ئەمەش ھەڵەیەکی گەورەیە چونکە بە شۆردن خانەکانی پێست ھەندێیان پاک دەبنەوە و ھەندێکیان لەناودەچن، پێویستە لە بەکارھێنانی ئاوی گەرم دووربکەویتەوە و ئاوی شلەتێن بەکاربھێنیت، شۆردنی دەمووچاو پێویستی بە دەستلێخشانی زۆر و توند نییە چونکە ئەمە تەنھا زیان بە پێستی ڕوخسارت دەگەیەنێت.\nپێویستە خۆت لە بەکارھێنانی فولچە و ھەندێک کەرەستەی پاککەرەوە بەدووربگریت کە تایبەت نییە بە شۆردنی ڕووخسار، لانەبردنی سابون و دەرمانە کیمیاییەکان بەشێوەیەکی باش زیانێکی گەورە بە پێست دەگەیەنێت، ھەرگیز لەپاش شۆردنی دەمووچاو نابێت کرێم بەکاربھێنرێت.


سپای عێراق سەربازگەیەكی دیكەی بە بێ بەرەنگار بوونەوە پێشكەشی داعش كرد – زاگرۆس پۆست\nماڵەوە / جیهان / سپای عێراق سەربازگەیەكی دیكەی بە بێ بەرەنگار بوونەوە پێشكەشی داعش كرد\nسپای عێراق سەربازگەیەكی دیكەی بە بێ بەرەنگار بوونەوە پێشكەشی داعش كرد\nیه‌ك شه‌ممه 12 تشرینی یه‌كه‌م 2014\tجیهان, هەواڵ 48 جار خوێنراوه‌ته‌وه\nسەرچاوەیەكی ئەمنی عێراقی رایگەیاندووە كە،” چەكدارانی داعش كۆنترۆڵی سەربازگەیەكی سپای عێراقیان لە رۆژئاوای رومادی بەدەستەوە گرت و لەو هێرشەدا هیچ تەقەیەك بەرانبەریان نەكرا”.\nئەو سەرچاوەیە ئاماژەی بۆ ئەوە كردووە كە چەكدارانی داعش شەوی رابردوو كۆنترۆڵی سەربازگەكەیان كردووە كە نزیك شاری “هیتە” دایە و سپای عێراق پێش ئەوەی چەكدارانی داعش بگەنە سەربازگە‌كە چۆڵیان كردووە.\nئەو سەرچاوەیە بە هەواڵنێریی شەفەق نیوزی راگەیاندووە كە، ” چەكدارانی داعش دەست یان گرتووە بەسەر هەموو چەك و تەقەمەنییەكانی ناو سەربازگەكەداو دواتر دەستیان بەپێشرەوی كردووە بۆ جێگاكانی تری پارێزگاكە”.\nزۆربەی ناوچەكانی پارێزگای ئەنبار بەدەست چەكدارانی داعشەوەیە، لەوانە قەزای هیت و رواو و قائیم و چواردەوری شاری رومادی، سوپای عێراقیش لە قەزای حەدیسە ماوەتەوە كە گرنگترین شوێنی پارێزگاكەیەو دووەم بەنداوی گەورەی عێراق و فرۆكەخانەیەكی سەربازی لێیە.\nجێگای وەبیرهێنانەوەیە دوێنێ هەواڵێكی دیكە بڵاو كرایەوە كە داعش دەستی بە سەر شاری ئەبوغۆرەیب دا گرتووە و لە 13 كیلۆمتری شاری بەغدایە.


ژمارەی ئەو شیر پێدانانە چەندە كە بەهۆیەوە منداڵ حەرام دەبێ لەو ئافرەتەی شیری پێداوە و هەروەها لەكەس و كارە نزیكەكانی ئافرەتەكەش ؟: ماڵپەڕی وەڵامەکان\nژنهێنان و خێزانپەروەردەى منداڵ ژمارەی ئەو شیر پێدانانە چەندە كە بەهۆیەوە منداڵ حەرام دەبێ لەو ئافرەتەی شیری پێداوە و هەروەها لەكەس و كارە نزیكەكانی ئافرەتەكەش ؟\nژمارەی ئەو شیر پێدانانە چەندە كە بەهۆیەوە منداڵ حەرام دەبێ لەو ئافرەتەی شیری پێداوە و هەروەها لەكەس و كارە نزیكەكانی ئافرەتەكەش ؟\nپێنج جار شیر پێ دانە، ژمارەكەی پێنج جارە كاتێ تەمەنی منداڵ لەخوارووی دوو ساڵییەوە بێت ، كاتێ مەمكی گرد و شیر چووە نێو دەمییەوە و پاشان بەریدا پاشان گەڕایەوە سەری لەهەمان مەجلیسدا یاخود لە مەجلیسێكی تردا شیرەكەی خوارد تاوەكو پێنج جارەكەی تەواو كرد ئەوا دەبێتە منداڵی ئەو ئافرەتەی شیری پێداوە و منداڵی مێردی ئەو ئافرەتەی كە شیری پێداوە ، بەڵام گەر كەم تر بێت لە پێنج جار یاخود گومان هەبوو لەوەی پێنج جار شیری پێداوە یاخود گومان لەوەدا هەبوو شیرەكە گەشتبێتە نێو سكی منداڵەكە ئەوا هیچ حیسابێك بۆ ئەو شیر پێدانە ناكرێت .\nپێویستی بەدڵنیا بوونە لەوەی كەشیرەكە گەشتۆتە نێو سكی منداڵەكە ، و پێویستە دڵنیا بن لەوەی كە پێنج جار یاخود زیاتر شیری پێداوە ، وهەروەها پێوستی بەدڵنیاییە لەوەی كە ئەو شیر پێدانە پێش تەمەنی دوو ساڵی بووە ،جا گەر دڵنیا بن لەوەی پێنج جار یاخود زیاتر شیری پێدراوە و شیر گەیشتۆتە نێو سكی منداڵەكە ، وئەو شیر پێدانە پێش بڕینەوە لەشیر و پێش تەواو كردنی دوو ساڵی بوبێت ئەوا ئەو مندڵە دەبێتە منداڵی ئەو ئافرەتەی شیری پێداوە و منداڵی مێردی ئەو ئافرەتەی كە شیری پێداوە و دەبێتە برای مداڵەكانی ئەو ئافرەتەی كە شیری پێداوە ، بەڵێ .\nوەڵام دراوەتەوە لەلایەن زانای پایە بەرز : الشیخ عبدالعزیز بن عبدالله بن باز\nئەرکی خێزان بەرانبەر ئەو منداڵانەی کە نوێژ ناکەن حوکمی ڕێگری کردن لەمنداڵ بوون بەبیانووی خۆ یەکلایی کردنەوە بۆ عیبادەت ئایا ڕێگەپێدراوە شیرپێدانی منداڵ لە دوو ساڵ زیاتربێت؟ حوکمی شەرع چی یە لەبارەی ئەو کەسانەى کە ڕێگری دەکەن لەمنداڵ بوون لەترسی هەژاری ؟ ئایا یادكردنەوەى لەدایك بوون (عید میلاد) حەرامە؟\nسەردان: ١,٨٢٥ بەش: پەروەردەى منداڵ\nپرسیاری دواترئافرەتێک منداڵى نابێت دروستە منداڵى کەسێکى تر بێنێت بیکات بە منداڵى خۆى؟پرسیاری پێشترحوکمى بێ بەش کردنى ئافرەتان لە میرات چیە؟


خه‌وتن له‌گه‌ڵ شه‌یتان، دیوى ناوه‌وه‌ى په‌یوه‌ندییەکانی ئه‌مریکا و سعودیه\nئه‌مریکا چۆن سوود له نه‌وت و داهاتى سعودیه‌ى سونه مه‌زهه‌ب وه‌رده‌گرێت؟ به‌خوێندنه‌وه‌ى کتێبى (خه‌وتن له‌گه‌ڵ شه‌یتان) به‌ته‌واوى ئه‌وه‌ت بۆ رووونده‌بێته‌وه که چۆن سامانى نه‌وتى سعودییه له‌لایه‌ن ئه‌مریکییه‌کانه‌وه ده‌بردرێت.\n)رۆبێرت بایه‌ر( که نوسه‌رى کتێبه‌که‌یه‌و ئه‌فسه‌رێکى چالاکى پێشووى ده‌زگاى هه‌واڵگرى ئه‌مریکایه‌و پۆستى جیاجیاى له (CIA) هه‌بووه، ماوه‌ى ۲۰ ساڵ کارى له‌ئه‌م ده‌زگایه کردووه‌و به‌زیره‌کترین و کارامه‌ترین کارمه‌ندى ئه‌و ده‌زگایه ناسراوه له ڕۆژهه‌ڵاتى ناوه‌ڕاستدا. له‌ساڵى 1983 سه‌رۆکى تیمى ئه‌م ده‌زگاى CIA بووه له لوبنان.\nنوسه‌رى کتێبه‌که، له به‌یروت و تاجیکستان و عێراق و سودان و سعودیه و زۆر شوێنى تر، کارى بۆ ده‌زگاى (CIA) کردووه. له کتێبه‌که‌ى دا (رۆبێرت بایه‌ر) به روونى تیشک ده‌خاته‌سه‌ر بازگانى چه‌ک له سعودیه‌و خۆشگوزه‌رانى بنه‌ماڵه‌ى ئال سعود، ژیانى شاهانه‌ى باڵوێزى سعودیه ئه‌مریکاو په‌یوه‌ندى باڵوێز به سه‌رۆک و سیاسه‌ت مه‌داره‌کانى ئه‌مریکاو به‌فیڕۆدانى پاره‌ى نه‌وتى سعودیه له ئه‌مریکا، هه‌روه‌ک چاوپۆشینى ئه‌مریکا له‌سعودیه له یارمه‌تى دانه‌کانى گرووپه توندڕه‌وه‌کان و وه‌رگرتنى سه‌رانه له‌سعودیه.\nبایه‌ر ده‌نوسێت "ئوسامه بن لادن له دایکبووى عه‌ره‌بستانى سعودیه بوو، ساڵى 1995 هاوڵاتیانى سعودى له ته‌قاندنه‌وه‌ى باره‌گاى گارد به کوشتداو ساڵى 1996 هێرشى کرده سه‌ر تاوه‌ره‌کانى (خوبه‌ر). ساڵى 2000 دوو فڕۆکه‌یان له به‌غدا رفاند. بێگومان سعودیه له‌ودیو په‌رده‌ى په‌لاماردانى پاپۆڕه جه‌نگییه‌کانى (کول) ه‌وه بوون، سه‌دان سعودیش له‌چیچانه‌وه بگره تا کینیاو تانزانیا به‌شداربوون" ل27\nنوسه‌ر له کتێبه‌که‌یدا باس له په‌رده‌پۆشکردنى وه‌زاره‌تى ده‌ره‌وه‌ى ئه‌مریکا ده‌کات بۆ ئه‌م تاوانانه‌و ده‌نووسێت " له‌ڕاپۆڕتى ساڵى 1999ى وه‌زاره‌تى ده‌ره‌وه‌دا هاتووه( میتۆدى بیردۆزى جیهانی، به‌شى تایبه‌تی عه‌ره‌بستانى سعودیه: عه‌ره‌بستانى سعودیه له‌هه‌موو ئاستێکدا، جه‌ختى له پابه‌ندبوونى خۆى بۆ به‌گژاچونه‌وه‌ى تیرۆریزم کردووه) له‌درێژه‌ى ئه‌م ڕاپۆرته‌دا هاتووه (حکومه‌تى عه‌ره‌بستانى سعودیه، درێژه به لێکۆڵینه‌وه له ته‌قینه‌وه‌که‌ى حوزه‌یرانى 1996ى ده‌وروبه‌رى تاوه‌رى الخوبه‌ر ده‌دات)ل 29\nهه‌ر خودى نوسه‌ر، ئاماژه بۆ ئه‌وه ده‌کات، که ئه‌وه "درۆیه‌کى گه‌وره" بوو وه‌زاره‌تى ده‌ره‌وه‌ى ئه‌مریکا بڵاویکرده‌وه‌و سعودیه هیچ هه‌نگاوێکى بۆ لێکۆڵینه‌وه نه‌نابوو. پشتگیرییه‌کانى وڵاتێکى زلهێزى وه‌کو ئه‌مریکا له‌سعودیه، له‌به‌رامبه‌ر ئه‌و پاره زۆر و زه‌وه‌نده‌ى سعودیه‌یه له ڕێگه‌ى بنه‌ماڵه‌ى ئالسعود و باڵوێزى سعودیه له ئه‌مریکاو (ولید بن ته‌لاڵ) برازاى مه‌لیک فه‌هده‌وه پاره‌یه‌کى زۆرى نه‌وتى سعودیه، ده‌ڕژێنێته‌وه ئه‌و وڵاته‌وه.\nبه‌پێى ئه‌و زانیارییانه‌ى ڕۆبێرت له‌کتێبه‌که‌ى دا ئاماژه‌ى بۆکردووه، له‌دواى 11ى ئه‌یلول (وه‌لید بن ته‌ڵاڵ) برازاى مه‌لیک فه‌هد و شه‌شه‌مین ده‌وڵه‌مه‌ندى جیهان بووه، له ساڵى 2001 بڕى (۱۰) ملیۆن دۆلار هاوکارى سندوقێک ده‌کات، که (روودى جولیان) سه‌رۆک شاره‌وانى نیۆرک بۆ هاوکارى بنه‌ماڵه‌ى قوربانییه‌کان دایمه‌زراندبوو.\nهه‌روه‌ها سعودییه‌کان له کۆتایی ساڵى 2002، ساڵانه (720) هه‌زار دۆلاریان بۆ کۆمپانیاى وه‌کاله‌تى (لۆڤله‌ر)پێشنیازکرد، تا نوێنه‌رى یاسایی به‌رژه‌وه‌ندى عه‌ره‌بستانى سعودیه بێت له ئه‌مریکا)\nهه‌ر له کتێبه‌که‌دا ئاماژه بۆ ئه‌وه‌کراوه، که به پێى رێککه‌وتنێک که له‌به‌رایی ده‌یه‌ى 1980 له‌گه‌ڵ سه‌رۆک رێگان بۆ پشتگیرى کمورتهێنانى بوودجه‌ى ئه‌مریکا کرا، عه‌ره‌بستانى سعودیه (تریلیۆنێک) دۆلارى به ئه‌مانه‌ت، له‌بازاڕى پشکى ئه‌مریکا داناوه، به‌پێى پێوه‌رى 1/10 ئه‌گه‌ر سعودیه‌کان، هه‌موو ئه‌مانه‌ته‌کانى خۆیان له بانکه‌کانى ئه‌مریکا بکێشنه‌وه، ئه‌م کاره بۆ ئه‌مریکا کاره‌ساتبار ده‌بێت.\nباڵوێزى سعودیه له ئه‌مریکاو به‌فیڕدانى سه‌رمایه‌ى سعودى\nبه‌شێکى ترى کتێبه‌که‌ى (رۆبێرت مایه‌ر ) ته‌رخانکراوه بۆ به‌نده‌ر بن سوڵتان، باڵوێزى سعودیه له ئه‌مریکا له ساڵى (1983 -2005) به‌هۆى ئه‌و پاره زۆره‌ى که له ئه‌مریکا خه‌رجى ده‌کات، پله‌و پایه‌یه‌کى زۆرى له‌لاى سه‌رانى کۆشکى سپی هه‌یه. ئه‌و ده‌نووسێت "کۆشکى سپى له‌به‌رده‌م (به‌نده‌ر بن سوڵتان) واڵایه، هه‌رکات بیه‌وێت ده‌توانێت بچێت، به‌ڵام سیخوڕانى وڵات، ده‌بێت چه‌ند مانگێک چاوه‌ڕێ بکه‌ین، تا دیدارێک ده‌که‌ین)\nئه‌و باسله له به فیڕۆدانى ئه‌و پاره زۆرانه ده‌کات که ئه‌م باڵیۆزه له ئه‌مریکا به خه‌رجى ده‌دات و ده‌ڵێت "بڕى ملیۆنێک دۆلارى بۆ درووستکردنى کتێبخانه‌ى سه‌رۆکایه‌تى کۆمارى بوش کۆلێژى (کۆلێژ سته‌یشن) له ته‌کساس) خه‌رجکردووه"\nهه‌ر له‌سه‌رده‌مى حکومڕانى مه‌لیک فه‌هد و له ڕێى (بن به‌نده‌ر)ه‌وه، هاوکاریی (باربارابووش) کراوه به ملیۆنێک دۆلار، وه‌کو هاوکارى بۆ چالاکییه‌کانى به‌گژاچونه‌وه‌ى نه‌خوێنه‌وارى. هه‌روه‌ها ملیۆنێک دۆلارى وه‌کو کۆمه‌ک به‌خشیوه به (نانسى ریگان)بۆ به‌گژاچونه‌وه‌ى مادده‌ى هۆشبه‌ر. ئه‌مانه‌و چه‌ندین به‌فیڕۆدانى ترى سامانى سعودیه له ئه‌مریکا، له کتێه‌که‌ى رۆبێرت مایه‌ردا باسکراوه.\nسعودیه بازرگانێکى گه‌وره‌ى چه‌کى ئه‌مریکا\nعه‌ره‌بستانى سعودیه زیاتر له (80) شوێنى نه‌وت و گازى کاراو زیاتر له هه‌زار چاڵه نه‌وتى باشى هه‌یه، که رۆژانه سعودیه نزیکه‌ى زیاد له (3) ملیۆن به‌رمیل نه‌وت هه‌نارده ده‌کات، به‌شى سه‌ره‌کى پاره‌ى نه‌وتى سعودیه بۆ کڕینى چه‌ک و ته‌قه‌مه‌نى ئه‌مریکایه، کۆمه‌ڵێک کۆمپانیاى گه‌وره‌ى ئه‌مریکى وه‌ک کۆمپانیاى (کارلایل) به‌شێکى زۆرى نه‌وتى سعودیه هه‌نارده ده‌که‌ن و پاره‌یه‌کى زۆر و زه‌وه‌ندیان چنگ ده‌که‌وێت.\nکۆمپانیاى (کارلایل) سامانه‌که‌ى له ڕێگاى کڕینى گرێبه‌ستى داکۆکى گچکه‌کان و خستنه‌ڕووى بۆ کۆمپانیا گه‌وره‌کانى (بۆینگ، لوکهید مارتین، کۆمپانیاى نێوده‌وڵه‌تى (TRW) فرۆشیارى سه‌ره‌کى چه‌کى به سعودیه به‌ده‌ستهێناوه. ئه‌م کۆمپانیایه بازرگانى چه‌کى بۆ سعودیه زامنده‌کرد.\nرۆبێرت مایه‌ر ده‌نووسێت "عه‌ره‌بستانى سعودیه گه‌ره‌ترین به‌کاربه‌رى چه‌کى ئه‌مریکایه، ئه‌م وڵاته دووه‌م بازاڕى شه‌ڕکه‌ر، موشه‌ک، تانک، زرێپۆش، چه‌ک و چوڵى دیکه‌و خزمه‌تگوزاریی سه‌ربازیی ئه‌مریکایه. سعودیه دواى سوپاى ئه‌مریکا گه‌وره‌ترین به‌کارهێنه‌رى زریپۆشى شه‌ڕى (برادلى)یه و له روانگه‌ى زۆربه‌ى لایه‌نه‌کان، به گرنگترین پارێزه‌رى هێڵى به‌رهه‌مهێنانى چه‌ک و چوڵى ئه‌مریکى داده‌نرێت"ل67\nخه‌وتن له‌گه‌ڵ شه‌یتان. نوسینى رۆبێرت بایه‌ر\nو.ئه‌رسه‌لان حه‌سه‌ن 2015


زایینی: ٢١-٠٤-٢٠١٣ - هەتاوی: ١٣٩٢/٠٢/٠١ - ١٧:٤٧ تاران قه‌باره‌ی فۆنت:\nكوردستان میدیا بەمەبەستی تاوتوێ‌كردنی پێك هاتنی كۆمیتەی كورد لە ئینترناسیوناڵ سوسیالیست وتووێژیكی لەگەڵ جێگری سكرتێری گشتیی حیزبی دێمۆكراتی كوردستانی ئێران پێكهێنا.\nلەو وتووێژەدا هەوڵ دراوە زانیاری زیاتر لەبەڕێز حەسەن شەرەفی بەمەبەستی ئاگادار بوونی زیاتری بەردەنگانمان لە كاروباری كۆمیتەی كورد، وەربگرین و تیشك بخەینە سەر چۆنیەتی پێكهاتنی ئەو كۆمیتەیە.\nكوردستان میدیا: مێژووی ئەندامیەتی یان چوونی حیزبی دێمۆكراتی كوردستانی ئێران بۆ ئینترناسیوناڵ سوسیالیست بۆ كەی دەگەڕێتەوە؟\nحەسەن شەرەفی: مێژووی حیزبی دێمۆكرات لەگەڵ ئینترناسیوناڵ سوسیالیست دەگەڕێتەوە بۆ زیاتر لە ٢٠ ساڵ لەوە پێش كە لەرێگای دكتور قاسملوو سكرتێری گشتیی ئەو كاتی حیزبەوە دامەزرا. دواتر و لەدرێژەی ئەو پێوەندییەدا ساڵی ١٩٩٦ی زایینی (١٣٧٥)هەتاوی حیزبی دێمۆكراتی كوردستانی ئێران وەك ئەندامی چاودەدێر لەو رێكخراوەیەدا وەرگیرا و بە فەرمی پێوەندیی حیزب لەگەڵ ئەو رێكخراوە نێودەوڵەتییە پتەوتر بوو لەدرێژەی ئەو ئەندام بوونەدا دواتر پلەی ئەندامەتییەكەی لە چاوەدێرەوە بۆ ئەندامی راوێژكار بەرز بووە و لەهەموو ئەو ماوەیەدا حیزبی دێمۆكرات وەك ئەندامێكی چالاكی ئینترناسیوناڵ سوسیالیست خۆی دەرخستووە و لەرێگای ئەو رێكخراوەشەوە هەوڵی ناساندنی كورد بەگشتیی و كورد لە كوردستانی ئێرانی بەتایبەتی بەئەندامانی دیكەی ئەو رێكخراوەیە كەئێستا ١٦٨ ئەندامی لەنزیك لە ١٢٠ وڵات هەیە، داوە و لە زۆربەی هەرە زۆری كۆنگرە و كۆبوونەوەكانی ئەو رێكخراوە جیهانییەدا بەشدار بووە و زۆر جار بڕیارنامەی سەبارەت بە دۆزی كورد و پشتیوانی لەداخوازەكانی بەپەسندی ئەو كۆنگرە و كۆبوونەوانە گەیاندووە هەتا ئەو جێگایەی كە گرینگی دانی مەسەلەی كورد لەلایەن ئینترناسیوناڵ سوسیالیستەوە گەیشتە شوێنێك كە گرووپێكی كاری كوردان لەو رێكخراوەیەدا پێك بێ.\nئەو گرووپە كە چەند رێكخراوی رۆژئاوایشی تێدا بەشدار بوو سەرەتا چالاكتر لەپێوەندیی لەگەڵ مەسەلەی كوردا هەنگاوی نا، بەڵام لەم دوو ساڵەی دواییدا بەهەر هۆیەك چالاكییەكانی لەكزی دا، بۆیە كار كرا بۆ ئەوەی كە نەتەنیا ئەو گرووپە چالاك بكرێتەوە، بەڵكوو لەگرووپیش بەرەو كۆمیتە هەڵكشێ‌كە بە خۆشیەوە ئەو هەوڵە بەئاكام گەیشت، دیارە بێجگە لە حیزبی دێمۆكراتی كوردستانی ئێران لەم ساڵانەی دوایشدا یەكیەتی نیشتمانی كوردستان و پارتی ئاشتی و دێمۆكراسیش " BDP" بوون بە ئەندامی ئەو رێكخراوەیە و جێگای كورد قایمتر بوو، بەتایبەت كە بەڕێز جەلال تاڵەبانی سەرۆك كۆماری عێراقی فیدراڵیش بوو بە جێگری سەرۆكی ئینترناسیوناڵ سوسیالیست، ئێمە هیوادارین كە بە پێك هاتنی كۆمیتەی كورد لەو رێكخراوەیەدا كە یەكیەتی نیشتمانی سەرۆك و حیزبی دێمۆكراتی كوردستانی ئێران و BDP ش كە هاوجێگری سەرۆكی ئەو كۆمیتەیەن پتر لە پێشوو مەسەلەی كورد لەهەر چوار پارچەی كوردستان لە رێكخراوی ئینترناسیوناڵ سوسیالیست و لەرێگای ئەویشەوە لەكۆڕ و كۆمەڵە جیهانییەكاندا بهێنێتە گۆڕێ‌و كاری شوێنداری بۆ بكا.\nكوردستان میدیا: وەرگرتنی حیزبی دێمۆكرات لە SI هەتا چەندە پێوەندیی بەسیاسیەت و نزیكایەتیەكانی دكتور قاسملوو بەو رێكخراوەیەوە هەبووە؟\nحەسەن شەرەفی: بێگومان بەرنامەی سیاسی، سیاسەتەكان و رابردووی پڕ لەشانازی حیزبی دێمۆكرات و كەسایەتی ناسراوی دكتور قاسملوو بۆ كۆڕ و كۆمەڵە جیهانییەكان و راو بۆچوونە پێشكەوتووەكانی ئەو كەسایەتییە لەوەرگرتنی حیزبی دێمۆكراتی كوردستانی ئێران لە SI شوێندانەر بوون.\nكوردستان میدیا: ئایا لەو دانیشتانەی كە ئێوە لەو رێكخراوەیەدا هەتانبووە هەتا چەندە توانیوتانە پرسی نەتەوەیی كە كێشەی سەرەكیی كوردە لەوێدا باس بكەن و ئەگەریش كراوە دەسكەوتەكانی چی بوون؟\nحەسەن شەرەفی: بوونی حیزبی دێمۆكرات وەك ئەندام SI دا و چالاك بوونی ئەو حیزبە لەو رێكخراوەیەدا یارمەتی بە دۆزی كورد و ناساندنی زیاتری دا و هەر وەك پێشتر لە وڵامی پرسیارێكدا ئاماژەم پێداوە بۆتە هۆی پەسند كرانی كۆمەڵێك بڕیار و هەڵویستی ئەرێنی ئەو رێكخراوەیە سەربارەت بە دۆزی كورد و رێ خۆشكەر بوون بۆبە ئەندام بوونی لایەنی دیكەی كوردیش، كەهیوادارم لەداهاتوودا هێز و لایەنی كوردی دیكەش بگرێتەوە.\nكوردستان میدیا: لە پێوەندیی پێكهێنانی كۆمیتەی كورد دەكرێ‌چۆنیەتی دروست بوون و شێوازی كاركردنی بۆ بەردەنگای كوردستان میدیا باس بكەن؟\nحەسەن شەرەفی: پاش كەمتر چالاك بوونی گرووپی كاری كوردان لە SI هەوڵ درا كە ئەو گرووپە ببوژێتەوە و پلەكەشی لە گرووپەوە بۆ كۆمیتە بەرز ببێتەوە كە ئەوە دەرەتانی زیاتر بۆ كورد دەخوڵقێنێ‌هەتا لەداهاتوودا لەو رێكخراوەیەدا بە بەرینی و شوێندارنەریی زیاترەوە كار بۆ دۆزی كورد لەهەر چوار پارچەی كوردستان بكرێ، ئێستا كە ئەو كۆمیتەیە لە دانیشتنی رێكەوتی ١٢ ئاوریلی ٢٠١٣ لە سلێمانی پێكهات دەكرێ‌چاوەڕوانی تێكۆشانی زیاتر بە قازانجی دۆزی كورد لە ئینتر ناسیوناڵ سوسیالیستدا بكرێ.\nكوردستان میدیا: ئایا دەكرێ كاری ئەو كۆمیتەیە وەكوو سەكۆیەكی سیاسی هاوبەش بۆ هەموو حیزب و لایەنەكانی تر كە ئەندامەتییان لە ئینترناسیوناڵ سوسیالیستدا نیە سەیر بكرێ؟\nحەسەن شەرەفی: بێگومان كاری ئەو كۆمیتەیە خزمەت بە مەسەلەی كورد لە هەر چوار پارچەی كوردستانە و بە خۆشییەوە پێك هاتنەكەشی بە ئامادە بوونی ٢٤ حیزب و لایەنی سیاسیی لەهەر چوار پارچەی كوردستان بە ئەنجام گەیشتووە، ئەو كۆمیتەیە پێویستە كار بۆ هەموو لایەك بكا و راوێژ لەگەڵ ئەو لایەنانەش كە ئەندامی SI نین بكات، هەروەها تێ بكۆشێ‌حیزب و لایەنی دیكەی كوردیش لەو رێكخراوەدا وەك ئەندام وەربگیرێن ئەگەر خۆیان خوازراو بن.\nكوردستان میدیا: لە راگەیاندنی رۆژنامەوانی كۆمیتەی كورداندا باس لە چەند خاڵ بۆ هەر چوار بەشی كوردستان كراوە و لەپێوەندیی كوردستانی رۆژهەڵات باس لە مافی دێمۆكراسی كراوە، تكایە لەو پێوەندییەدا زانیاری زیاترمان پێ‌بدەن و ئەو مافە خۆی لە چیدا دەبینێتەوە؟\nحەسەن شەرەفی: لە راگەیەندراوەكەدا زیاتر ئاماژە بە مەسەلەكانی رۆژ كراوە، بەڵام هەوەك ئاماژەم پێدا كاری كۆمیتە لەخزمەت دۆزی كورد و داخوازە نەتەوایەتییەكانی كورد لەهەر چوار بەشی كوردستان دەبێ‌بەبێ‌جیاوازی.\nكوردستان میدیا: حیزبی دێمۆكرات وەكوو پارتێك كە خەبات بۆ نەتەوەی كورد لە كوردستانی ئێران دەكا وەكوو جێگری كۆمیتەی كورد دیاری كراوە و ئێوە ئەوە هەتا چەندە بەمافی ئەو بەشەی كوردستان دەزانن؟\nحەسەن شەرەفی: هەر چەند لەو جۆرە هەڵبژاردن و دەست نیشان كردنانەدا ناكرێ‌باس لە ماف بكەین، بەڵام بەو رابردوویەی كە حیزبی دێمۆكراتی كوردستانی ئێران لە SI هەیەتی و بەو سیاسەت و بارودۆخە كە حیزبی دێمۆكرات خاوەنیەتی دەكرێ‌بڵێن شایانی گرینگی پێدانی لەوە زیاتریشە.\nكوردستان میدیا: ئەگەر لە كۆتاییدا شتێكی تایبەتتان لەوپێوەندییەدا هەیە دەتوانن باسی بكەن.\nحەسەن شەرەفی: سپاس بۆ ئێوە بۆ ئەو دەرفەتەی كە پێتان دام من شتێكی تایبەتیم نیە ،بێجگە لەوە سەركەوتن و بەماف گەیشتنی كورد لەهەر چوار پارچەی كوردستان بە ئاوات بخوازم و رابگەیەنم كە حیزبی دێمۆكراتی كوردستانی ئێران لەو بەرپرسایەتییەدا كە بەرامبەر بە دۆزی كورد بەگشتیی دەكەوێتە ئەستۆی بەرپرسانە و چالاكانە تێدەكۆشێ‌و ئەركی خۆی بەو جۆرەی كە پێویستە بە ئەنجام دەگەیەنێت.\nسپاس بۆ بەڕێز حەسەن شەرەفی


شازین هێرش: ئایا (داوود پێغه‌مبه‌ر) مرۆڤێكی دادپه‌روه‌ر بووه؟\nئایا (داوود پێغه‌مبه‌ر) مرۆڤێكی دادپه‌روه‌ر بووه؟\n(یائیل ده‌یان) ی كچی جه‌نه‌ڕاڵی به‌ناوبانگی ئیسرائیلی (مۆشێ ده‌یان) Moshe Dayan (1915-1981)، له پارله‌مانی ئیسرائیلیدا وتارێكی كورتی خوێنده‌وه له ژێر ناوی (كنێست و ڕوداوی نێربازیی داوود پێغه‌مبه‌ر)، كه دواتر له ڕۆژنامه جیهانیه‌كاندا به‌م شێوه‌یه بڵاو كرایه‌وه:\n((یائیل ده‌یانی نوێَنه‌ری باڵی چه‌پ له پارله‌مانی ئیسرائیلدا، پاش خوێندنه‌وه‌ی چه‌ند دێڕێكی ته‌وڕات سه‌باره‌ت به په‌یوه‌ندیی عاشقانه‌ی (داوود) له‌گه‌ڵا كوڕه جوانه‌كه‌ی شاوول (یه‌كه‌م پاشای ئیسرائیل)، داوای له نوێنه‌رانی كنێست كرد كه خۆیان له‌پله‌و پایه‌ی پیرۆزیی و موقه‌دده‌سیی ئه‌م پێغه‌مبه‌ر و پاشا مه‌زنه بپاریزن)) (ڕۆژنامه‌ی هیراڵد تریبیۆن، 12 ی تشرینی دووه‌می 1993).\nئه‌م وته‌یه‌ی یائیل ده‌یانی كچی به‌ناوبانگترین جه‌نه‌راڵی ئه‌و وڵاته كه له‌نێو كنێستی ئیسرائیلدا ڕایگه‌یاند له دیمۆكراتیترین پارله‌مانی په‌نجا و سێ وڵاتی جیهانی ئسلامیی ئه‌مڕۆدا ڕێگا به كه‌سێك نادرێت كه تێڕوانینێكی به‌و شێوه‌یه له‌باره‌ی بابه‌تێكی مه‌زهه‌بی بخاته‌ڕوو. جا با بزانین بۆچوونی (ته‌وڕات و قورئان) له‌باره‌ی ئه‌م پێغه‌مبه‌ره‌وه چیه؟\nهه‌ر سێ كتێبه یه‌كتاپه‌رستیه ئاسمانیه‌كان (ته‌وڕات، ئینجیل، قورئان) ڕێزێكی تایبه‌تی له داوود پێغه‌مبه‌ر ده‌نێن و پایه‌یه‌كی به‌رزی بۆ داده‌نێن و به یه‌كێك له پێغه‌مبه‌ره ناوداره‌كانی خودا و به‌نو ئیسرائیلی ده‌ده‌نه قه‌ڵه‌م.. به‌ڵام ئه‌گه‌ر به‌وردی له ژیانی ئه‌م پێغه‌مبه‌ره ورد بینه‌وه و چاوێك به لاپه‌ڕه‌كانی كتێبی پیرۆزی په‌یمانی كۆن תנ״ך (العهد القدیم) دا بخشێنین، ئه‌وا توشی سه‌رسوڕمان و به‌دگومانییه‌كی گه‌وره ده‌بین به‌رامبه‌ر به‌م پێغه‌مبه‌ره‌ی خودا كه چۆن كتێبه ئاسمانیه‌كان وه‌ك به‌نده‌یه‌كی گوێرایه‌ڵ و خوداپه‌رست وه‌سفی ده‌كه‌ن، به‌ڵام له‌گه‌ڵا هه‌ڵدانه‌وه‌ی لاپه‌ڕه‌كانی ژیانی ئه‌م پێغه‌مبه‌ره له كتێبی په‌یمانی كۆن به‌گشتی و كتێبی دووه‌می ساموێل שמואל ב به‌تایبه‌تی، ئه‌وا ده‌گه‌ینه ئه‌و ڕاستییه‌ی كه ئه‌م پیاوی خودایه تاوانێكی ئه‌نجام داوه كه ناشێت له پێغه‌مبه‌رێكی خودا بوه‌شێته‌وه. جا با بزانین كتێبی پیرۆزی په‌یمانی كۆن תנ״ך به چ شێوه‌یه‌ك باس له‌م پێغه‌مبه‌ره ده‌كات و قورئانیش به چ شێوه‌یه‌ك به‌رگری له بێگوناهی ومه‌عسومیه‌تی ده‌كات.\n((له ده‌مه‌و ئێواره‌یه‌كدا داوود پاشا له جێگاكه‌ی خۆی هه‌ستا و چووه پشت ماڵه‌كه‌یانه‌وه و كه‌وته پیاسه كردن، چاوی به ژنێك كه‌وت خۆی ده‌شت و ئه‌و ژنه‌ش ڕوخسارێكی یه‌كجار جوانی هه‌بوو، ئینجا داوود كه‌سێكی نزیكی خۆی نارد تا زانیاری له‌باره‌ی ئه‌و ژنه‌وه بده‌نێ، ئینجا به داوودیان گووت: ئه‌و ژنه (به‌تشه‌به‌ع) ی ژنی (ئوورییا) یه (سه‌رداری ئیسرائیل له جه‌نگ دژ به موئابیه‌كان)، داوودیش پیاوه‌كانی خۆی نارد تا بیهێننه‌لای، ئیتر ژنه‌كه‌یان هێنایه لای داوود، ئینجا ده‌ستی له‌گه‌ڵدا تێكه‌ڵا كرد و له‌گه‌ڵیدا نوست.. دواتر ژنه‌كه گه‌ڕایه‌وه ماڵه‌وه و پاش ماوه‌یه‌كیش سكی پڕ بوو، نامه‌یه‌كیشی بۆ داوود نارد و نوسیبووی (سكم پڕه). دوای ئه‌وه‌ش داوود ئووریای مێردی بانگ كرد و پێی گوت: بڕۆ ماڵه‌وه پێكانت بشۆ، مه‌به‌ستیشی له‌م قسه‌یه ئه‌وه بوو كه بڕواته ماڵه‌وه و له‌گه‌ڵ ژنه‌كه‌یدا بنوێت و وا بزانێت كه سكی له‌و پڕ بووه. به‌ڵام ئوورییا له ماڵی داوود وله‌گه‌ڵ سه‌رگه‌وره‌كانی داووددا نوست و نه‌ڕۆیشته‌وه ماڵی خۆیان، ئه‌م هه‌واڵه‌شیان به داوود گه‌یاند كه ئورریا نه‌ڕۆیشتۆته‌وه ماڵی خۆیان، ئینجا داوود به ئووریای گووت: ئه‌ی تۆ له سه‌فه‌ر نه‌گه‌ڕایته‌وه به‌ڵام بۆچی نه‌چویته‌وه ماڵی خۆتان؟ ئووریاش گوتی: سه‌ربازانی ئیسرائیل له ئۆردوگاكه‌دا نیشته‌جێن و به‌نده‌كانی به‌ڕێزیشتان له بیاباندا چادریان هه‌ڵداوه، منیش به چ شێوه‌ك بچمه‌وه ماڵه‌وه و بخۆم و بخۆمه‌وه و له‌گه‌ڵ ژنه‌كه‌مدا بنووم؟ سوێند به گیانی تۆ ئه‌م كاره ناكه‌م. داوودیش كه ئه‌مه‌ی بینی، نامه‌یه‌كی بۆ (یوئاب) ی فه‌رمانده‌ی به‌ره‌ی شه‌ڕه‌كان كه له‌به‌رامبه‌ر به‌نو عه‌ممووندا وه‌ستابوون، نوسی و خودی ئوورییاش نامه‌كه‌ی به ده‌ستی خۆی گه‌یاند و له نامه‌كه‌شدا نوسرابوو: كه ئووریا له به‌ره‌كانی پێشه‌وه‌ی جه‌نگدا به‌جێ بهێڵه و دواوه‌شی چۆڵا بكه تا به‌ربكه‌وێت و بكوژرێت. هه‌ر له‌و كاته‌شدا یوئابی سه‌ركرده شاره‌كه‌ی گه‌مارۆ دابوو ئوورییاش له شوێنه‌كه‌ی خۆیدا مایه‌وه چونكه ده‌یزانی پیاوه ئازاكانی دوژمنی لێیه، بۆیه ئووریایان به‌جێهێشت و خه‌ڵكی شاره‌كه‌ش هاتنه ده‌ره‌وه و جه‌نگیان له‌گه‌ڵ یوئابدا كرد و ئووریاشیان كوشت. ژنه‌كه‌ی ئووریاش كه بیستی مێرده‌كه‌ی كوژراوه پرسه‌ی بۆ دانا، كه ڕۆژی پرسه‌كه‌شی ته‌واو بوو، داوود پێغه‌مبه‌ر هێنایه ماڵی خۆیان و كوڕێكی لێی بوو)) ( تناخ -תנ״ך ، كتێبی دووه‌می ساموێل שמואל ב" بابی یازده).\nكاردانه‌وه‌ی (یه‌هوه‌יְהוָה) ی خودای ئیسرائیلیش له‌به‌رامبه‌ر ئه‌م تاوانه‌ی كه داوود ئه‌نجامی دا له كتێبه پیرۆزه‌كه‌یاندا به‌م شێوه هاتووه: (خوداوه‌ند په‌یامێكی بۆ داوود نارد و فه‌رمووی: من ماڵی سه‌رگه‌وره‌كه‌ت (شاوول שָׁאוּל ، یه‌كه‌م پاشای ئیسرائیل) ـم به تۆ به‌خشی، ژنه‌كانیشیانم خسته باخه‌ڵته‌وه، جا ئه‌گه‌ر ئه‌مه‌شت به‌لاوه كه‌م بوو ئه‌وا جارێكی تر دوباره‌م ده‌كرده‌وه! به‌ڵام بۆچی داوێنپیسیت له‌گه‌ڵا ژنی ئووریا كرد و مێرده‌كه‌شیت به شمشێری به‌نو عه‌مموون به كوشت دا؟ به‌ڵام له‌گه‌ڵ ئه‌م هه‌موو گوناهه‌شی كه كردت، ئه‌وا لێت خۆشده‌بم و نامریت، به‌ڵام كوڕه حه‌رامزاده‌كه‌ت ده‌مرێت (( تناخ -תנ״ך ، كتێبی دووه‌می ساموێل שמואל ב" ، بابی دوانزه‌هه‌م، 7-14)\nلێره‌دا ده‌گه‌ینه ئه‌و ده‌ره‌نجامه واقعییه‌ی كه پێغه‌مبه‌رانیش وه‌ك مرۆڤی ئاسایین و شایسته‌ی هه‌ڵه و لادانن. له‌دوای ئه‌م كاره‌ساته‌شه‌وه داوودی پێغه‌مبه‌ر هه‌ست به شه‌رمه‌زارییه‌كی گه‌وره ده‌كات و سه‌رجه‌م كتێبی زه‌بوورתהלים (مه‌زمووره‌كان) یش پاڕانه‌وه‌یه له خودا تا له گوناهه‌كانی خۆش بێت.. هه‌ر بۆیه تا كۆتایی ته‌مه‌نیشی به‌و شه‌رمه‌زاریه مایه‌وه! ته‌وڕات درێژه به‌سه‌رگوزشته‌ی ئه‌م پێغه‌مبه‌ره ده‌دات و له چه‌ند دێرێكدا هاتووه: (داوودی پیر و به‌ساڵاچوو هه‌رچه‌نده جل وبه‌رگی ده‌پۆشی گه‌رمی نه‌ده‌بووه‌وه و خزمه‌تكاره‌كانیشی پێیان گوت: با داوای كچێكی جوان بۆ گه‌وره‌مان بكه‌ین تا له باخه‌ڵتا بخه‌وێت و گه‌وره‌مان گه‌رمی بێته‌وه. ئینجا له هه‌موو ناوچه‌كانی ئیسرائیلدا داوای كچێكی جوانیان كرد، كیژۆله‌یه‌كیان به‌ناوی (ئه‌بیشه‌گی شوونه‌ممی) دۆزییه‌وه كه ڕوخسارێكی یه‌كجار جوانی هه‌بوو) ((( تناخ -תנ״ך كتێبی یه‌كه‌می پاشایانמלכים א " ،بابی یه‌كه‌م، 1-3).\nزۆربه‌ی لێكۆڵه‌ره‌وانی ته‌وڕات ئاماژه به‌وه ده‌كه‌ن كه داوود نێربازیش بووه، به‌ڵگه‌ی ئه‌مه‌ش له‌و لاواندنه‌وه‌یه‌دا هاتووه كه داوود له‌دوای بیستنی هه‌واڵی مه‌رگی له‌ناكاوی (یۆناتان) كوڕی لاو و جوانی شاوولی یه‌كه‌م پاشای ئیسرائیل بۆی چڕیوه و، ده‌قه‌كه‌شی له كتێبی دووه‌می ساموێل (بابی یه‌كه‌م، 26-27) دا هاتووه كه ده‌ڵێت: (یۆناتانی برام، لای من چه‌ند خۆشه‌ویست بوی چونكه خۆشه‌ویستی من بۆت ته‌نها خۆشه‌ویستیی نێوان دوو برا نه‌بوو به‌ڵكو وه‌ك خۆشه‌ویستیی پیاوان بۆ ژنان بوو). هه‌ر به هه‌مان شێوه‌ش له دوایدا داوود بۆ ڕازیكردنی جه‌بعونییه‌كان حه‌وت كوڕی شاوول (برای یۆناتانی ده‌نكی داوود) ی ته‌سلیمی ئه‌وان كرد تاكو له سێداره‌یان بده‌ن، هه‌روه‌ها سه‌ركرده و كوڕی مامی شاوول كه پێشتر به نیازی ته‌ماح به لای خۆیدا ڕای كێشابوو، به‌ده‌ستی ئه‌و پیلانه‌كه‌ی دژی شاوول به‌ئه‌نجام گه‌یاند، تا خۆی بچێته شوێنه‌كه‌یه‌وه، دوای ئه‌وه‌ش كه داوود گه‌یشته ده‌سه‌ڵاتی خۆی، به شمشێر كوشتی و له‌دوای مه‌رگیشی پرسه‌ی بۆ گێڕا و عودی بۆ ده‌ژه‌نی و سروودی بۆ ده‌چڕی: (( تناخ - תנ״ך كتێبی دووه‌می پاشایانמלכים ב" ، بابی سێیه‌م، 32-33).\nدووباره له كتێبی(( تناخ - תנ״ך )) دا هاتووه كه داوود، ژیانی كۆمه‌ڵایه‌تی و چه‌كداریی خۆی به دزی و ڕێگری ده‌ست پێ كردووه، كه له‌گه‌ڵا (600) پیاوی ڕێگر و دز تاڵانكاری و كوشتاری له ناوچه جیاجیاكاندا ئه‌نجام داوه، تا جارێكیان بۆ ئه‌وه‌ی هه‌واڵی ئه‌و تاوانانه‌ی كه ئه‌نجامی داون نه‌گاته‌وه لای (ئه‌خیش אָכִיש )ی پاشای (گه‌ت גַּת)، هه‌موو پیاوان و ژنان و هه‌تا منداڵی شیره‌خۆره‌شی سه‌ربڕی(((( تناخ - תנ״ך كتێبی یه‌كه‌می ساموێل שמואל א" ، بابی بیست و حه‌وته‌م، 8-12)، كاتێكیش پیاوه ڕێگر و چه‌ته‌كانی داوود ناڕه‌زایه‌تییان به‌رامبه‌ر به‌م كاره ده‌ربڕی و كه‌وته به‌ر هه‌ڕه‌شه‌ی كوشتن، داوای له "خوا" كرد چاره‌یه‌كی بۆ بدۆزێته‌وه، "خوا" ش ئامۆژگاریی كرد كه په‌لاماری خاكی ده‌وڵه‌مه‌ند و به‌پیتی عه‌مالیقه بدات تا دز و تاڵانچییه‌كان له‌و خاكه‌دا تاڵانچێتی و دزیی خۆیان بكه‌ن و له تۆش (داوود) ڕازی بن، (هه‌مان كتێب، بابی سییه‌م). له‌دوای گرتنی شاری (ریببه) ش كه خه‌ڵكه‌كه‌ی جوامێرانه و بوێرانه به‌رگرییان له‌به‌رامبه‌ر سوپا تاڵانچیه‌كه‌ی (داوود) كرد، داوودیش فه‌رمانی به سوپاكه‌یدا كه سه‌رجه‌م دانیشتوانی ئه‌و شاره بخه‌نه ژێر باری ئیش و كار به ته‌ور و مشار و كوره‌ی خشت ((تناخ - תנ״ך كتێبی ساموێلی دووه‌م(שמואל ב" ، بابی دوازده‌هه‌م). سه‌ره‌ڕای ئه‌م هه‌موو تاوانه‌ی كه داوود پێغه‌مبه‌ر ئه‌نجامی داوه كه‌چی له لاپه‌ڕه‌كانی (( تناخ - תנ״ך )) هه‌مان پێغه‌مبه‌ر به كوڕی خوداوه‌ند و به یه‌كه‌م نۆبه‌ره‌ی ناسراوه، كه له‌لای خوداوه له‌سه‌ر عه‌رشه‌كه‌ی دانیشتووه و گۆچانی ده‌سه‌ڵاتدارێتیی له‌لایه‌ن خوداوه به‌ده‌ست هێناوه، خواش له‌باره‌ی داووده‌وه گوتوویه‌تی: ((من به دوای مه‌ڕه‌كاندا ده‌گه‌ڕێم و ونم كردوون، ده‌مه‌وێت بله‌وه‌ڕێن و پشوو بده‌ن و شوانه‌كه‌یانم ون كردووه كه ئه‌وانه بله‌وه‌ڕێنێت، واته به‌نده‌ی خۆم "داوود" من یه‌هوه "خودا" ی ئه‌وانم و به‌نده‌شم داوود میری ئه‌وان بوو (تناخ - תנ״ך ، كتێبی حزقیال پێغه‌مبه‌ر יחזקאל ، بابی سی و چواره‌م، 11-24).\nئه‌وه‌ی لێره‌دا خستمانه ڕوو، ژیان و به‌سه‌رهاتی داوود پێغه‌مبه‌ره، كه "قورئان" ی موسڵمانان به‌و په‌ڕی ڕێزه‌وه باسی ئه‌م پێغه‌مبه‌ره گه‌نده‌ڵه ده‌كات، ئه‌وه‌ی جێگای سه‌رنجه كه خودی كتێبی (تناخ - תנ״ך ، كه به‌لای جوله‌كه‌كانه‌وه پیرۆزه و وه‌ك ده‌قێكی ئیلاهی ته‌ماشای ده‌كه‌ن، دان به‌م كرده‌وه تاوانكاریانه‌ی "داوود" ده‌نێت، كه‌چی (قورئان) هه‌رچی تاوان و گوناهی ئه‌م پیاوه هه‌یه ده‌یسڕێته‌وه و وه‌ك موعسووم و بێگوناه له قه‌ڵه‌می ده‌دات ! لێره‌دا گه‌شتێكی خێرا به‌ناو سووره‌ته‌كانی "قورئان" دا ده‌كه‌ین و سه‌رگوزه‌شته‌ی "داوود" یش ده‌خه‌ینه ڕوو تا بزانین ئه‌م پێغه‌مبه‌ره به چ شێوه‌یه‌ك لای موسڵمانان پیرۆز كراوه:\nله قورئاندا هاتووه: (ێا دَاوُودُ إِنَّا جَعَلْنَاكَ خَلِیفَه‌ً فِی الْأَرْچِ فَاحْكُم بَیْنَ النَّاسِ بِالْحَقِّ ۆڵا تَتَّبِعِ الْهَۆی فَیُچِلَّكَ عَن سَبِیلِ اللَّهِ إِنَّ الَّژِینَ ێچِلُّونَ عَن سَبِیلِ اللَّهِ ڵهُمْ عَژَابٌ شَدِیدٌ بِمَا نَسُوا ێوْمَ الْحِسَابِ) (ص: 26)\nواته: (ئه‌ی داوود! تۆمان كرده جێنشین له زه‌ویدا، ده‌ی دادپه‌روه‌رانه به‌پێی هه‌ق له‌نێو خه‌ڵكدا حوكم بده، و شوێن ئاره‌زوو مه‌كه‌وه، چونكه گومڕات ده‌كات و ڕێگای خودات لـێ ون ده‌كات، ئه‌وانه‌شی ڕێگای خودایان ون كردووه سزایه‌كی تووند ده‌درێن، چونكه ڕۆژی لێپرسینه‌وه‌یان له‌یادی خۆیان بردۆته‌وه)\nئه‌م ئایه‌ته‌ی سه‌ره‌وه ئه‌وه‌مان بۆ ده‌رده‌خات كه خودا سه‌ره‌ڕای ئه‌و نیعمه‌ته‌شی كه به داوود پێغه‌مبه‌ری به‌خشیوه، كه‌چی ئاگاداری ده‌كاته‌وه كه به دادپه‌روه‌رانه حوكم له‌سه‌ر زه‌ویدا بكات و دوای ئاره‌زوه‌كانی نه‌كه‌وێت چونكه نابێت ڕۆژی لێپرسینه‌وه و سزادانی خودا له‌بیر خۆی به‌رێته‌وه، هه‌ر لێره‌شدا ده‌گه‌ینه ئه‌و ده‌ره‌نجامه‌ی كه (داوود) كارێكی گوناهكارانه‌ی ئه‌نجام داوه و، قورئانیش ئاگاداری ئه‌و (زینا) یه‌یه كه داوود له دژی به‌تشه‌به‌عی خێزانی ئووریا ئه‌نجامی داوه و سه‌ره‌نجام ئووریاشی به كوشت داوه، تاكوو په‌رده به‌سه‌ر تاوانه‌كانیدا بدات و توشی شه‌ره‌مه‌زاری نه‌بێت.\nله قورئانیشدا چیرۆكی داوود و ئه‌وه‌ی به‌رامبه‌ر (به‌تشه‌به‌ع) و (ئووریا) ی مێردی كردویه‌تی ، به‌شێوه‌یه‌كی هێمایی و زۆر نهێنی باس كراوه‌و ده‌ڵێت: (ۆهَلْ أَتَاكَ نَبَأُ الْخَصْمِ إِژْ تَسَوَّرُوا الْمِحْرَابَ، إِژْ دَخَلُوا عَڵی دَاوُودَ فَفَزِعَ مِنْهُمْ قَالُوا ڵا تَخَفْ خَصْمَانِ بَغَی بَعْچُنَا عَڵی بَعْچٍ فَاحْكُم بَیْنَنَا بِالْحَقِّ ۆڵا تُشْگِگْ ۆاهْدِنَا إِڵی سَۆا‌و الصِّرَاگِ. إِنَّ هَژَا أَخِی ڵهُ تِسْعٌ ۆتِسْعُونَ نَعْجَه‌ً ۆلِێ نَعْجَه‌ٌ ۆاحِدَه‌ٌ فَقَاڵ أَكْفِلْنِیهَا ۆعَزَّنِی فِی الْخِگَابِ. قَاڵ ڵقَدْ ڤَڵمَكَ بِسُۆَالِ نَعْجَتِكَ إِڵی نِعَاجِهِ ۆإِنَّ كَپِیراً مِّنْ الْخُڵگَا‌و ڵێبْغِی بَعْچُهُمْ عَڵی بَعْچٍ إِلَّا الَّژِینَ ێ‌مَنُوا ۆعَمِلُوا الصَّالِحَاتِ ۆقَلِیلٌ مَّا هُمْ ۆڤَنَّ دَاوُودُ أَنَّمَا فَتَنَّاهُ فَاسْتَغْفَرَ رَبَّهُ ۆخَرَّ رَاكِعاً ۆأَنَابَ. فَغَفَرْنَا ڵهُ ژَلِكَ ۆإِنَّ ڵهُ عِندَنَا ڵزُلْفَی ۆحُسْنَ مَێ‌بٍ) (ص: 21-25)\nواته:"ئایا هه‌واڵی ئه‌وه‌تان پێنه‌گه‌شتووه كه كێشه‌یه‌كیان هه‌بوو، به دیواردا سه‌ركه‌وتن و خۆیان گه‌یانده میحرابه‌كه‌ی! كاتێك خۆیان كرد به ژووردا و چوونه لای داود، ئه‌ویش لێیان ترسا، به‌ڵام ئه‌وان گوتیان: مه‌ترسه، هه‌ردووكمان ناكۆكییه‌كمان هه‌یه و لایه‌كمان سته‌می له لایه‌كی ترمان كردووه، داواكارین كه به دادپه‌روه‌ری له نێوانماندا بڕیار بده‌یت و لایه‌نی هیچ كه‌سێكمان نه‌گری، رێنمایشمان بكه بۆ رێگای راست و درووست. یه‌كێكیان گوتی: به‌ڕاستی ئه‌م برایه‌م نه‌وه‌د و نۆ مه‌ڕی هه‌یه، به‌ڵام من ته‌نها یه‌ك مه‌ڕم هه‌یه، كه‌چی پێم ده‌ڵێت ئه‌و مه‌ڕه‌شم بده‌رێ، به قسه‌ی زل و زۆرزانی ده‌یه‌وێت لێم زه‌وت بكات.داود گوتی سوێند به خوا بێگومان ئه‌و برایه‌ت سته‌می لێكردوویت به‌وه‌ی ده‌یه‌وێت تاكه مه‌ڕه‌كه‌ی تۆ بخاته سه‌ر مه‌ڕه‌كانی خۆی، له راستیدا زۆربه‌ی ئه‌وانه‌ی شه‌ریك و هاوكارن سته‌م له یه‌كتری ده‌كه‌ن، جگه له‌وه‌ی كه ئیمان و باوه‌ڕیان هه‌یه و كار و كرده‌وه‌ی چاك ئه‌نجام ده‌ده‌ن، ئه‌وانیش زۆر كه‌من.ئینجا دوو كه‌سه‌كه دیار نه‌من و ئه‌وسا ئیتر داود زانی كه ئێمه ته‌نها تاقیمان كردووه‌ته‌وه، له‌به‌ر دوو هۆكاری سه‌ره‌كی، یه‌كه‌م له‌به‌ر ئه‌وه‌ی فێر بێت به په‌له حوكم ده‌رنه‌كات، دووه‌م له‌به‌ر ئه‌وه‌ی سوێندی خوارد له‌سه‌ر هه‌ر شتێك كه لێكۆڵینه‌وه‌ی ده‌رباره‌یه‌وه نه‌بوو. ئیتر دوای لێخۆشبوونی له په‌روه‌ردگاری كرد و چۆكی دادا و كڕنۆشی برد و داوای لێبوردنی كرد، ئێمه‌ش له‌و هه‌ڵه‌یه‌ی خۆش بووین، بێگومان ئه‌و له نزیكان و خۆشه‌ویستانی ئێمه‌یه و خۆشترین جێگه و رێگه‌مان بۆ ئاماده كردووه" (ته‌فسیری ئاسان).\nله‌م كۆمه‌ڵه ئایه‌ته‌دا ناڕاسته‌وخۆ باسی ئه‌و چیرۆكه كراوه: به داوود وتراوه چی ده‌ڵێیت ده‌رباره‌ی كه‌سێك نه‌وه‌دونۆ سه‌ر مه‌ڕی هه‌یه به‌ڵام تاقه سه‌ر مه‌ڕێكی هاوڕێكه‌ی داگیر كردوه بۆ خۆی؟! مه‌به‌ستیش ئه‌وه‌یه كه داوود ژنی تری هه‌بوه به‌ڵام ژنه‌كه‌ی ئووریای داگیر كردوه بۆ خۆی.\n(( قورئان)) ئه‌م چه‌ند ئایه‌ته‌ی سوره‌تی (ص) ی له‌چه‌ند به‌ندێكی ((تناخ – תנ״ך- كتێبی ساموێلی دووه‌مשמואל ב" )) وه‌ریگرتووه‌و به‌كه‌مێك ده‌ستكاریكردنه‌وه دایڕشتۆته‌وه و ده‌قه‌كه‌شی به‌م شێوه‌یه خراوه‌ته روو:\n((خوداوه‌ند، (ناتان) ی پێغه‌مبه‌ری نارده لای داوود و پێیگوت: دوو پیاو له شارێكدا هه‌بوون یه‌كێكیان ده‌وڵه‌مه‌ند و ئه‌وی تریان هه‌ژار بوو. پیاوه ده‌وڵه‌مه‌نده‌كه مه‌ڕو مانگایه‌كی زۆری هه‌بوو. به‌ڵام هه‌ژاره‌كه جگه له به‌رخۆله‌یه‌ك كه كڕیبووی و به‌خێوی كردبوو له‌گه‌ڵ خۆی و مناڵه‌كانیدا گه‌وره ببوو هیچی تری نه‌بوو. به‌رخۆله‌كه له نانه‌كه‌ی ده‌خوارد له جامه‌كه‌ی ده‌خوارده‌وه له‌باوه‌شیدا وه‌ك كچی خۆی ده‌نووست. پیاوه ده‌وڵه‌مه‌نده‌كه میوانێك ڕووی تێكرد به‌ڵام ڕازی نه‌بوو یه‌كێك له مه‌ڕو مانگاكانی خۆی ببات تا ژه‌مێك بۆ میوانه‌كه ئاماده بكات. له‌جیاتی ئه‌وه به‌رخۆله‌ی كابرای هه‌ژاری بردو بۆ میوانه‌كه‌ی ئاماده كرد. تووڕه‌یی داوود له‌سه‌ر پیاوه‌كه گڕی گرت و به ناتانی گووت به گیانی خوداوه‌ند ئه‌و پیاوه‌ی ئه‌و كاره‌ی كردووه ده‌كوژرێت و چوار ئه‌وه‌نده هه‌قی به‌رخۆله‌كه ده‌دات، چونكه ئه‌و كاره‌ی لێ وه‌شاوه‌ته‌وه و به‌زه‌یی نه‌بووه! ناتانیش به داوودی گوت: ئه‌و پیاوه تۆیت! خوداوه‌ند خوای ئیسرائیل ئاوهای فه‌رموو: من ده‌ستنیشانم كردی به‌پاشا به‌سه‌ر ئیسرائیله‌وه له‌ده‌ست شاووڵ ڕزگارم كردیت، ماڵی گه‌وره‌كه‌تم پێ دایت و ژنه‌كانیم خسته باوه‌شته‌وه وماڵی ئیسرائیل و یه‌هودام پێ دایت و گه‌ر ئه‌وه‌ش كه‌م بوایه ئاو ها و ئاوا وئاوام بۆ زیاد ده‌كردیت!. به‌ڵام بۆچی وشه‌ی خوداوه‌ندت به‌هه‌ند نه‌گرت و له‌به‌ر چاویدا خراپه‌ت كرد؟ تۆ ئوریای حیتیت كوشت و ژنه‌كه‌یت كرد به‌ژنی خۆت و ئه‌وت به‌شمشێری نه‌وه‌ی عه‌مون كوشت؟ ئێستاش له‌به‌ر ئه‌وه‌ی ئه‌و گوناهه‌ت كرد، هه‌تاهه‌تایه شمشێر له ماڵه‌كه‌ت نابڕێت، چونكه تۆ منت به‌هه‌ند نه‌گرت و ژنه‌كه‌ی ئوریای حیتیت بردو كردت به ژنی خۆت. خوداوه‌ند ئاوها ده‌فه‌رموێ: ئه‌وه‌تا من له ماڵه‌كه‌تدا خراپه‌ت به‌سه‌ردا ڕاست ده‌كه‌مه‌وه، به‌به‌رچاوی خۆته‌وه ژنه‌كانت ده‌به‌م و ده‌یانده‌م به‌و كه‌سه‌ی كه لێته‌وه نزیكه تا به‌رۆژی ڕووناك له‌گه‌ل ژنه‌كانتدا بخه‌وێت. تۆ به‌نهێنی ئه‌و كاره‌ت كردو منیش ئه‌م كاره‌به ئاشكراو له‌به‌رده‌م هه‌موو ئیسرائیلدا به‌رۆژی ڕووناك ئه‌نجام ده‌ده‌م ! داوود به‌ناتانی گووت تاوانم ده‌رهه‌ق به خوداوه‌ند كرد. ناتانیش به داوودی گوت خوداوه‌ندیش له تاوانه‌كه‌ت خۆش بووه و نامریت ته‌نها ئه‌وه نه‌بێت كه به‌م كاره دوژمنه‌كانی خوداوه‌ندت دلخۆش كردووه، ئه‌و منداڵه‌ی بۆت له‌دایك ده‌بێت ئه‌وا ده‌مرێت.\nئینجا ئه‌ومنداڵه‌ی داوود كه له ژنه‌كه‌ی (ئوریا) له‌دایك بوو خوداوه‌ند لێیدا و نه‌خۆش كه‌وت و داوودیش بۆ منداڵه‌كه‌ی له خودا پاڕایه‌وه‌و ڕۆژووی گرت و چووه ژووره‌وه ، به‌پاڵكه‌وتوویی له‌سه‌ر زه‌وی مایه‌وه و ڕیشسپیانی ماڵه‌كه‌ی چوونه سه‌ری تا له زه‌وی به‌رزی بكه‌نه‌وه به‌ڵام ئاره‌زووی نه‌كرد و نانی نه‌خوارد. له‌ڕۆژی حه‌وته‌مدا منداڵه‌كه‌ی مردو خزمه‌تكاره‌كانی داوود ترسان پێی بڵێن منداڵه‌كه مردووه چونكه گوتیان هێشتا منداڵه‌كه زیندووه، قسه‌مان له‌گه‌ڵیدا كرد و گویێ لـێ نه‌گرتین، ئیتر چۆن پێی بڵێین منداڵه‌كه مردووه! له‌وانه‌یه كارێكی خراپتر بكات!! داوود دیققه‌تیدا خزمه‌تكاره‌كانی له‌ناو خۆیاندا چرپه چرپ ده‌كه‌ن، ئینجا زانی كه منداڵه‌كه مردووه. جا داوود گوتی: منداڵه‌كه‌م مردووه؟ ئه‌وانیش گوتیان: به‌ڵێ مردووه!!. داوود یش له زه‌وی ڕاست بوه‌وه و خۆی شت و ڕۆنی دا له خۆی و جله‌كانی گۆڕی و چووه ناو ماڵی خوداوه‌نده‌وه‌و كڕنووشی برد و پاشان گه‌ڕایه‌وه بۆ ماڵه‌كه‌ی و داوای نانی كرد،بۆیان دانا وخواردی. خزمه‌تكاره‌كانی پێیان گوت: ئه‌م كاره چی بوو كردت؟ له كاتێكدا منداڵه‌كه زیندووبوو، ڕۆژووت گرت و گریایت به‌ڵام كه مرد هه‌ستایت و نانت خوارد؟ ئه‌ویش گوتی: له‌كاتێكدا منداڵه‌كه زیندوو بوو ڕۆژووم گرت و گریام وگوتم كێ ده‌زانێ به‌ڵكو خوداوه‌ند به‌زه‌یی پێمدا بێته‌وه‌و منداڵه‌كه بژی. ئیستاش كه مردووه بۆچی ڕۆژوو بگرم؟!. ئایا ئه‌توانم بیگێڕمه‌وه؟؟ من ده‌چم بۆلای ئه‌و به‌ڵام ئه‌و ناگه‌ڕێته‌وه بۆلای من. ئینجا داوود دڵنه‌وایی به‌تشه‌به‌عی ژنی دایه‌وه و چووه ژووره‌وه بۆلایی و له‌گه‌ڵیدا نووست و منداڵێكی بوو ناوی نا (سڵێمان) ،خوداوه‌ند خۆشی ویست و له‌ڕێگای ناتان پێغه‌مبه‌ره‌وه له‌پێناوی خوداوه‌ندا ناوی نا یه‌دیدیا)) (((تناخ – תנ״ך- سامۆێلی دووه‌مשמואל ב" )) بابی سێزده‌هه‌م، 12-25).\nله‌و چیرۆكه‌ی داوود و ئوریای حیتیدا كه له به‌شی پێشودا خستمانه ڕوو، قورئان به‌ناڕاسته‌وخۆ و ده‌قه‌كانی(((تناخ – תנ״ך - به‌ئاشكرا، ئاماژه بۆ چیرۆكی داوێنپیسیی داوود پێغه‌مبه‌ر ده‌كه‌ن (كه دڵنیا نین واقیعیه یان نا). به‌ڵام ئه‌وه‌ی له هه‌مووی قێزه‌ونتره ئه‌و چیرۆكی ده‌ستدرێژییه سێكسییه‌یه كه (ئه‌منۆن) ی كوڕی داوود پێغه‌مبه‌ر ده‌یكاته سه‌ر (سامار)ی خوشكی‌و په‌رده‌ی كچێنی ده‌دڕێنێ كه ئه‌م رووداوه‌ش هێنده قێزه‌ونه هه‌ست به‌شه‌رم ده‌كه‌م كه لێره‌دا بۆتانی ده‌خه‌مه روو. . . كورد ده‌مێكه ده‌ڵێ "گیا له‌سه‌ر بنجی خۆی ده‌ڕوێت"، ئه‌م په‌نده‌ش ده‌قاو ده‌ق له‌سه‌ر كوڕه‌كه‌ی داوود پێغه‌مبه‌ر جێبه‌جێ ده‌كرێت، به‌ڵام به‌هه‌ر حاڵا پێغه‌مبه‌ران‌و بنه‌ماڵه‌كانیان ئه‌گه‌ر به‌پێی ئه‌و چیرۆكانه بێت كه ده‌گێڕدرێنه‌وه شه‌رعیان به‌سه‌ردا ناسه‌پێت‌و خاوه‌نی كۆمه‌ڵێ تایبه‌تمه‌ندین كه باوه‌ڕداری ساده بۆی نییه بیان به‌زێنێت, به‌ڵام ئێمه‌ی تۆمه‌تبار به بێباوه‌ڕی و زه‌نده‌قه هه‌رچییه‌ك بڵێین سوودی نیه، چونكه ئه‌و پیرۆزیه‌ی ده‌به‌خشرێت به پێغه‌مبه‌ران ڕێگه له هه‌مو پرسیار و ڕه‌خنه‌یه‌ك ده‌گرن. هه‌ر له ئه‌زه‌له‌وه پێغه‌مبه‌ران، به‌تایبه‌تی ئه‌وانه‌ی ده‌سه‌ڵاتدار و فه‌رمانڕه‌وا بوون، زۆرترین ژنیان بۆ خۆیان حه‌ڵال كردووه‌و سنوری چوار ژنه‌شیان بۆ بڕوادارانی شوێنكه‌وته‌یان داناوه، كه ئه‌مه‌ش عه‌قلیه‌تێكی ته‌لمودی جوله‌كه‌یه كه ده‌ڵێت "پێویسته هه‌موو پیاوێك چوار ژن زیاتر نه‌هێنێت" (ته‌لمود - תלמוד ، یه‌ڤاموت، 65ئه‌لیف) . جا نازانین بۆچی پێغه‌مبه‌ران هێنده عاشقی فره‌ژنی بوون!! ئایا ئه‌وه كاریگه‌ریی چیرۆكه ئایینیه‌كانه كه به‌و شێوه‌یه وێنه‌یان ده‌كه‌ن یان واقیعێكه و ئه‌و كه‌سانه پشتیان به پله‌وپایه‌ی خۆیان به‌ستوه بۆ هێنانه‌دیی حه‌زه سروشتیه‌كانیان. جابابزانین كوڕه‌كه‌ی داوود پێغه‌مبه‌ریش چ كه‌تنیكی ناوه‌ته‌وه‌و به‌چ جۆریك شوێن پێی باوكی موقه‌ده‌سی هه‌ڵگرتووه: دووباره له كتێبی سامۆئیلی دووه‌مدا שמואל ב" هاتووه كه:\n(ئه‌بشالۆمی كوڕی داوود خوشكێكی جوانی به‌ناوی سامار هه‌بوو، ئه‌منۆنی كوڕی داوود حه‌زی لێكرد. ئه‌منۆن له‌تاو ساماری خوشكی مه‌ست و حه‌یران بوو چونكه پاكیزه بوو، ئه‌منۆن ده‌ستی تێنه ده‌چوو هیچی لێ بكات. ئه‌منۆن هاوڕێیه‌كی هه‌بوو ناوی یونادابی كوری شه‌معی بوو كه برای داوود بوو پیاوێكی زۆر دانا بوو، پێی گوت شازاده بۆچی رۆژ له دوای رۆژ لاواز ده‌بیت؟ ئه‌منۆنیش پێی گوت من ساماری خوشكی ئه‌بشالۆمی برامم خۆش ده‌وێت. یونادابیش پیی گوت له‌ناو جێگاكه‌دا پاڵ كه‌وه‌و خۆت نه‌خۆش بخه‌و گه‌ر باوكت هات بۆ بینینت پێی بڵێ با ساماری خوشكم بێت بۆ لام و شتێكم ده‌رخوارد بدات و خواردنه‌كه‌ش له‌به‌ر چاومدا ساز بكات, به‌شكم ته‌ماشای بكه‌م و بتوان له‌ده‌سته‌كانی شتێك بخۆم. ئینجا ئه‌منۆن پاڵكه‌وت و خۆی نه‌خۆش خست, پاشاش هات بۆ بینینی و, ئه‌منۆن به‌پاشای گوت با ساماری خوشكم بێت بۆ لام و له‌به‌رچاومدا دوو كێك دروست بكات و له‌ده‌سته‌كانی شتێك بخۆم، جا داوود ناردی به‌دوای ساماردا بۆ ماڵه‌وه و پێی گوت بڕۆ بۆ ماڵی ئه‌منۆنی برات و خواردنیی بۆ دروست بكه. ساماریش چوو بۆ ماڵی ئه‌منۆنی برای و ئینجا هه‌ویری بردو شێلای و له به‌رچاویدا كێكی دروست كرد و سووری كرده‌وه‌و تاوه‌كه‌ی بردو خستیه به‌رده‌می, به‌ڵام ئه‌و ڕازی نه‌بوو بیخوات و به‌وانه‌ی ده‌وروبه‌ری گوت هه‌موتان بچنه ده‌ره‌وه و ئه‌وانیش چوونه‌ده‌ره‌وه. ئینجا ئه‌منۆن به ساماری گوت خواردنه‌كه‌م بۆ بێنه بۆ شوێن خه‌وه‌كه‌م تابه ده‌ستت بیخۆم. ساماریش ئه‌و كێكه‌ی دروستی كردبوو هه‌ڵیگرت و بردیه ژووره‌وه بۆ شوێن خه‌وه‌كه‌ی ئه‌منۆنی برای،ئه ویش دایه‌ده‌ستی تا بیخوات, به‌لام ئه‌منۆن باوه‌شی پیاكردو گوتی ئه‌ی خوشكه‌كه‌م وه‌ره‌پاڵكه‌وه له‌گه‌ڵمدا. ئه‌ویش پێی گوت سه‌رم شۆر مه‌كه براكه‌م چونكه له ئیسرائیلدا شتی وا ناكرێت! ئه‌م كاره ناشیرینه مه‌كه!! ئه‌ی من به‌و ئابرووچوونه مه‌وه ڕوو له كوێ بكه‌م؟! ئه‌ی تۆ؟ تۆش له ئیسرائیلدا وه‌ك ناكه‌س به‌چه‌یه‌كت لێ دێت! ئێستاش تكایه له‌گه‌ڵ پاشادا قسه بكه چونكه ئه‌و قه‌ده‌غه‌م ناكات له تۆ به‌ڵام ئه‌و گوێ‌ی لێ نه‌گرت و پڕی دایێ و له‌گه‌ڵیدا پاڵكه‌وت. پاش ئه‌وه‌ی كه‌چیژ سیكسییه‌كه‌ی دامركانده‌وه ئه‌منۆن زۆر ڕقی لێی بۆوه ته‌نانه‌ت زۆرتر له‌و خۆشه‌ویستیه‌ی كه خۆشی ده‌ویست. ئینجا ئه‌منۆن پێی گوت هه‌سته‌و ونبه له‌به‌رچاوم! ئه‌ویش پێ وت نه‌خێر! ئه‌م خراپه‌یه‌ت به ده‌ركردنم گه‌وره‌تره له‌وه‌ی تریان كه پێت كرم. به‌ڵام ئه‌و گوێی لێ نه‌گرت به‌ڵكو خزمه‌تكاره‌كه‌ی بانگ كردو گوتی ئه‌مه‌م بۆ بكه‌ره ده‌ره‌وه و ده‌رگاكه له‌دوایه‌وه داخه. ساماریش جلێكی ڕه‌نگاوڕه‌نگی له‌به‌ردا بوو چونكه كچی پاكیزه‌كانی پاشا عه‌بای له‌م جۆره‌یان له‌به‌ر ده‌كرد. خزمه‌تكاره‌كه‌ی كردیه ده‌ره‌وه و ده‌رگاكه‌ی له دوایه‌وه داخست. ئینجا سامار خۆڵه‌مێشی كرد به‌سه‌ری خۆیدا و جله ڕه‌نگاو ڕه‌نگه‌كه‌ی له‌به‌ری خۆی دا دادڕی و ده‌ستی گرت به‌سه‌ریه‌وه و به‌گریانێكی به‌رزه‌وه ڕۆیشت. ئینجا ئه‌بشالۆمی برای پێ وت بێده‌نگبه خوشكم ئه‌و براته و ئه‌م كاره له‌دڵمه‌گره. ئینجا سامار به ته‌نیایی له ماڵی ئه‌بشالۆمی برای ژیا. له كاتێكدا داوود پاشا هه‌موو ئه‌م شتانه‌ی بیسته‌وه زۆر تووره‌بوو. ئه‌بشالۆمیش نه‌به‌چاك و نه‌به‌خراپ قسه‌ی له‌گه‌ڵ ئه‌منۆنی برای نه‌كرد، چونكه سه‌ری ساماری خوشكی شۆڕ كردو پاشان زۆر ڕقی له ئه‌منۆن ده‌بۆوه. پاش دووساڵیش له كاتێكدا ئه‌بشالۆم له به‌عل حاسوری نزیك ئه‌فرایمدا چه‌ند شوانێكی مووبڕی هه‌بوو، هه‌موو كوره‌كانی پاشای بۆ ئه‌وێ بانگهێشت كرد. ئینجا ئه‌بشالۆم چوو بۆ لای پاشاو وتی ئه‌وه‌تا خزمه‌تكارت چه‌ند مووبڕێكی بۆ هاتوون ،با پاشا و خزمه‌تكاره‌كانی له‌گه‌ڵ خزمه‌تكاری دا بڕۆن. پاشاش به ئه‌بشالۆمی وت نه‌خێر كوڕم هه‌موومان نایه‌ین نه‌وه‌ك بارگران بین به‌سه‌رته‌وه، ئه‌بشالۆمیش وتی: باشه لێگه‌رێ با ئه‌منۆنی برام له‌گه‌ڵماندا بێت. پاشاش وتی بۆچی بێت له‌گه‌ڵتدا؟ ئه‌بشالۆمیش زۆری لێكردو ئه‌ویش ئه‌منۆن و هه‌موو كوڕه‌كانی پاشای له‌گه‌ڵدا ناردن. ئینجا ئه‌بشالۆم ئامۆژگاری خزمه‌تكاره‌كانی كرد و گوتی ته‌ماشاكه‌ن هه‌ر كه ئه‌منۆن تێر مه‌ی و مه‌ست بوو ،كه پێم وتن له‌ئه‌منۆن بده‌ن و بیكوژن من خۆم فه‌رمانم پێ نه‌كردوون؟ له‌به‌رئه‌وه به‌هێز بن و ئازا بن. ئینجا خزمه‌تكاره‌كانی ئه‌بشالۆم ئه‌وه‌یان به ئه‌منۆن كرد كه ئه‌بشالۆم فه‌رمانی پێكردبوون و هه‌موو كوڕه‌كانی پاشا هه‌ستان و هه‌ریه‌كه‌و سواری ئێستره‌كه‌ی خۆیان بوون و هه‌ڵاتن. له‌كاتێكدا هێشتا ئه‌وان به‌رێوه بوون، هه‌واڵ گه‌یشته داوودو پێ وترا كه ئه‌بشالۆم سه‌رجه‌م كوڕه‌كانی پاشای كوشتووه وده‌ستی له‌كه‌سیان نه‌پاراستووه, له‌به‌رئه‌وه پاشا هه‌ستاو جله‌كانی له‌به‌رخۆی دادڕی و له‌سه‌رزه‌وی پاڵكه‌وت و سه‌رجه‌م خزمه‌تكاره‌كانیشی به‌جلی دادڕاوه‌وه به‌پێوه ڕاوه‌ستابوون. ئینجا یونادابی كوری شه‌معی برای داوود وتی باپاشام وانه‌زانێت كه سه‌رجه‌م شازاده‌كانیان كوشتووه به‌ڵكو به‌ته‌نها ئه‌منۆن مردووه چونكه له‌و ڕۆژه‌ی كه سه‌ری ساماری خوشكی شۆڕكردووه، ئه‌بشالۆم بیری له‌وه ده‌كرده‌وه. ئێستاش با پاشای گه‌وره‌م شتیكی وا نه‌خاته دڵیه‌وه وبڵێ سه‌رجه‌م كوڕه‌كانی پاشا مردوون. به‌ڵكو به‌ته‌نها ئه‌منۆن مردووه. پاشان ئه‌بشالۆم هه‌ڵات. ئینجا خزمه‌تكاره چاودێره‌كه پێڵووی چاووی به‌رز كرده‌وه ته‌ماشای كرد خه‌ڵكێكی زۆر له‌نزیك چیاوه به‌ڕێگاكه‌ی پێشی دا ده‌ڕۆن. ئینجا یوناداب به‌پاشای وت ئه‌وه‌تا شازه‌ده‌كان هاتن و هه‌رئه‌وه بوو كه خزمه‌تكارت وتی. پاش ئه‌وه‌ی له قسه‌كردن بۆوه شازاده‌كان هاتن و ده‌نگیان به‌گریانه‌وه به‌رزكرده‌وه‌و پاشا و سه‌رجه‌م خزمه‌تكاره‌كانیش زۆرگریان. ئینجا ئه‌بشالۆم هه‌ڵات و چوو بۆ لای تلمای كوڕی عه‌میهوده‌ی پاشای جه‌شوور و داوود پاشاش هه‌موو ئه‌و ڕۆژانه بۆكوڕه‌كه‌ی لاڵایه‌وه. ئه‌بشالۆم هه‌ڵات و چوو بۆ جه‌شوور سێ ساڵ له‌وێ مایه‌وه و داوودیش ئاره‌زووی كرد بچێته ده‌ره‌وه بۆلای ئه‌بشالۆم چونكه خه‌می مردنی ئه‌منۆنی له‌دڵی دا هێوه‌ر ببووه‌وه.) (((تناخ תנ״ך سامۆێلی دووه‌م שמואל ב" ، بابی سیانزه‌هه‌م، 1-38)\nجگه له‌وه‌ش (ابن كپیر) له كتێبه خورافییه‌كه‌ی (ژیاننامه‌ی پپَغمه‌مبه‌ران) دا كه سه‌رله‌به‌ری ئیسڕائیلیاته، له زمانی چه‌ندین هاوه‌ڵانی پێغه‌مبه‌ری ئیسلامه‌وه وه‌ریگرتوه، ته‌نانه‌ت پێغه‌مبه‌ری ئیسلامیش زۆر به‌گه‌وره‌یی‌و پیرۆزی له‌داودی ڕوانیوه، له قورئانیشدا له چه‌ندین سووره‌ت و ئایه‌تدا ناوی ئه‌م پێغه‌مبه‌ره جووله‌كه‌یه هاتووه: كه بۆ زانیاری زیاتر ده‌توانن بڕواننه ئایه‌ته‌كانی: (به‌قه‌ره: 251)، سه‌به‌و: 10-11)، (ئه‌نبیا‌و: 79-80)، (ص: 17-20)، (ص: 18-19)، (ئیسرا‌و: 55) كه له‌م ئایه‌ته‌ی دوایدا ده‌ڵێ: (ۆێ‌َتَیْنَا دَاوُودَ زَبُورًا)، واته: (كتێبی زه‌بورمان به داوود به‌خشی)، به‌ڵام ئه‌وه‌ی ڕاستی بێت به هیچ شێوه‌یه‌ك (زه‌بوور) وه‌حیی خوداوه‌ند نییه و سه‌رجه‌میان دوعا و پاڕانه‌وه‌ن له خودا، كه له شێوه‌ی (گاتا) كانی زه‌رده‌شتیدایه، ئه‌مه‌ش قسه‌ی زانایانی جووله‌كه‌یه كه‌به شێوه‌ی زمانی شیعری نوسیویه‌تییه‌وه و له ئه‌نجامی ئه‌و گوناه و (زینا) و تاوانانه‌ی كه ده‌رهه‌ق به خه‌ڵكی ئه‌نجامی داون. به‌ڵام نازانین بۆچی (قورئان) ئه‌وه‌نده جه‌خت له‌سه‌ر پیرۆزیی ئه‌م پیاوه ده‌كات، ئه‌مه له كاتێكدا كه به ئاشكرا له كتێبی(((تناخ – תנ״ך )) كه كۆمه‌ڵێ ده‌قی پیرۆزی جووله‌كه‌یه و تا ئه‌مڕۆش ده‌یخوێنن و بڕوایان پێیه‌تی، ئه‌م تاوانانه‌ی (داوود) به ڕاست ده‌زانن و به‌لاشیانه‌وه شووره‌یی و گوناه نین، چونكه جوله‌كه‌كان له‌و بڕوایه‌دان كه مادام (داوود) مرۆڤ بووه و پاشایه‌ك بووه، ئه‌وا ده‌گونجێت هه‌ڵه و گوناه بكات. نابێت ئه‌وه‌شمان له یاد بچێت كه ئه‌مڕۆ له ده‌وڵه‌تی ئیسرائیلدا ئه‌ستێره شه‌ش چوكڵه‌كه‌ی داوود(( )) به‌سه‌ر ئه‌وتانك وفرۆكه جه‌نگیانه‌وه‌یه كه بۆردوومانی فه‌له‌ستینییه‌كان (نه‌وه‌كانی جالوت) ده‌كه‌ن، ئه‌و جالوته فه‌له‌ستینیه‌ی كه پیاوێكی نیشتیمانپه‌روه‌ر و شۆڕشگێڕ بوو، له پێناوی خاكه‌كه‌یدا گیانی به‌خشی، كه داوودی جووله‌كه به شمشێر ملی په‌ڕاندو سه‌ره‌كه‌شی به‌خه‌ڵات برده‌وه بۆ شاوڵا! كه‌چی "قورئان" داوود به خوداناس و پیاوی خوا و جالوت به كافر و ملهوڕ ده‌زانێت! ئه‌مه‌ش هه‌ڵگێڕانه‌وه‌ی پێوه‌ره‌كان و تێكه‌ڵكردنی ڕاستیه‌كانه: كه‌قورئان پیاوی نیشتیمان په‌روه‌رمان لیده‌كاته خاین و پیاوی خیانه‌تكار و مرۆڤی داگیركه‌ر ده‌كاته پیاوی خوا و موقه‌ده‌س!\n(فَهَزَمُوهُم بِإِژْنِ اللّهِ ۆقَتَڵ دَاوُودُ جَالُوتَ ۆێ‌تَاهُ اللّهُ الْمُلْكَ ۆالْحِكْمَه‌َ ۆعَلَّمَهُ مِمَّا ێشَا‌وُ ۆڵوْڵا دَفْعُ اللّهِ النَّاسَ بَعْچَهُمْ بِبَعْچٍ لَّفَسَدَتِ اڵاَرْچُ ۆڵـكِنَّ اللّهَ ژُو فَچْلٍ عَڵی الْعَاڵمِینَ) (البقره: 251)\nواته: (ئیتر به فه‌رمانی خودا شكاندیانن و داوود جالوتی كوشت، و خوداش پاشایه‌تیی و دانایی پێبه‌خشی و ئه‌وه‌ی ویستی فێری كرد، خۆ ئه‌گه‌ر خودا هه‌ندێ خه‌ڵك به هه‌ندێكی تر له‌ناو نه‌بات هه‌موو زه‌وی پڕ ده‌بێت له خراپه‌كاری، به‌ڵام خودا فه‌زڵا‌و گه‌وره‌یی زۆره به‌سه‌ر هه‌موو مرۆڤایه‌تیه‌وه).\nله كۆتایشدا، حه‌ز ده‌كه‌م ئه‌وه لای خوێنه‌ر ڕوون بێت كه ئێمه لێره‌دا باسی چه‌ند چیرۆكێكی ئایینیی نیمچه ئه‌فسانه‌ییمان كرد كه مه‌رج نیه بنه‌ڕه‌تێكی واقیعییان هه‌بێت،كه‌سێتیی (داوود) به‌پێی لێكۆڵینه‌وه نوێكان، وه‌كو پاشایه‌كی جوله‌كه، كه‌سێتییه‌كی واقیعی نه‌بووه، زیاتر پێ ده‌چێت كه‌سێتییه‌كی ئه‌فسانه‌یی بوبێت كه دواتر جوله‌كه كه‌سێتیه‌كه‌یان گرتوه‌ته خۆ و ئه‌و چیرۆكانه‌یان داوه‌ته پاڵا.كه دواتر له( ته‌لموود תלמוד) دا كه‌سێتیی داوود زیاتر پیرۆز كراوه. قورئانیش ئه‌و چیرۆكانه‌ی ته‌وڕات و ته‌لموودی له‌خۆگرتوه، به‌ڵام هه‌وڵیشی داوه هه‌ندێك له‌و چیرۆكانه كه ئاكاری خراپ ده‌ده‌نه پاڵا داوود په‌رده‌پۆش بكات.\n1-كتاب المقدس،كتب العهد القدیم،الاصدار الپانی 1995،الگبعه الرابعه،جمعیه الكتاب المقدس فی لبنان\n2-تێكسته‌كانی تناخ ،كۆمه‌له‌َی ده‌ولی كتێبی پیرۆز-cd\n3- تولد ی دیگر شجاع الدین شفا،چاپ چهارم،دی ماه1378ژانویه2000\nڕێکه‌وتی بڵاوکردنه‌وه 2012-12-20 16:48:00\nبه‌شی ( شازین هێرش ) ئاماده‌کرد ( شازین هێرش )\nیائیل, ده‌یانی, نوێَنه‌ری, باڵی, چه‌پ, له, پارله‌مانی, ئیسرائیلدا, پاش, خوێندنه‌وه‌ی, چه‌ند, دێڕێكی, ته‌وڕات, سه‌باره‌ت, به, په‌یوه‌ندیی, عاش�شازین, هێرششازین, هێرش, ئایا, داوود, پێغه‌مبه‌ر, مرۆڤێكی, دادپه‌روه‌ر, بووه Tags


کتێبێکی نوێی مامۆستا عومەر شێخ موس بڵاوکرایەوە – پەڕە 2 – Knwe.org\nسەرەکی » ساڵۆنی کوردستانی نوێ » کتێبێکی نوێی مامۆستا عومەر شێخ موس بڵاوکرایەوەپەڕە 2\nکتێبێکی نوێی مامۆستا عومەر شێخ موس بڵاوکرایەوە\nلەبەردەوامی ئەو کۆڕانەی ساڵۆنی کوردستانی نوێ رێکیاندەخات، سەعات 10.30ی سەرلەبەیانی رۆژی پێنجشەممە 31/10/2019 لەساڵۆنی کورستانی نوێ رێوڕەسمی ناساندن و بڵاوکردنەوەی کتێبی (کوردایەتی و ئایندەخوازی) بۆ مامۆستا (عومەر شێخموس) بەڕێوەچوو.\nلە کۆڕەکەدا مامۆستا شێخ موس خۆشحاڵی خۆی بە بەشداری ئامادەبووان دەربڕی و باسێکی کورتی ناوەڕۆکی کتێبەکەی کرد، ئامادەبووانیش بە سەرنج و تێبینييەکانیان بەشداربوون، پاشان کتێبەکە بەخشرایە ئامادەبووانی کۆڕەکە.\nلەوبارەیەوە لەژمارەکانی داهاتووداو لەدووتوێی ساڵۆنی کوردستانی نوێدا راپۆرتێک بڵاودەکرێتەوە.


فرهنگ نامهای هورامی(فه‌رهه‌نگوو نامه هۆرامیا)\nچنانچه می خواهید فرزندتان نامی هورامی داشته باشد و مایل به انتخاب نام های زیبای هورامی برای نامگذاری فرزندان عزیزتان هستید بر روی لینک زیر کلیک کنید\nتا فرهنگ نامه‌های هورامی را به صورت "پی دی اف" دانلود نمایید.\nئازیزا؛ ئه‌ر گه‌ره‌کتانه‌ن نامێ جوان و ڕێک و پێکێ هۆرامیێ هۆرچندێ په‌ی زاڕۆڵه وه‌شه‌ویسه‌کاتا،\nسه‌روو ئا لینکیوه که چی واره دیاری کریان کلیک فه‌رماودێ\nتا گردوو نامه‌کا به شێوه‌و "پی دی ئێفی" دانلۆد که‌ردێ.\n((برای دریافت فایل "نامه هۆرامییه‌کا" کلیک کنید))\nطبقه بندی: فرهنگی و هنری، اجتماعی، تاریخ، ادبیات/شعر، جفرافیا، آموزشی، زوانی هه‌ورامی، فرهنگ نامهای هورامی،\nبرچسب ها:هورامان هه‌ورامان‌هانه‌به‌رچه‌م-کتابخانه هورامان؛یانه‌وکتێبووهه‌ورامانی-هه‌ورامان-هۆرامان-اورامان اورامانات-دزآور(زاوه‌ر)-لهون-نوسود-هورامان تخت ژاورود-پاوه-نودشه(نۆتشه)-رێژاو(ریجاب)-کندوله-ته‌وێڵه(طویله)-بیاره-ساور-نودیجه-حلبچه(هه‌له‌بجه)-خۆرماڵ مریوان-سروآباد-کرمانشاه-کردستان-دالانی-ایلام-کامیاران-روانسر-جوانرود-چهارقلعه‌عبدالملکی(زاغمرز-زینوند-حسین‌آباد-امیرآباد) هورامی های شمال ایران)-عکس-شبک(شه‌به‌ک)-سنجار- کاکه‌یی-یارسان-ساور-نودیجه-زازا-زازاکی)-قلعه قروه-چورژی-هانه‌به‌رچه‌م-هۆمایون محه‌مه‌دنژاد،وه‌سیه‌ت په‌ی مه‌زهه‌ری،سه‌فه‌ره‌کێ گالیوێری،فرهنگ نام های هورامی ......فه‌رهه‌نگوو نامه هۆرامیا،\nدنبالک ها: بـێـــســـاران و هـــۆرامــــــان،\tنامهای هورامی،\tsar13940126.pdf،\tنامه هۆرامییه کا،\nنوشته شده در تاریخ سه شنبه 26 اسفند 1393 توسط همایون محمدنژاد\nدرفروردین ماه 1394ازفعالان و پیشکسوتان فرهنگ وهنر وادبیات وموسیقی وتاریخ هورامان درمراسمی ویژه درشهرسروآبادتقدیر می شود\nازفعالان وپیشکسوتان فرهنگ وهنر وادبیات وموسیقی وتاریخ هورامان\nدرمراسمی ویژه درشهرسروآبادتقدیر می شود\nدرراستای اقدامات فرهنگی؛موسسه فرهنگی،ادبی،هنری قلم هورامان باهمکاری اداره فرهنگ وارشاداسلامی شهرستان سروآباد؛درنظرداردکه طی مراسمی ویژه از تعداد11نفراز فعالان وپیشکسوتان فرهنگ،هنر،ادبیات،موسیقی‌وتاریخ هورامان تقدیربه عمل آورداین مراسم که مقرراست؛درفروردین ماه1394درشهرسروآبادبرگزارشود؛باتوجه به اطلاع رسانی آقایان ارسلان اردلان و محمدناهید محمدی ازموسسه قلم هورامان به وبلاگ‌هه‌ورامان هانه‌به‌رچه‌م مقرر بود که از62نفر از بزرگان، نویسندگان،شاعران،هنرمندان‌وفعالان عرصه فرهنگ و ادبیات هورامان ومنطقه تقدیربه عمل می آمد که از این اسامی فعلاً دراین مراسم از11نفر ایشان تقدیرشده وامیدآن داریم که درآتیه نزدیک از اسامی دیگرفعالان هورامان تقدیرشایان گردد.پیشکسوتان وفعالانی که درمراسم تقدیرمی شوند:\n11-خانم گلچین خوش سپهر\nباعنایت به اطلاع رسانی مجدد بانیان این مراسم\nباتوجه به این که استادعثمان هورامی وتعدادی ازبزرگان در\nروزچهارشنبه27اسفند1393؛نمی توانستند دراین مراسم حضوریابند\nاین مراسم به فروردین ماه 1394موکول شد؛\nزمان ومکان وتاریخ دقیق آن متعاقباً اعلام می شود.\nمامۆسا عۆسمان هه‌ورامی\nمامۆسا محه‌ممه‌د فه‌هیم\nطبقه بندی: فرهنگی و هنری، اجتماعی، تاریخ، ادبیات/شعر، جفرافیا، اخبار، مۆئه‌سێسه‌وقه‌ڵه‌مووهه‌ورامانی ، فاتێح ڕه‌حیمی، موحەممەد فه‌هیم، مامۆسامیرزای هه‌ورامی، مامۆساعوسمان هه‌ورامی، موحەممەدحسەین کەیمنەیی،\nبرچسب ها:هورامان هه‌ورامان‌هانه‌به‌رچه‌م-کتابخانه هورامان؛یانه‌وکتێبووهه‌ورامانی-هه‌ورامان-هۆرامان-اورامان اورامانات-دزآور(زاوه‌ر)-لهون-نوسود-هورامان تخت ژاورود-پاوه-نودشه(نۆتشه)-رێژاو(ریجاب)-کندوله-ته‌وێڵه(طویله)-بیاره-ساور-نودیجه-حلبچه(هه‌له‌بجه)-خۆرماڵ مریوان-سروآباد-کرمانشاه-کردستان-دالانی-ایلام-کامیاران-روانسر-جوانرود-چهارقلعه‌عبدالملکی(زاغمرز-زینوند-حسین‌آباد-امیرآباد) هورامی های شمال ایران)-عکس-شبک(شه‌به‌ک)-سنجار- کاکه‌یی-یارسان-ساور-نودیجه-زازا-زازاکی)-قلعه قروه-چورژی-هانه‌به‌رچه‌م-هۆمایون محه‌مه‌دنژاد،وه‌سیه‌ت په‌ی مه‌زهه‌ری،سه‌فه‌ره‌کێ گالیوێری،ازفعالان و پیشکسوتان فرهنگ وهنر وادبیات وموسیقی وتاریخ هورامان درمراسمی ویژه درشهرسروآبادتقدیر می شود،\nدنبالک ها: وبسایت پورتال کاردو آرت،\tمـؤســسه قــرآنــی إقـــــــــرأ،\tاورامان نیوز،\tوبسایت زریوارخبر،\tمیرزای هورامی،\nنوشته شده در تاریخ دوشنبه 25 اسفند 1393 توسط همایون محمدنژاد\nهمایش میراث مشترک ایران وعراق وپذیرش دومقاله به زبان هورامی\nباتوجه به برگزاری همایش مشترک ایران وعراق که درشهرهای تهران وقم برگزارشد؛\nمشاهده‌ی اعلام نتیجه داوری مقالات همایش در لینک ذیل می باشد:\n14تا 16اسفند1393ش،5-7مارس 2015، 14- 16 جمادی الاولی 1436ق درشهرهای تهران و قم.\nآدرس سایت همایش:http://www.iraniraqheritage.com/info/contact.asp\nدراین همایش مقاله«بنجه بنه‌ڕه‌تیه‌کێ زوانی هه‌ورامی دلێ زوانی فارسی و کۆردی دلێڕاسینیه‌نه»باکد612 به زبان هورامی به قلم آقای کورش امینی،در اولین همایش میراث مشترک ایران و عراق در تهران و قم پذیرش شد.\nطبقه بندی: فرهنگی و هنری، اجتماعی، تاریخ، ادبیات/شعر، جفرافیا، اخبار، زوانی هه‌ورامی، کوورش ئه‌مینی، دوکترمه‌زهه‌ر ئه‌دوای،\nبرچسب ها:هورامان هه‌ورامان‌هانه‌به‌رچه‌م-کتابخانه هورامان؛یانه‌وکتێبووهه‌ورامانی-هه‌ورامان-هۆرامان-اورامان اورامانات-دزآور(زاوه‌ر)-لهون-نوسود-هورامان تخت ژاورود-پاوه-نودشه(نۆتشه)-رێژاو(ریجاب)-کندوله-ته‌وێڵه(طویله)-بیاره-ساور-نودیجه-حلبچه(هه‌له‌بجه)-خۆرماڵ مریوان-سروآباد-کرمانشاه-کردستان-دالانی-ایلام-کامیاران-روانسر-جوانرود-چهارقلعه‌عبدالملکی(زاغمرز-زینوند-حسین‌آباد-امیرآباد) هورامی های شمال ایران)-عکس-شبک(شه‌به‌ک)-سنجار- کاکه‌یی-یارسان-ساور-نودیجه-زازا-زازاکی)-قلعه قروه-چورژی-هانه‌به‌رچه‌م-هۆمایون محه‌مه‌دنژاد،وه‌سیه‌ت په‌ی مه‌زهه‌ری،سه‌فه‌ره‌کێ گالیوێری،همایش میراث مشترک ایران وعراق وپذیرش دومقاله به زبان هورامی،بنجه بنه‌ڕه‌تیه‌کێ زوانی هه‌ورامی دلێ زوانی فارسی و کۆردی دلێڕاسینیه‌نه،بازخوانی زندگی نامه فقهی عبدالقادر از رؤسای طایفه همدوند(با تکیه بر نسخه ای نو یافته به زبان هورامی)/ کد 673به قلم آقای مظهرادوای،\nدنبالک ها: میراث مشترک ایران وعراق،\tتهران و قم.،\nنوشته شده در تاریخ یکشنبه 24 اسفند 1393 توسط همایون محمدنژاد\nژیوانامه‌و کاکه سەرکەوت نیکدڵ جه زوانوو وێش\nبه نامێ خۆذای\nسەرکەوت نیکدڵ جە ئەذا بیەو ساڵوو1374کۆچی ڕۆجیاری جە دەگاو بڵبەری نا،شش ساڵێم بێ کە یانەما فاڕیاوە پەی شاری و ئاننەش پەنە نەشی کە وەنایم جە شاروو مەریوانی دەس پەنە کەرذ،شۆکر پەی خۆذای بە زە‌حمه‌تێ کە کێشتم تاوام هەنگام بە هەنگام پەرە دەورە و وەنای بە نمرەی خاسه‌و بذەو سەر وە هۆشم مه‌ی کەلاسوو هەشت و نۆی بێنێ کە عهلاقەو وێم بە وێناگەری و دەسکاری کلیپ و فیلمی ئێسته‌و،ئەوەڵ جار فرەسەتێ نەزانێنێ جە کارەکەی وە ئیسە کە کلیپە کا ئاوەختیم ڤینوو شایەد خوەم بێ کە چنە دەرەجەشا ئینا وارۆ،حه‌ر چن ئیسەیچ هیچ مەزانوو بەڕاسی وە متمانەم هەن کە سەبا خڤوو بە ئارۆیم.بەڵام پێسە کابرای ڤات گردکەسێ ئەوەڵێش هەن وە حه‌تتا نویسەرە گەورەکێچ ئەگەر کتێبەکاشا وەنمێ یاومێنە کە بە ویەرذەو وەختی فرەتەرو فرەتور یاڤێنێ!!!من ڤاچمێ پەنج شش ساڵێ بۆ کە ئی کارمە دەس کەرذەن پەنە وە جە خوذای بە زیاذ بۆ خاس لڤانا وەره‌و وە بە زەننەم ئێتر هایم بیانۆ و زانوو کێنا و چەنیو پەی کۆگەی کار کەروو خاسا؟کۆنکوروو ساڵوو 93 نە به‌شداریم کەرذ و تاوام جە ڕشتەو زڤان ئینگلیسینە رۆتبەو650ی باروو،ئیسەیچ وانیارووزانشتگا فەرهەنگیانووسنەینا جە ڕشتەودەبیری زوان ئینگلیسینە/ئازیزە بەڕێزاکێچ تاوا پەی دیەی کارەکام سەردای فەیسبووکەکەیم(facebook.com/Sarkot.nikdel)کەرا یا تاڤا ئاپاراتنە سەروو کاناڵەکێمابذا www.aparat.com/Sarkot وە یا مەجمووعه‌و هەورامیانەی لاو کاک جەلیلی(هەوار موزیک)گیر بارا.\nبە ئۆمێذوو ئانەیوە کە گرد زاڕۆڵێ بە زوانوو وێش کارتۆن و فیلم تەماشە کەرۆ.\nطبقه بندی: فرهنگی و هنری، اجتماعی، تاریخ، تصاویرومناظرطبیعی وتاریخی، زوانی هه‌ورامی، سه‌رکه‌وت نیکدڵ، ادبیات/شعر، اخبار،\nبرچسب ها:هورامان هه‌ورامان‌هانه‌به‌رچه‌م-کتابخانه هورامان؛یانه‌وکتێبووهه‌ورامانی-هه‌ورامان-هۆرامان-اورامان اورامانات-دزآور(زاوه‌ر)-لهون-نوسود-هورامان تخت ژاورود-پاوه-نودشه(نۆتشه)-رێژاو(ریجاب)-کندوله-ته‌وێڵه(طویله)-بیاره-ساور-نودیجه-حلبچه(هه‌له‌بجه)-خۆرماڵ مریوان-سروآباد-کرمانشاه-کردستان-دالانی-ایلام-کامیاران-روانسر-جوانرود-چهارقلعه‌عبدالملکی(زاغمرز-زینوند-حسین‌آباد-امیرآباد) هورامی های شمال ایران)-عکس-شبک(شه‌به‌ک)-سنجار- کاکه‌یی-یارسان-ساور-نودیجه-زازا-زازاکی)-قلعه قروه-چورژی-هانه‌به‌رچه‌م-هۆمایون محه‌مه‌دنژاد،وه‌سیه‌ت په‌ی مه‌زهه‌ری،سه‌فه‌ره‌کێ گالیوێری،سەرکەوت نیکدڵ،بڵبەر،\nنوشته شده در تاریخ پنجشنبه 21 اسفند 1393 توسط همایون محمدنژاد\nتەختە کرېڵ و ئەلف و بې زۉانی هۆرامی:کاکه سیامه‌ند هه‌ورامی\nتەختە کرېڵ وئەلف و بې زۉانی هۆرامی\nجه سایتوو کاکه سیامه‌ند هه‌ورامی\nسه‌روو ئی په‌لیانێوه کلیک که‌ردێ:\n"تەختە کرېڵ رېک ۉستەی"\n"ئەلف و بې زۉانی هۆرامی\nطبقه بندی: فرهنگی و هنری، اجتماعی، تاریخ، ادبیات/شعر، جفرافیا، آموزشی، زوانی هه‌ورامی، آموزش نوشتن زبان هورامی، سیامه‌ند هه‌ورامی، اخبار،\nبرچسب ها:هورامان هه‌ورامان‌هانه‌به‌رچه‌م-کتابخانه هورامان؛یانه‌وکتێبووهه‌ورامانی-هه‌ورامان-هۆرامان-اورامان اورامانات-دزآور(زاوه‌ر)-لهون-نوسود-هورامان تخت ژاورود-پاوه-نودشه(نۆتشه)-رێژاو(ریجاب)-کندوله-ته‌وێڵه(طویله)-بیاره-ساور-نودیجه-حلبچه(هه‌له‌بجه)-خۆرماڵ مریوان-سروآباد-کرمانشاه-کردستان-دالانی-ایلام-کامیاران-روانسر-جوانرود-چهارقلعه‌عبدالملکی(زاغمرز-زینوند-حسین‌آباد-امیرآباد) هورامی های شمال ایران)-عکس-شبک(شه‌به‌ک)-سنجار- کاکه‌یی-یارسان-ساور-نودیجه-زازا-زازاکی)-قلعه قروه-چورژی-هانه‌به‌رچه‌م-هۆمایون محه‌مه‌دنژاد،وه‌سیه‌ت په‌ی مه‌زهه‌ری،سه‌فه‌ره‌کێ گالیوێری،تەختە کرېڵ و ئەلف و بې زۉانی هۆرامی:کاکه سیامه‌ند هه‌ورامی،\nنوشته شده در تاریخ چهارشنبه 20 اسفند 1393 توسط همایون محمدنژاد


ڕوانگه: فیلترینگی ئێنتێرنت‌و مه‌ترسیه ئه‌منییه‌کانی به کارهێنانی پرۆگرامه په‌یامنێره‌کان\nمافه‌کانی پێوه‌ندیدار به ئێنتێرنێت که به گشتی وه‌ک مافی تكنۆلوژی زانیاری‌و ڕاگه‌یاندن پێناسه ده‌کرێت، یه‌کێک له ئه‌و گرینگترین مافانه‌یه که ڕێکخراوه‌کانی جیهانی مافه‌کانی مرۆڤ وه‌ک لێبووردنی نێونه‌ته‌وه‌یی‌و چاودێری مافه‌کانی مرۆڤ جه‌ختی له سه‌ر ده‌که‌ن، و ئێران یه‌ک له ئه‌و چه‌ند وڵاته‌یه که له ساڵانی ڕابردوودا به ژێر پێنانی مافه‌کانی مرۆڤ بۆ که‌ڵک وه‌رگرتن له زانیاری‌و ڕاگه‌یاندنی ئازاد تۆمه‌تبار کراوه.\nچاودێرانی مافه‌کانی مرۆڤ ده‌ڵێن ئێران به هۆگه‌لی جوراوجۆره‌وه ماڵپه‌ڕه‌کان، تۆڕه کۆمه‌ڵایه‌تیه‌کان‌و پڕۆگرامه‌کانی په‌یامنێری فیلتر ده‌کات. ئه‌حمه‌د شه‌هید، ڕاپۆرتێری تایبه‌تی نه‌ته‌وه یه‌کگرتوه‌کان بۆ دۆخی مافه‌کانی مرۆڤ له ئێران له نوێترین دانیشتنی ئه‌نجومه‌نی مافه‌کانی مرۆڤ له ژنێڤ ده‌ڵێت، ئێران به توندی به‌رده‌وامه له فیلتێر کردنی پڕۆگرامه ئینترنێتیه‌کان که هاوڵاتیه‌کانی ئێران بۆ په‌یوه‌ندیکردن به یه‌که‌وه به‌کاری ده‌هێنن.\nنوێنه‌ری ئێران له هه‌مان دانیشتندا له وه‌ڵامی ئه‌حمه‌د شه‌هید ده‌ڵێت ئێران بۆ پاراستنی ئاسایشی نیشتیمانی به‌رده‌وام ده‌بێت له فیلترینگی ماڵپه‌ڕه‌کان و ئه‌وه‌ش وه‌ک پێشێلکردنی مافی ئازادی ڕاده‌ربڕین نازانێت.\nله ڕووانگه‌ی ئه‌م هه‌فته‌یه‌دا کێشه‌ی فیلترینگی پرۆگرامه په‌یامنێره‌کان له ئێران‌و مه‌ترسییه ئه‌منییه‌کانی به‌کارهێنانی ئه‌م پرۆگرامانه له‌لایه‌ن هاووڵاتیانه‌وه له‌گه‌ڵ به‌ڕێزان ناسر چه‌ورۆکه پسپۆڕی بواری ئای‌تی و ئاسایشی ئێنته‌رنێتی دانیشتووی سوید و کاوه قوره‌یشی ڕۆژنامه‌نوسی دانیشتووی ئه‌ڵمانیا تاوتوێ ده‌که‌ین.


باندێکی دزیکردن لە سلێمانی دەستگیر دەکرێن – دەنگی کورد\nماڵەوە/هەواڵ/کوردستان/باندێکی دزیکردن لە سلێمانی دەستگیر دەکرێن\nجل و بەرگی سەربازییان بەکار هێناوە بۆ ئەنجامدانی دزییەکە\nبەڕێوەبەرایەتى پۆلیسى پارێزگاى سلێمانى توانیان باندێکى دزیکردنى دەستگیر بکەن، باندەکە جلوبەرگى سەربازییان بۆ ئەو ئەنجامدانی دزییەکە بەکارهێناوە.\nبەڕێوەبەرى راگەیاندنى پۆلیسى سلێمانى سەرکەوت ئەحمەد :"٦٠٠ هەزار دۆلار بە پلان و بە ئۆتۆمبێلێك دەهێنرێت بۆ شاری سلێمانى – گەڕەکى سەرشەقام نزیك پاسەکانى وڵووبە، ئۆتۆمبێلێکى جام رەش کە چەند چەکدارێکى تێدادەبێت بە جلى سەربازییەوە هەڵدەکوتنەسەرى و هەر ٦٠٠ هەزار دۆلارەکە دەبەن.\nسەرکەوت ئەحمەد ئەوەیشى ئاشکرا کرد:"یەکێك لەو کەسانەى؛ راسپێردراوە و پارەکەى لە بەغداوە هێناوە، دەچێتە بەشی نەهێشتنى تاوان و وەك هەواڵدەرێك؛ هەواڵەکە دەگەیەنێت، "گوایە هەڵیانکوتاوەتە سەریان و پارەکەیان بردوە".\nدوای لێکۆڵینەوەی پۆلیسى پارێزگاى سلێمانى و بەتایبەت پۆلیسى نەهێشتنى تاوان، توانرا سیناریۆى ئەم رووداوە ئاشکرا بکرێت.\nسەرکەوت ئەحمەد بەڕێوەبەرەکەی راگەیاندنی پۆلیسی سلێمانی ئاماژەی بەوە کرد: ئەو کەسەى راسپێردراوە بۆ وەرگرتنى پارەکە پلان داڕێژەرى تاوانەکە بووە و چەند کەسێکی چەکدارى ئامادە کردوە بۆ ئەوەی هەڵبکوتنە سەریان و پارەکە ببەن.\nسەرکەوت ئەحمەد ئەوەیشى ووت، دواى دزینى پارەکە هەڵهاتوون بۆ شوێنێکى دیار، رۆژى ٣١ى تشرینى یەکەمى ٢٠١٨ توانرا ئەو کەسەى وەك هەواڵدەر هاتبووە بەشی نەهێشتنى تاوان؛ بە بڕیارى دادوەر دەستگیربکرێت.\nهەواڵدەرەکە لەکاتى لیکۆڵینەوەکاندا دانى ناوە بە سیناریۆکەدا، دەرئەنجام پێنج کەس بەو تۆمەتە دەستگیرکران کە جلوبەرگى سەربازییان لەبەردا بووە و دواتر ئەو پارەیان لەنێوان خۆیاندا دابەشکردوەو دوانیش لە تۆمەتبارەکان هەڵهاتوون.


مانگانه ملیاره‌ها دینار داهاتى نه‌وتى سلێمانى حه‌په‌لوش كراوه\nغالب محه‌مه‌د، سه‌رۆكى لیژنه‌ی بازرگانی و پیشه‌سازی و وزه له ئه‌نجومه‌نی پارێزگای سلێمانی، له نووسراوێكدا كه بۆ جێگرى سه‌رۆكى ئه‌نجوومه‌ن به‌رزی كردووه‌ته‌وه، ڕاى گه‌یاند :" دوای چه‌ندین جاره له راگه‌یاندنه‌كان باس له‌وه ده‌كرێت كه داهاتی ناوخۆی سلێمانی بۆ هه‌وڵێر نانێردێت، له گه‌ڵ ئه‌وه‌شدا كه‌س نازانێت له پارێزگای سلێمانی چۆن و به چی شێوه‌یه‌ك ئه‌و پاره‌یه خه‌رچ ده‌كرێت، كه داهاته‌كه‌ى له‌ماوه‌ى یه‌ك مانگدا، زیاتر له 70 ملیار دیناره، جگه له داهاتی ( به‌رهه مه‌نه‌وتیه‌كان ، نه‌وت به‌رێگه‌ی ته‌نكه‌ر )".\nئاماژه‌ى به‌وه‌ش كرد، كه به‌پێ ماده‌ی بیست و حه‌وته‌م كه له بڕگه‌ی (، دووه‌م ، سێیه‌م ، ) له یاسای ژماره (3) ی ساڵی 2009 ، كه باس له داهاتی ناوخۆی پارێزگا ده‌كات، هه‌ر به پێی ماده‌ی هه‌شته‌م له یاسای ژماره (3) ی سالێ 2009 ئاماژه‌ی پێدراوه، ده‌بێت ئه‌نجومه‌ن پێشكه‌شكردنی راسپارده‌كان بۆ رێكخستنی كاروباری كارگێری و دارای و چاككردنی به‌ڕێوه‌بردنی خزمه‌تگوزاریه و ئاگاداری داهاتی پارێزگا بێت.\nسه‌رۆكى لیژنه‌كه‌ى ئه‌نجوومه‌نى پارێزگا كه هاوكات ئه‌ندامى فراكسیۆنى گۆڕانه، له نووسراوه‌كه‌دا، ده‌شڵ]َت:" ئێمه هه‌تا ئێستا ئاگادار نین ئه‌م پاره‌یه بۆ كۆی ده‌ڕوات، ئه‌گه‌ر ئه‌و داهاتانه نانێردرێت بۆ وه‌زاره‌تی دارایی، كه‌واته له پارێزگای سلێمانییه، ئێمه هه‌تا ئێستا ئاگاداری ئه‌وه نین كه ئه‌م پاره‌یه  ده‌رواته خه‌زێنه‌ی یه‌ك و دووی پارێزگای سلێمانی، چۆن و به‌چ ئالیه‌تێك خه‌رجكراوه یان خه‌رجده‌كرێت .\nله كۆتاییدا داوا ده‌كات، به‌زووترین كات لیژنه‌یه‌ك له ( لیژنه‌ی كارگێری و دارای، لیژنه‌ی بازرگانی و پیشه‌سازی و وزه ) پێك بهێنرێت بۆ به‌دواداچوونی ئه‌م بابه‌ته، چونكه :" وه‌ك ده‌زانین به‌م داهاته ده‌توانین خزمه‌تی زیاترى هاووڵاتیانی پارێزگای سلێمانی بكه‌ین كه له م دوو ساڵه‌دا له خراپترین بار و گوزه‌راندا ده‌ژین و خزمه‌تگوزاریه‌كانیش له‌و په‌ڕی خراپیدان".


به‌رله‌ماوه‌یه‌ك یه‌ك دوو وتارم له سه‌ر سه‌رۆك كۆماری عیراقی فیدراڵ و پرسی كه‌ركوك و مه‌سه‌له‌ی كورد نووسی، دۆستێك دیاربوو به دنه دانی خه‌ڵكانێك پێی ووتم ئه‌و وتارانه ده‌چنه خانه‌ی پیاهه‌ڵدانه‌وه له كاتێكا وتاره‌كان سه‌رنج و ره‌خنه‌و تێبینی و به‌رچاوڕوونی بوون، كێشه‌ی ئێمه له باشوری كوردستان ئه‌وه‌یه ده‌بێت به میزاجی حزب و كه‌س هه‌ڵسه‌نگاندن و خوێندنه‌وه بۆ ئه‌وانی تر بكه‌ین، یانی ئه‌وان گه‌ره‌كیانه له چاوی خۆیانه‌وه سه‌یری دنیاو ئه‌وانی تر بكه‌ین، له كاتێكا خۆمان خاوه‌نی چاوو بیركردنه‌وه‌و ئاوه‌زی خۆمانین.\nجێی سه‌ر سوڕمانه مرۆڤی كورد یان به‌شێك له‌و بوونه‌وه‌ره ئاوا هه‌نگاو بنێت هه‌ركات له كه‌سێك بخۆی یان خواسته‌كانت به دیبێنێ ئیتر ئه‌وه مرۆڤی باڵایه‌و هه‌ر كات پشتت تێكرد ده‌بێت بیده‌یته به‌ر تانه‌و ته‌شه‌ر، ئه‌م روانینه كوردیه له هیچ كوێی تری دنیادا نیه ، لای كورد نه‌بێت.\nله 2003ه‌وه تا ئێستا عیراق سێ سه‌رۆك كۆماری كوردی هه‌بووه ، قسه له جیاوازی و هه‌ڵسه‌نگاندنی ئه‌وان ناكه‌م ، قسه له‌وه‌ش ناكه‌م ئه‌مه بۆ وڵاتێكی وه‌ك عیراق دیارده‌یه‌كی ده‌گمه‌نه ، باسی ده‌سه‌ڵات و هه‌ست و كه‌وته‌كانیشیان ناكه‌م ، قسه‌م له سه‌ر ئه‌وه‌یه ئه‌م سێ سه‌رۆك كۆماره هه‌رسێكیان زۆرتر تیری نه‌یارو دژه‌كانیان له نه‌ته‌وه‌كانی تر ئاراسته‌یان كرا، یان تیری خۆمانه، ئامانج له‌و هه‌موو نه‌یاریه كوردیه به‌وان چیه، بۆچی له بری پاڵپشتی و هاوكاری به‌رده‌وام سه‌نگه‌ریان لێگیراوه، به تایبه‌ت سه‌رۆك كۆماری ئێستا كه هه‌ر له سه‌ره‌تاوه كوردزمانه‌كه خۆی لێی چووه سه‌نگه‌ره‌وه‌و هه‌وڵی شكاندنی دا، كه‌چی هه‌ر ئه‌و كورده‌ش لێره‌و له‌وێ داوای زیاتر له‌و ده‌كات، تا ئه‌و راده‌یه‌ی داوای كاری نه‌كرده‌و خورمشی لێده‌كات و ده‌ڵێت "ده‌بێت هه‌ڵوێستی هه‌بێت".\nله‌لایه‌كه‌وه ده‌یشكێنێ و له لایه‌كی دیكه‌شه‌وه داوای پاڵپشتی و هاوكاری لێده‌كات ، راستی سه‌رۆك كۆمار هه‌رچی بۆ میله‌ته‌كه‌ی خۆی بكات ده‌كرێ وه‌ك ئه‌رك و به‌رپرسیاره‌تی و ئاكاری مرۆییانه سه‌یر بكرێت، لێ له‌گه‌ڵ ئه‌وه‌شدا خۆ ده‌بێت له بری دژایه‌تی و سه‌نگه‌ر لێگرتن لانی كه‌م وه‌ك نوێنه‌ری كورد له عیراقدا چاوی لێبكرێت.\nئه‌وه‌نده‌ی من ئاگادار بم له سه‌ر پرسی هه‌رێمی كوردستان، پرسی پێشمه‌رگه، پرسی بودجه‌ی هه‌رێم و هه‌موو ئه‌و بابه‌تانه‌ی په‌یوه‌ندیان به هه‌رێمی كوردستانه‌وه‌یه سه‌رۆك كۆماربێده‌نگ نه‌بووه‌و به‌رده‌وام قسه‌ی خۆی هه‌یه، كێشه‌كه له هه‌رێمه‌وه‌یه، هه‌رێم پێیه‌كی له ئه‌سته‌نبوڵ و پێیه‌كی له شوێنێكی تره‌و رووی ده‌می له به‌غدا، ئه‌مه‌ش له ته‌ك لۆژیك و ئاوه‌زا نایه‌ته‌وه، هه‌رێم سیمای حكومه‌تێكی پڕزه‌برو زه‌نگ و پۆلیسی گرتوه، رۆژنامه‌وان و میدیاكارده‌گرێت و تۆمه‌تی جاسوسی و كونسڵكوژی ده‌داته پاڵ، هه‌رزه‌كاری شازده‌و هه‌ڤده ساڵ ده‌كوژێ، موچه‌ی پێشمه‌رگه ئه‌مه‌ریكا ده‌یدات و ئه‌و ده‌ستی به سه‌ردا ده‌گرێت ، نه‌وت ده‌فرۆشێت و پاره‌كه‌ی ونه، ململانێی حزبی هه‌رێمه‌كه‌ی كه‌له‌لاكردووه، كه‌چی داوای هه‌ڵوێست له سه‌رۆك كۆمار ده‌كرێت.\nهه‌ڵوێست پرسێكی ئاكاریه و په‌یوه‌سته به هه‌ردوو لایه‌نی په‌یوه‌ندیدار یان زیاتره‌وه ناكرێت لایه‌ك هه‌یبێت و لاكه‌ی تر نه‌یبێت، هه‌رێم پێویسته به‌ر له‌وه‌ی داوای هه‌ر هه‌نگاوێك له سه‌رۆك كۆمار یان هه‌ر كه‌سێكی تر بكات، به خۆیدا بچێته‌وه‌و له هه‌نگاوه‌كانی خۆی بپرسێ.


ژیان لە فەرهەنگدا: دکتۆر موئمین زەڵمی\nزمان، ئامڕازە سەرەکییەکەی پەیوەندیکردن و وتووێژکردن و لێکتێگەیشتنە. لەگەڵ ئەوەشدا کە هەر زمانێک لە ژمارەیەکی سنورداری وشە پێکهاتووە، بەڵام هەرگیز ناکرێت بگوترێت بەکارهێنانی زمان بۆ واتا و ماناکان سنوردارە.\nئەڵبەت هەر یەکێک لە زمانەکانی دنیا، تایبەتمەندێتی خۆی هەیە لە ڕووی یاسا و ڕێساکانیەوە و هەر وشەیەکیش لە زماندا بەپێی شوێنی خۆی لە ڕستەدا دەتوانێت مانا ناوەڕۆکییەکانی خۆی بخاتە ڕوو.\nزۆرێک لە پسپۆڕەکانی زمانەوانی جەخت دەکەنەوە لەوەی بەبێ پەیڕەوکردنی تایبەت بۆ دەنگ و بۆ مانا، پرۆسەی فێربوون ڕوونادات.\nبەوپێیەی زمان بەمانای بیر و لۆژیکە، هەر بۆیە ئەو شێوە زمانەی پێی دەدوێین، هەمان ئەو زمانەیە کە بیرکردنەوەمانی لەسەر بونیادنراوە.\nپەیوەندییە پێکەوە گرێدراوەکەی نێوان دەنگ و پیت، زمانی نوسینی پێدەناسرێتەوە، هەر بۆیە دەشێت لێرەوە بڵێین، بەڵێ بۆ ڕۆژنامەوان و میدیاکاران زۆر گرنگە شارەزاییەکی تەواویان هەبێت لە زمانی دایکدا و ئاگاداریش بن لە هەموو پەرەسەندنەکانی زمان جا لە هەر قۆناغ و ساتەوەختێکدابێت؛ لەو ڕوانگەیەوەی نوسین دەبێتە گەنجینەیەک و زمانی تیادا هەڵدەگیرێت و دەیپارێزێت و ڕێگەش دەگرێت لە لەناوچونی زمان.\nلێرەدا نابێت خۆمان لەو ڕاستیەش لابدەین کە زمان ئاخاوتنە، ئاخاوتنەکانیش هێندەی کردەی نوسین کاریگەریی خۆی هەیە لە پاراستنی شکۆی زماندا.\nلەبیرمان نەچێت ئەو کاتەی "ڕاگەیاندن یان میدیا" وەک ژانرێکی گرنگ بەسترایەوە بە شارستانییەتەوە، هەر ئەو کاتەش بوو کە دەگوترا زمانی میدیا دەبێتە بەشێکی دانەبڕاو لە داڕشتنی شارستانییەت، هەر بۆیەشە گرنگە لێرەدا بزانرێت چۆن زمان توانی ئەو ڕۆڵە کارا و کاریگەرە لە میدیادا ببینێت.\nبێگومان هەر تەنها میدیا نییە بتوانێت ئەم ڕۆڵە گەورە و گرانە ببینێت لە پاراستنی زماندا، پەروەردە و خوێندنیش ڕۆڵی گرنگی خۆیان هەیە لەو سۆنگەیەوەی زمان کۆڵەکەیەکی سەرەکیی بونیادی نەتەوەیە و ئەگەر زمان لەدەستدرا ئەوا هیچ گومانێکی تیادا نییە، بە مانای لەدەستدانی تایبەتمەندییەکی سەنگینی نەتەوە بوون لەدەستدراوە. زۆر نەتەوە هەن لە مێژودا، لەگەڵ ئەوەشدا کە خاوەنی شارستانی گەورەبوون بەڵام بەهۆی لاوازبوون یان نەمانی زمانەکانیانەوە، ئیدی لە جیهانی ئەوڕۆدا سەیر دەکەیت ئەو ناوەی پێشتریان نەماوە.\nلەمڕۆدا هەر هیچ نەبێت لە بەشێکی کۆمەڵگەی کوردیدا، سەرباری ئەوەی خوێندن بە زمانی کوردی هەیە، ژمارەیەکی زۆری میدیا هەن، بەڵام هێشتا لە هەردوو لایەنەکەوە گرفتی زمانەوانی هەن لەوانە بەکارهێنانی وشە یان زاراوەی بیانی نامۆ، کە بەلای هەندێک لە نوسەران و ڕوناکبیرانەوە کاریگەرییەکی نەرێنییان کردۆتە سەر سروشتی زمانی کوردی.\nدکتۆر موئمین زەڵمی، یەکێکە لەوانەی بە نیگەرانییەوە لەو ڕەهەندەی زمان دەڕوانێت و تەنانەت وەک لە تۆڕی کۆمەڵایەتی فەیس بوک نوسیویە با وشەکان لە زمانەکانی ترەوە وەربگیرێن بەڵام پێویستە هەر هیچ نەبێت شێوازی وتن یان دەربڕینەکەی ئاسان بکرێت و ئەوەندەش بە شوێن سەرچاوەی ئەو وشانەدا نەگەڕێین، دەنوسێت "چونکە زمان بۆ پەیوندییە و گواستنەوەشی زۆر خێرایە و بە دڵناییەوە دەڵێم هیچ قورساییەکی نیە ئەو وشەیە لە بنەڕەتدا لە کام زمانەوە هاتووە، ئەوەی گرنگە ناسینی وشەکەیە و لێکدانەوەی بەشەکانی وشەکە و ماناکەیەتی."\nدکتۆر زەڵمی لەوبڕوایەدایە هەر وشەیەک جا لە هەر زمانێکی ترەوە وەرگیرابێت شێوازی وتن یان دەربڕینەکە دەیکات بە وشەیەکی کوردی "بۆیەش پێم وایە هەر وشەیەک لە هەر زمانێکیترەوە هاتە ناو زمانی کوردی و گۆکردنی زمانی کوردی وەرگرت ئەوا ئەو وشەیە دەبێتە وشەیەکی زمانی کوردی و پێویست ناکات بیبەستینەوە بە زمانە بیانیەکەوە."\nئایا هەر زمانێک لە جیهاندا خاوەنی پێناسەیەکی تایبەتە، یان یەک پێناسە بۆ هەموو زمانەکان هەیە؟\nئایا بۆ لەناوچوونی زمانێک هەر دەسەڵاتە سەرکوتکارەکان بەرپرسن؟\nئایا لە کۆمەڵگەی کوردیدا زمانی دایک و زمانی نەتەوە لێك جیادەکرێنەوە؟ کامیان کاریگەری زیاترە بەسەر ئەوی تریاندا؟\nدکتۆر موئمین زەڵمی، پسپۆڕی پەروەردە و زمانەوانی لە بەرنامەی ئەم هەفتەیەی ژیان لە فەرهەنگدا وەڵامی ئەم پرسیارانە و ژمارەیەک پرسی تریش دەداتەوە:


ناوه‌ڕۆكی كۆبوونه‌وه‌ی ئه‌نجوومه‌نی وه‌زیران\n:: PM:03:09:07/04/2021 \nئه‌نجوومه‌نی وه‌زیرانی هه‌رێمی كوردستان، به سه‌رۆكایه‌تی مه‌سروور بارزانی سه‌رۆكی ئه‌نجوومه‌نی وه‌زیران و ئاماده‌بوونی قوباد تاڵه‌بانی جێگری سه‌رۆك وه‌زیران، كۆبوونه‌وه‌ی ئاسایی خۆی ئه‌نجام دا.\nبه‌گوێره‌ی راگه‌یه‌نراوێكی حكوومه‌تی هه‌رێمی كوردستان، له ده‌ستپێكی كۆبوونه‌وه‌كه‌دا، سه‌رۆك وه‌زیران له‌باره‌ی په‌سه‌ندكردنی یاسای بودجه‌ی فیدراڵی بۆ ساڵی 2021، ده‌ستخۆشی له تیمی دانوستانكاری حكوومه‌تی هه‌رێمی كوردستان كرد كه ئه‌ركه‌كانیان به باشی ئه‌نجام دا، ئاماژه‌یشی به‌وه‌دا شایسته داراییه‌كانی هه‌رێمی كوردستان له بودجه‌ی فیدراڵی، مافێكی ده‌ستووری و ڕه‌وای هه‌رێمی كوردستانه.\nدووپاتیشی له‌وه كرده‌وه كه حكوومه‌تی هه‌رێمی كوردستان، پابه‌نده به بڕگه‌كانی یاسای بودجه و داواشی له حكوومه‌تی فیدراڵی كرد كه پابه‌ندبوونه‌كانی خۆی به‌رانبه‌ر هه‌رێمی كوردستان جێبه‌جێ بكات.\nسه‌رۆكی حكوومه‌ت هه‌روه‌ها ئاماژه‌ی به‌وه‌دا كه حكوومه‌تی هه‌رێمی كوردستان، به‌رده‌وام ده‌بێت له پرۆسه‌ی چاكسازی و كاركردن بۆ زیادكردنی داهات، كه‌مكردنه‌وه‌ی خه‌رجییه‌كان به ئاراسته‌ی دابینكردنی مووچه‌ی مووچه‌خۆرانی شایسته، گه‌شه‌پێدانی دۆخی ئابووری هه‌رێمی كوردستان.\nپاشان له بڕگه‌یه‌كی یه‌كه‌می كۆبوونه‌وه‌كه‌دا، جێگری سه‌رۆك وه‌زیران و سه‌رۆكی شاندی دانوستانكاری حكوومه‌تی هه‌رێم له‌گه‌ڵ حكوومه‌تی فیدراڵ، كورته‌یه‌كی له‌باره‌ی گفتوگۆكانیان له به‌غدا خسته‌ڕوو، وێڕای ستایشكردنی ئه‌ندامانی شانده‌كه، ئاماژه‌ی به‌وه‌دا كه پێویسته ھه‌ردوو حكوومه‌تی فیدراڵ و ھه‌رێم، پابه‌ند بن به‌و رێنوێنییانه‌ی كه دواتر ده‌رده‌چن بۆ جێبه‌جێكردنی یاسای بودجه‌ی 2021.\nوه‌ك له راگه‌یه‌نراوه‌كه‌دا هاتووه، له بڕگه‌ی دووه‌می كۆبوونه‌وه‌كه‌دا دارا ڕه‌شید وه‌زیری پلاندانان، ڕاپۆرتێكی له‌باره‌ی دوایین ئاماده‌كارییه‌كانی تایبه‌ت به گه‌ڵاڵه‌كردنی ڕه‌شنووسی یه‌كه‌می یاسای بودجه‌ی هه‌رێمی كوردستان بۆ ساڵی دارایی 2021 خسته‌ڕوو. دووپاتی كرده‌وه كه ئاماده‌كارییه‌كان هه‌نگاوی باشیان بڕیوه و له داھاتوویه‌كی نزیكدا، ئه‌و پڕۆژه‌یاسایه ئاماده ده‌بێت.\nئه‌نجوومه‌نی وه‌زیران داوا له ھاووڵاتییان ده‌كات پابه‌ندی رێنوێنییه‌كان بن له پێناو كه‌مكردنه‌وه‌ی ڕێژه‌ی تووشبوون به‌و ڤایرۆسه، به‌تایبه‌تیش چونكه ئێسته ژماره‌ی تووشبووان له ھه‌ڵكشاندایه.


نه‌وه‌ی نوێی به‌ڕازیل باوه‌ش بۆ ئیسلام ده‌كاته‌وه\nبه‌رواری دابه‌زاندن: 05/08/2010 : 11:48:58\nمامۆستایانی ئاینی و بانگخوازان له خۆبردوانه و بێ گوێدانه دووری و ئاسته‌نگ و ماندوو بوون، جیهان به په‌یامی پیرۆزی ئیسلام ئاشنا ده‌كه‌ن، به‌جۆرێك كه ئێستا ئاینی ئیسلام یه‌كێكه له ئاینه هه‌ره گه‌وره‌كانی جیهان و زۆرترین شوێنی دونیایشی گرتۆته‌وه.\nبه‌ڕازیل كه وڵاتێكی گه‌وره‌و ناوێكی ئاشنایه به گوێی زۆرێكمان، یه‌كێكه له‌م وڵاتانه‌ی له ڕێگه‌ی بانگخوازان و زانایانه‌وه، باوه‌شی بۆ موسڵمانانبوون و خوا په‌رستی كردووه‌ته‌وه.\nله ساڵی 2005 ه‌وه له‌شاری ساوپاولۆی به‌ڕازیلی به‌ئاماده‌بوونی 40 زانا و بانگخوازی جیهانی ئیسلامی، ئه‌نجومه‌نی باڵای كاروباری ئاینی به ئه‌منیداریه‌تی شێخ خالید رزق دامه‌زراوه.\nله كاره هه‌ره گرینگه‌كانی ئه‌م ئه‌نجومه‌نه وه‌رگێڕانی كتێبی شه‌رعی بووه بۆ سه‌ر زمانی پورتوگالی كه زمانی سه‌ره‌كی ئه‌م وڵاته‌یه، له‌م رێگه‌یه‌وه خه‌ڵكانێكی زۆر ئاشنا بوونه به ئیسلام و موسلمانان.\nئه‌وه‌ی جێگه‌ی دڵخۆشیه، هه‌روه‌ك شێخ خالد رزق ده‌ڵێ: له‌م ساڵانه‌ی دوایی موسڵمان بوون به رێژه‌یه‌كی به‌رچاو زیادی كردووه زۆرینه‌یشیان له چینی گه‌نجانن.\nله شه‌رق ئه‌لئه‌وسه‌ت\nژماره‌ی سه‌ردان : 7874685


د.محەمەد کەمال، نوسەرو ئەکادیمست و توێژەرێکی بواری فەلسەفە لەبەشی شەشەمی چاوپێکەوتنەکەیدا لەگەڵ هاوڵاتى دەربارەی فینۆمینۆلۆژی هۆش.\nتیشک دەخاتەسەر چەمکی هۆش و روح و رای خۆی لەبارەیانەوە دەڵێت.\nد.محەمەد کەمال دەڵێت «زۆربەی کۆڕەکانی من ئەمجارە، لەزانکۆکاندا نەبوون. من تائێستا نەچوومەتە بەشی فەلسەفەی زانکۆی سلێمانی. چوومە هەولێر، بەڵام نەچوومەتە بەشی فەلسەفەی زانکۆی سەڵاحەدین. لەدەرەوەی زانکۆ کۆڕم گرتووە، چونکە دەزانم کۆمەڵێک گەنجی باش، خوێنەری چاک و جدیمان هەن لەدەرەوەی زانکۆکان فەلسەفە دەخوێننەوە».\nهاوڵاتى: بەهەرحاڵ ئەوەمان بۆ ڕوونبکەنەوە کەتۆ بۆچی بە(هۆش)کردوتەوە بە (ڕۆح) نەتکردووە، تاخوێنەرانی ئێمە لەو بێنەو بەردەیە نەجاتیان بێت و یەکلابنەوە لەوەی کەکامیان دروستەو هیگڵ خۆی مەبەستی کامیان بووە؟\nد.محەمەد کەمال: من لەکۆڕەکەمدا لەسەر (فینۆمینۆلۆژیی هۆش)، ئەوەم روونکردووەتەوە. لێرەشدا هەوڵدەدەم بەچەند خاڵێک ڕوونی بکەمەوە:\nیەکەم/ ئەگەر (هۆش) هەڵەبێت و (ڕۆح) ڕاست بێت، ئەی بۆچی کاتێک ولیەم واڵاس(فینۆمینۆلۆژیی) وەرگێڕا بۆسەر زمانی ئینگلیزی، کردی بە (فینۆمینۆلۆژیی هۆش)، کەس پەلاماری نەدا. کەس نەیوت تۆ هەڵەیت و وەرگێڕانەکەی بوو بەستاندارد. بەهەمان شێوە وەرگێڕانێکی دیکەی بەزمانی ئینگلیزی هەیە، بەناوی(فینۆمینۆلۆژیی ڕۆح). ئەمانە کەسیان ناڵێن، من ڕاستم و تۆ هەڵەیت. ئەمە دەبێت، چونکە بەزمانی ئەڵمانی واتای (هۆش، ئاگایی) و ڕەنگە مانای (ڕۆح)یش بگەیەنێت. کە لەڕاستیدا ئەو ناڵێت ڕۆح و دەڵێت: (-واتە خێو، تارمایی). لەم حاڵەتەشدا واباشترە بیکەین بەفینۆمینۆلۆژیی خێو، نەک ڕۆح .\nدووەم/ ئەوانەی هیگڵ بەرەو ئایین پەلکێش دەکەن و لەئایدیالیزم زۆر نزیکی دەکەنەوە، حەزدەکەن ئەو بەرهەمەی بکەن بە(فینۆمینۆلۆژیی ڕۆح). ئەوانەشی دەیانەوێت شرۆڤەیەکی مرۆڤدۆستانە بۆ هیگڵ بکەن، زیاتر جەخت لەسەر ڕاڤەکردنی هیگڵ بۆ مێژوو دەکەن (کەدیالێکتیکەکەیە). هەوڵدەدەن ئەو بەرهەمەی بە(فینۆمینۆلۆژیی هۆش)، وەربگێڕن. لەبەر ئەوەی هیگڵ بەیەکێک لەپایە سەرەکیەکانی هۆشگەری و سەردەمی مۆدێرن و تازەگەری دادەنێن.\nمنیش بۆخۆم لەو ڕوانەگەیەوە، کردوومە بەهۆش نەک بەڕۆح. لەو بڕوایەشدا نیم من هەڵەبم و ئەوان ڕاست بن، یان ئەوان ڕاست بن و من هەڵەبم. مەسەلە ڕاست و هەڵە نییە، چونکە کتێبکە خۆشی بەزمانی ئینگلیزی، بەدوو شێوە ناونیشانەکەی تەرجەمەکراوە(هەم بەهۆش و هەم بەڕۆح).\nهاوڵاتى: ئێمە ئێستا لەسەردەمێکدا دەژین، ڕۆژانە گوێمان بەدەنگ و سەدای کۆتاییەکان دەزرنگێتەوە: (کۆتایی مرۆڤ، کۆتایی هونەر، کۆتایی مێژوو، کۆتایی فەلسەفە.....هتد). بەڕای ئێوە فەلسەفە کۆتایی هاتووە، یان دەشێت بیرکردنەوەی فەلسەفی کۆتایی بێت؟\nد.محەمەد کەمال: گەر فەلسەفە بەزانستی میتافیزیک دابنێین، ئەو زانستەی لەبوونی خودا دەکۆڵێتەوەو دەیەوێت بەڕاستەقینەیەکی ڕەها بگات، ئەوا فەلسەفە لێرە کۆتایی دێت. چونکە زانستەکان هاتوون وەڵامی زۆر پرسیاریان داوەتەوە. بەڵام کاتێک فەلسەفە بەبیرکردنەوە لەبوون دادەنێین، بەهیچ شێوەیەک کۆتایی نەهاتووەو کۆتایشی نایەت، لەبەرئەوەی تائێستا نەمانتوانیوە ڕاستی بوون بناسین و واتاکەی بدۆزینەوە. بۆیە پێویستە فەلسەفە بەردەوام بێت و بەردەوامی هەبێت.\nهاوڵاتى: میشیل ئۆنفێری وەک چەپێکی نیتشەیی و وەک پۆست - ئانارشیستێک، کار بۆ ئەوە دەکات فەلسەفە بکاتە بابەتێکی میللی و جەماوەری و لەوچوارچێوە ئەکادیمی و نوخبەگەراییە دەریبهێنێت. لەوبارەیەوە دەڵێت: (پێویستە فەلسەفە لەو تەوقە ئەکادیمیە ڕزگاربکرێت و بگەڕێتەوە ناو خەڵک و نێو شەقام و کوچەو کۆڵانەکان). ئەمە هەولێک نییە بۆ لێدان لەفەلسەفەو کۆتایهێنان بەفەلسەفە؟ یان هەولێکە بۆ ڕزگارکردنی لەدەستی نوخبەگەرا و ئەکادیمیا؟\nد.محەمەد کەمال: بەڵێ. من خۆم میشێل ئۆنفێری دەناسم. بینیوومەو پێکەوە دانیشتووین. لەماوەی ڕابردوودا سەردانی ئوستراڵیالی کرد. لەوێ رادیۆیەک دەعوەتی چەند کەسێکیان کردبوو بۆ ژەمی بەیانی تا لەگەڵ میشێل ئۆنفێری دانیشن، یەکێک لەوانەی داوەتکرابوون، من بووم. ئەوانەی لەوێ بوون سێ چوار کەس بوون کەڕۆژنامەنووس بوون، شارەزاییان لەفەلسەفەدا نەبوو.\nلەو دانیشتەدا دووبەدوو کەوتینە گفتوگۆو مشتومڕ لەسەر هەندێ کێشە، بەتایبەت تەکنەلۆژیاو گەشەی خێرای زانست و چەند بابەتێکی تر. بەڕێوبەری ڕادیۆکە دواتر تەلەفونی بۆکردم، وتی بەرنامەیەکی تەلەفزیۆنیم ئامادەکردووە تا تۆو میشێل ئۆنفێری گفتوگۆبکەن. منیش لەوەڵامدا وتم: (دەبێت کاتم بدەنێ، تاخۆمی بۆ ئامادەبکەم). ئاخر ئاسان نییە لەسەر تەلەفزیۆن و لەگەڵ فەیلەسوفێکی فەرەنسی دابنیشیت و دەبێت ئەو شتانەی دەیانڵێیت مەعقول بن. کتێبەکانی بخوێنیتەوەو پرسیارت هەبێت و گفتوگۆ بکەیت لەگەڵی دا . من وتم دەبێت لانی کەم هەفتەیەکم بدەنێ بۆ خۆئامادەکردن، بەڵام ئەو دەڕۆیشتەوەو زۆر نەمایەوە.. لەبەرئەوە نەمتوانی بەشداربم و لەبری من یەکێکی دیکەیان بانگهێشت کرد.\nبەڵام سەبارەت بەپرسیارەکەتان و گواستنەوەی فەلسەفە لەهۆڵە ساردەکانی وانەوتنەوەی زانکۆکانەوە، بۆ نێو خەڵک، ئەوە شتێکی تازە نییە. بەبۆچونی من یەکەمجار هایدیگەر کردی، بەنووسینی کتێبی(بوون و کات). (بوون و کات) کەدەیخوێنیتەوە، وەکو(فینۆمینۆلۆژیی هۆش)نییە. دەقێکە تەنانەت ئەوەی فەلسەفەشی نەخوێندووە، دەتوانێت بیخوێنێتەوەو لێی تێبگات. تەنانەت مارکۆزە لەوتارێکیدا دەڵێت:(هایدیگەر توانی فەلسەفە ڕزگاربکات و لەزانکۆکانەوە بیهێنێتە سەرشەقام). ئەڵبەتە مەبەستی لە(سەرشەقام)یش ئەوە نییە بیخاتە ناو کلتورە بازاڕیەکەوە، بەڵکو بەو مانایەی ئەو خوێنەرەی دەستی بەزانکۆکانیش نەگەیشت، دەیتوانی (بوون و کات) بخوێنێتەوەو لەبۆچونەکانی هایدیگەر تێبگات. بەهەمان شێوە میشێل ئۆنفێری دەیەوێت، فەلسەفە لە زانکۆکان ڕزگار بکات و بیهێنێتە دەرەوە. ئەمەش بەبڕوای من، کارێکی زۆر باشە. تۆ دێیت و بیرکردنەوەی فەلسەفی بەخوێنەران بناسێنیت، کارێکی زۆرباشە.\nئەڵبەتە من حەزناکەم خۆم بخەمە ڕیزی ئەو فەیلەسوفانەوە، چونکە ئەوانە هەم مرۆڤی گەورەن و هەم فەیلەسوفی گەورەن، بەڵام بیرت نەچێت زۆربەی کۆڕەکانی منیش ئەمجارە، لەزانکۆکاندا نەبوون. من تائێستا نەچوومەتە بەشی فەلسەفەی زانکۆی سلێمانی. چوومە هەولێر، بەڵام نەچوومەتە بەشی فەلسەفەی زانکۆی سەڵاحەدین.\nلەدەرەوەی زانکۆ کۆڕم گرتووە، چونکە دەزانم کۆمەڵێک گەنجی باش، خوێنەری چاک و جدیمان هەن لەدەرەوەی زانکۆکان فەلسەفە دەخوێننەوە. پێویستە ئەوانە ببینم و پێویستە فەلسەفە لەو شێوازە تەقلیدییە بێتە دەرەوەو بچێتە ناو خەڵکەوە. ئەمەش بۆخۆی هەوڵێکی بەجێیە، بەڵام نابێت بکرێتە کلتورێکی بازاڕی. کلتوری بازاڕی ئەوەیە، بۆنمونە من کتێبێک دەنووسم (چۆن لەهەفتەیەکدا فێری فەلسەفە دەبیت)، وەک چۆن جاران بەزمانی عەرەبی کتێبی لەو جۆرە هەبوو (فێربونی زمانی ئینگلیزی لەسێ ڕۆژدا).\nئەمە بۆ خۆی بەبازاڕکردنی ئەو جۆرە زانینەیەو من لەگەڵ ئەوەدانیم، بەڵام زۆر گرنگە ئێمە بتوانین فەلسەفە لەزانکۆکاندا بێنینە دەرەوە، تابگاتە دەست خوێنەری جدی لەدەرەوەی زانکۆکان. من بڕوام بەنوخبە و دەستەبژێرییە، بەڵام بڕوام بەوە هەیە هەموو کایەیەک (هونەر، فەلسەفە، ئەدەب)، خوێنەری خۆیان هەیە. جائەو خوێنەرە هەرتەنها نوخبە نییەو بەنوخبەی دانانێم، بەڵکو بەخوێنەری جیاوازی دادەنێم.\nڕەنگە من و تۆ حەز لەهونەری شێوەکاری بکەین، هەر پێشانگایەکی هونەری لەم شارەدا بکرێتەوە دەچین ڕووی تێدەکەین. دەچین دەیبینین تابزانین ئەو هونەرە چۆنە، بەڵام هەشە لەوانەیە لەهەموو ژیانیدا، پێشانگایەکی هونەری نەدیبێت. ئەمەش دەکەوەێتە سەر حەزو ئارەزووی تاکەکەسەکان.\nهاوڵاتى: دەی باشە گەر وابێت دەکرێت هەموو فەلسەفەیەک لەو چوارچێوە ئەکادیمیی و زانکۆی و نوخبەگەراییە دەربهێنرێت و بهێنرێتە سەرشەقام و نێو کوچەو کۆڵانەکان و بەمیللی بکرێت، بۆنمونە (فەلسەفەی کانت، هیگڵ، ڤیتگنشتاین، میرلۆپۆنتی و......هتد)؟ فەلسەفەی ئەمانە تائەو رادەیە سادەو ئاسانە تاوردبکرێتەوەو هەموو کەس تێی بگات؟\nد.محەمەد کەمال: مەبەستم وردکردنەوەو بەمیللی کردن نییە. من دژی ئەوەم. وەک وتم نابێت کتێبێک بنووسین بازاڕی بێت و لەئاستێکی ئەکادیمیدا نەبێت. بەڵام باوەڕم بەوەهەیە کەمرۆڤ لەنێو زانکۆدابێت و لەدەرەوەی زانکۆ بێت، دەتوانێت بیربکاتەوە.\nدەتوانێت بخوێنێتەوەو دەتوانێت خۆی بەکێشە فەلسەفیەکانەوە ماندوو بکات. ئەوە بۆ من گرنگە. ئێمە گەر لەبەشی فەلسەفەی زانکۆیەکدا سەد خوێندکارمان هەبێت، رەنگە پێنجسەد خوێنەرمان لەدەرەوەی زانکۆدا هەبێت، روو لەکتێبی فەلسەفی بکەن و بەجدی بیخوێننەوە.\nمن خۆم کاتێک کتێبی فەلسەفەیم خوێندۆتەوە، لەزانکۆ نەبووم و نەشمتوانیوە بگەمە زانکۆ. بەڵام بەردەوام کتێبی فەلسەفیم خوێندۆتەوەو هەوڵمداوە تێ‌بگەم. من دڵنیام زۆر خوێندکاری تریش بەهەمان شێوە هەن، دەیانەوێت لەفەلسەفە تێبگەن و پێویستە ئێمە هەوڵبدەین خۆمان بەو خوێنەرانە بگەیەنین.


سەرۆكی هەرێمی كوردستان پێشوازی لە باڵیۆزی ئەمەریکا لە عێراق دەكات\nڕۆژی دووشەممە ٣ـی٧ـی٢٠١٧ لە سەلاحەددین بەڕێز مەسعود بارزانی سەرۆكی هەرێمی كوردستان پێشوازی لە دۆگڵاس سلیمان باڵیۆزی ئەمەریکا لە عێراق و شاندێكی یاوەری كرد.\nلەسەرەتای دیدارەکەدا باڵیۆزی ئەمەریکا لە عێراق سوپاسگوزاریی وڵاتەکەی بۆ ڕۆڵی سەرۆک بارزانی و پێشمەرگەی کوردستان لە تێکشکاندنی تیرۆریستانی داعش دەربڕی و بە گرینگییەوە باسی هەماهەنگی و هاوکاریی هەردوولای کرد لە شەڕ دژی تیرۆر و تەئکیدی لەسەر بەردەوامیی ئەو هەماهەنگی و هاوکارییانە کردەوە. هەروەها سوپاسی هەرێمی کوردستانی کرد بۆ ئەو هەماهەنگییە نایابەی لەئۆپەراسیۆنی ئازاکردنی مووسڵدا لەگەڵ عێراق هەیبووە و بەرز نرخاندی، ڕێز و پێزانینی زۆریشی بۆ هەرێمی کوردستان هەبوو کە لەو دۆخە قورسەدا پێشوازییان لەو ژمارە زۆرەی پەنابەران کردووە و وەک بەهایەکی بەرزی مرۆیی وەسفی کرد.\nهەر لە دیدارەکەدا باس لە ئۆپەراسیۆنی ئازادکردنی موسڵ و لێکەوتەکانی کرا و ئەو نیگەرانییانەش باس کران کە بەهۆی کردەوەی پێچەوانەی ڕێککەوتن و لێکتێگەیشتنەکانەوە ئەنجام دراون و لە ئایندەدا دەبنە هۆی دروستبوونی کێشەی گەورەتر و مەترسی لەسەر پێکەوەژیانی پێکهاتەکانی ئەو پارێزگایە دروست دەکەن. لەو بارەیەوە سەرۆکی هەرێمی کوردستان سوپاس و پێزانینی خۆی بۆ گەل و حکوومەت و سوپای ئەمەریکا دەربڕی بۆ ڕۆڵیان لە شەڕی تیرۆر و یارمەتیدانی گەلی کوردستان و هێزی پێشمەرگە و ڕوونیشی کردەوە کە قۆناخی دوای داعش زۆر هەستیارە و پێویستە ڕێگە لە دووبارەبوونەوەی ئەو زەمینەیە بگیرێت کە بووە هۆی سەرهەڵدانی داعش. سەرۆک بارزانی وەبیر شاندی میوانی هێنایەوە کە بەر لە دەستپێکردنی ئۆپەراسیۆنەکە ئێمە داوامان دەکرد لەپاڵ بوونی پلانی سەربازی پێویستە پلانێکی سیاسی و ئیدارییش بۆ پارێزگای نەینەوا لە دوای دەرکردنی داعش هەبێت بەڵام بەداخەوە ئەو ڕێککەوتنە نەکرا و ئێستا سەرەتاکانی کێشە دەرکەوتوون. سەرۆک بارزانی جارێکی دیکەش جەختی کردەوە کە ئەگەرچی لەسایەی هەماهەنگی و هاوکاریی هێزی پێشمەرگەی کوردستان و سوپای عێراق و پشتیوانیی هاوپەیمانانێتیی نێودەوڵەتی بەسەرۆکایەتیی ئەمەریکا، وا خەریکە ئۆپەراسیۆنی ئازادکردنی موسڵ بە تێکشکاندن و دەرکردنی داعش لە موسڵ کۆتایی دێت، بەڵام نەمانی داعش لە موسڵ بەمانای کۆتاییهاتنی داعش و تیرۆر نایەت و پێوستە ئەو هۆکارانە نەمێنن کە بووە هۆی سەرهەڵدان و بەهێزبوونی تیرۆر و دەبێ پێکهاتەکانی ئەو پارێزگایە هەست بە دڵنیایی و پارێزراویی ژیانیان بکەن.\nهەر لەو دیدارەدا بە تێروتەسەلی باس لە بڕیاری گەلی کوردستان بۆ ئەنجامدانی ڕیفراندۆم لە ٢٥ـی ئەیلوول کرا و سەرۆك بارزانی بە وردی ئەو هۆكارانەی ڕوون كردەوە كە هانی گەلی كوردستانی داوە بەرەو ڕیفراندۆم هەنگاو بنێت و جەختی لەوە كردەوە كە گەلی كوردستان لەڕێگەی دیالۆگ و بە ئامرازی ئاشتیانە بەرەو سەربەخۆیی و مسۆگەركردنی مافەكانی دەڕوات و ئەوەیش لەپێناو ڕێگەگرتن لە دووبارەبوونەوەی شەڕ و گرفتی تازەیە. لە بەرانبەردا باڵیۆزی ئەمەریکا هیوای خواست بابەتی ڕیفراندۆم و پەیوەندییەکانی هەولێر و بەغدا لەڕێگەی دیالۆگ و لێکتێگەیشتنی هەردوولا بێت.\nSOURCE:: KRP PAGE HIT:: 375


یەكێتی لە هەولێر نائومێدەو چاوی بەغدادە\nراپۆرت: فازڵ حەمە رەفعەت - محەمەد رەئوف\nیەکێتی لە دوو رێگای جیاوازەوە کار بۆ وەرگرتنەوەی پۆستی پارێزگاری کەرکوک دەکات، هەردوو رێگاکە دەچنەوە سەر بەغدادی پایتەختی عێراق، نەک هەولێری پایتەختی هەرێم، سەرەتای هەوڵەکان بە رادەستکردنی (١٧٦) دیلی "داعش" دەستی پێکردو رەنگە کۆتاییەکەی پۆستی وەزارەتیشی بۆ بخاتە سەر مێزی گفتوگۆکان، یەکێتی دەستی لە پارتی شتووە، بۆ پرسی کەرکوک چاوی لە مستەفا کازمی سەرۆک وەزیرانی نوێی عێراقە، (درەو) لەم راپۆرتەدا وردەکاری رادەستکردنەوەی دیلەکان و هەوڵی یەکێتی بۆ پۆستی پارێزگاری کەرکوک دەخاتەڕوو.\nرێککەوتنی یەکێتی و عێراق لە بارەگای پارتیدا !\nرۆژی ١٩ی ئەم مانگە لە بارەگای لقی سێی پارتی دیموکراتی کوردستان لە کەرکوک، کە لەدوای رووداوەکانی "١٦ی ئۆکتۆبەر"وە بووە بە بارەگای فەرماندەیی ئۆپراسیۆنەکانی کەرکوکی سوپای عێراق، رێککەوتنێک لەنێوان یەکێتی نیشتمانی کوردستان و بەرپرسانی سەربازی عێراق ئیمزا کرا.\nئەوە رێککەوتنی رادەستکردنی (١٧٦) دەستگیرکراوی "داعش" بوو لەلایەن یەکێتی نیشتیمانییەوە بە حکومەتی عێراق.\nرێککەتنەکە لەنێوان محەمەد عوسمان بەرپرسی مەڵبەندی یەکێتی لە کەرکوک و سەعد حەربیە فەرماندەی ئۆپراسیۆنەکانی سوپای عێراق لە کەرکوک، بە ئامادەبوونی راکان جبوری پارێزگاری کەرکوک بەوەکالەت، ئیمزا کرا.\nئەمە رێککەوتنێکی نهێنی نەبوو، لەکاتی خۆیدا لە کۆنگرەیەکی رۆژنامەوانیدا بۆ رایگشتی راگەیەندرا.\nئەوکات محەمەد عوسمان بەرپرسی مەڵبەندی یەکێتی لە کەرکوک لە کۆنگرە رۆژنامەوانییەکەدا وتی:" دوای ئەوەی لەلایەن هاوسەرۆكی یەكێتی و مەكتەبی سیاسییەوە ئامۆژگاری كراین پێداچوونەوە بە دۆسیەی ئەو دەستگیركراوانەدا بكەین كە لای یەكێتین و لەسەردەمی شەڕی داعشدا دەستگیركراون، بڕیارماندا هەموویان رادەستی حكومەتی عێراق بكەینەوە".\nناوەڕۆکی ئەو رێککەوتنە بەرەبەیانی دوێنێ پێنج شەممە خرایە بواری جێبەجێکردن، یەکێتی (١٧٦) دەستگیرکراوی "داعش"ی لە سلێمانییەوە رەوانەی کەرکوک کردو رادەستی سوپای عێراقی کردن.\nبەرپرسی مەڵبەندی یەکێتی بەم پرۆسەیە دەڵێ" نیازپاكی بەرامبەر بە لایەنی ئیداری لە كەركوك".\nدیلەکان کێ بوون؟\nبەپێی بەداواداچوونەكانی (درەو)، ئەو (176) زیندانیەی کە یەکێتی رادەستی ئۆپەراسیۆنەكانی كەركوكی سوپای عێراقی كردووە، ئەو کەسانە بوون كە لەسەردەمی شەڕی داعشدا، دەسەڵاتدارانی ئەوکاتی کەرکوک کە سەربە یەکێتی بوون، بەتۆمەتی تیرۆرو ئەندامێتی رێکخراوی "داعش" دەستگیریان کردوون.\nبەرپرسێكی ئەمنی یەکێتی بە (درەو)ی راگەیاند:" ئەو گیراوانە لەلایەن هێزەکانی دژە تیرۆری یەكێتییەوە لەو سەردەمەدا دەستگیركراون، تەنانەت بەشێكیان لە ئۆپەراسیۆنی سەربازیداو بە كۆپتەری سەربازی دەستگیركراونو هەموویان تۆمەتبارن".\nبەوتەی ئەو بەرپرسە ئەمنییە، لەسەروبەندی شەڕی "داعش"دا، یەكێتی و پارتی ژمارەیەكی زۆری تۆمەتباری تیرۆریان دەستگیركردووەو لە زیندانەكانی خۆیاندایە کۆیانکردونەتەوە، زیندانی "داعش" لە زیندانی دژە تیرۆری یەكێتی و دژە تیرۆری پارتیشدا هەیە.\nدژە تیرۆری یەكێتی سەربە دەزگای زانیاری یەكێتییە، دەزگای زانیاری هاوشێوەی دەزگای پاراستنی پارتی سەربە ئەنجومەنی ئاسایشی هەرێمی كوردستانەو كە تائێستاش راوێژكارەكەی (مەسرور بارزانی) سەرۆكی حكومەتی هەرێمی كوردستانە.\nلەبارەی ئەنجومەنی ئاسایشەوە\nبەپێ یاسا ئەنجومەنی ئاسایش سەربە سەرۆكایەتی هەرێمی كوردستانە، بەڵام تائێستا ئەو دەزگایە هەر لای مەسرور بارزانی ماوەتەوەو رادەستی سەرۆكایەتی هەرێم واتە نێچیرڤان بارزانی نەكراوە.\nئەنجومەنی ئاسایشی هەرێمی كوردستان لە سەرۆكێك و پێنج ئەندام پێكهاتووەو پۆستەکانی لەنێوان پارتی و یەکێتیدا دابەشکراوە:\n🔹 سەرۆكی ئەنجومەنی ئاسایش: مەسرور بارزانی ( پارتی)\n🔹 سەرۆكی دەزگای ئاسایش: خەسرەو گوڵ محەمەد (یەكێتی)\n🔹 سەرۆكی دەزگای پاراستن و زانیاری/ زانیاری: لاهور شێخ جەنگی (یەكێتی)\n🔹 سەرۆكی دەزگای پاراستن و زانیاری/ پاراستن: نەزهەت حالی (پارتی)\n🔹سەرۆكی دەزگای هەواڵگری هێزەكانی 70ی پێشمەرگە: (یەكێتی)\n🔹 سەرۆكی دەزگای هەواڵگری هێزەكانی 80ی پێشمەرگە: (پارتی)\nدۆسیەی ئەمنی لەنێوان پارتی و یەکێتیدا پەرتبووەو هەماهەنگی لەنێوانیاندا نەماوە، هەرلایەک بە پاڕاستەی خۆیدا کاروبارەکان بەڕێوەدەبات.\nیەكێتی بەبێ گەڕانەوەو ئاگاداركردنەوەی حكومەتی هەرێمی كوردستان و ئەنجومەنی ئاسایشی هەرێم، رێككەوتنی رادەستكردنی (176) زیندانییەکەی لەگەڵ بەرپرسانی سەربازی عێراق واژووكردووە. بەرپرسی مەڵبەندی كەركوكی یەکێتی دەڵێ: رێککەوتنەکە بە ئاگاداری هاوسەرۆكانی یەكێتی بووەو لەپێناو خاك و خەڵكی كەركوك ئەو رێكەوتنەیان كردووە.\nئەنجومەنی سەركرادیەتی پارتی لە كەركوك- گەرمیان لە راگەیەنراوێكدا یەكێتی تۆمەتباركرد بەوەی "زیندانی نهێنی" هەیەو حكومەتی هەرێمی كوردستان ئاگاداری ئەو رێككەوتن و زیندانیە نیە.\nوەزارەتی ناوخۆی هەرێمی كوردستانیش رایگەیاند، حكومەتی هەرێم ئاگاداری رادەستكردنەوەی ئەو (١٧٦) زیندانییە نەبووە.\nوەزارەتی ناوخۆ ئاماژەی بەوەکرد، هەماهەنگیكردن لەگەڵ دەسەڵاتە فیدراڵییەكان رێكارو میكانیزمی خۆی هەیەو ئەو بابەتە بەدەر لەو میكانیزمانە ئەنجامدراوە.\nپارتی؛ یەكێتی تۆمەتبار دەكات بەوەی هەوڵی دوو ئیدارەیی دەدات و حساب بۆ دامودەزگا حكومییەكان ناكات و تیرۆرستانی داعش كە دەستیان بە خوێنی پێشمەرگە سورە، رادەستی عێراق دەكاتەوە.\nیەكێتیش لە سۆسیال میدیاكانییەوە، پارتی تۆمەتبار دەكات بەوەی لە ٢٠١٨دا (هەزارو ٤٠٠) دیلی "داعش"ی رادەستی بەغداد كردووەتەوە.\nئەنجومەنی ئاسایشی هەرێمی کوردستان کە شوێنی کۆبونەوەی دەزگا ئەمنییەکانی پارتی و یەکێتییە لە ساڵی ٢٠١٢وە هیچ کۆبونەوەیەکی نەکردووە، بەرپرسانی ئەمنی هەردوولا ناکۆکن، ئاسایشی هەرێمی کوردستان لەنێوان پارتی و یەکێتیدا پەرتبووە، تا ئەوڕادەی لەدوای ساڵی ٢٠١٥وە دەزگای زانیاری و دژە تیرۆری یەكێتی هیچ پەیوەندییەكی بە ئەنجومەنی ئاسایشەوە نەماوە.\nبەرپرسانی ئەمنی یەکێتی پێشتر گلەییان هەبوو لەوەی ئەنجومەنی ئاسایش کە مەسرور بارزانی سەرۆکایەتی دەکات، بودجەی ئەوان وەکو پێویست نانێرێت.\nداعش بەرامبەر بە پۆستی پارێزگار\nلەدوای رووداوەکانی ١٦ی ئۆکتۆبەرەوە یەکێتی چاوی لەوەیە پۆستی پارێزگاری کەرکوک وەربگرێتەوە، بەپێی ئەنجامی دواین هەڵبژاردنی پەرلەمانی عێراق، هێشتا یەکێتی حزبی زۆرینەیە لە کەرکوک.\nیەکێتی یەکلاکردنەوەی پۆستی پارێزگاری کەرکوکی لە بەرژەوەندی خۆی کرد بە بەشێک لە رێککەوتنی پێکهێنانی کابینەی نۆیەمی حکومەتی هەرێم، دوای چەندین رێککەوتن و دواتر پاشگەزبونەوە، پارتی بەڵێنیدا پۆستی پارێزگاری کەرکوک لە بەرژەوەندی یەکێتی یەکلابکاتەوە، بەڵام دوای زیاتر لە (١٠ مانگ) لە پێکهێنانی حکومەتی هەرێم هێشتا پۆستەکە یەکلانەکراوەتەوە، سەرباری ئەمە ئێستا ئەرکی یەکێتی قورستر بووە، چونکە چیتر ئەنجومەنی پارێزگا کە یەکێتی چاوی لەسەر بوو، دەسەڵاتی هەڵبژاردنی پارێزگاری نەماوە، چونکە بەمدواییە پەرلەمانی عێراق کاری ئەنجومەنی پارێزگاکانی سڕکرد تا ئەوکاتەی هەڵبژاردنی نوێی ئەنجومەنی پارێزگان بەڕێوەدەچێت.\nبەڵام وەرگرتنی پۆستی سەرۆک وەزیرانی عێراق لەلایەن مستەفا کازمییەوە، چانسێکی نوێی بە یەکێتی بەخشی، کازمی بەنیازە گۆڕانکاری لە پارێزگارەکانی عێراقدا بکات، یەکێتی کە چیتر دەستی لە پارتی و ئەنجومەنی پارێزگای کەرکوک شتووە، چاوی لە رێککەوتنە لەگەڵ مستەفا کازمی بۆ یەکلاکردنەوەی پۆستی پارێزگاری کەرکوک.\nبەپێی بەدواداچوونەكانی (درەو)، یەكێتی ماوەیەكە سەرقاڵی گفتوگۆیە لەگەڵ لایەنی عەرەبی، لەوێوە دەیەوێت پارێزگاری كەركوك بەدەستبهێنێتەوە.\nیەكێتی ئێستا بە دوو ئاڕاستە كاردەكات، ئاڕاستەیەكیان كارکردنە لەگەڵ لایەنی عەرەبی و ئاساییكردنەوەی پەیوەندییەكان، ئەم هەوڵە بەدیاریكراوی لە دوای كۆنگرەی چواری یەكێتی و دەستبەكاربوونی محەمەد عوسمان وەکو بەرپرسی نوێی مەڵبەندی كەركوكی ئەو حزبە، دەستیپێكردووە، محەمەد عوسمان پێشتر نوێنەری مام جەلال بووە لە كەركوك بۆ پەیوەندی لەگەڵ پێكهاتەكانی كەركوك، پەیوەندییەكی بەهێزی لەگەڵ لایەنە عەرەبی و توركمانییەكاندا هەیە، لەكاتی واژووكردنی رێككەوتنی رادەستكردنەوەی (١٧٦) دیلەکەی "داعش"، محەمەد عوسمان وتی:" هەوڵدەدەین ئەو كێشانە چارەسەربكەین كە پێشتر روویانداوەو لاپەڕەیەكی نوێ هەڵبدەینەوە".\nکەرکوک هێشتا قەڵای دەنگدەرانی یەکێتییە، یەکێتییەکان لەوە تێگەیشتوون کەرکوک پارسەنگی پێگەی جەماوەرییانە بۆ هەرێمی کوردستانیش، بۆیە لەپێناو پۆستی پارێزگاری کەرکوک، نەک دیلەکانی "داعش"، بەپێی زانیارییەکانی (درەو) تەنانەت ئامادەن دەستبەرداری پۆستی وەزارەتی دادی عێراق ببن کە پشکی خۆیانەو هێشتا پۆستەکەیان پڕنەکردوەتەوە، ئەمە ئاڕاستەی دووەمی هەوڵەکانی یەکێتییە بۆ پۆستی پارێزگاری کەرکوک.


مه‌كته‌بى سیاسى یه‌كێتیى بۆ وه‌ڵامدانه‌وه‌ى پارتى له‌كۆبوونه‌وه‌دایه\nهەواڵ / کوردستان :: 03/04/2019 :: 1421 جار بینراوە\nوته‌بێژی یه‌كێتیی نیشتمانیی كوردستان رایده‌گه‌یه‌نێت: له كۆبوونه‌وه‌ى ئه‌مڕۆیدا مه‌كته‌بی سیاسی بڕیار له‌سه‌ر به‌شداریكردن یان نه‌كردن له حكومه‌تی هه‌رێم ده‌دات.\nله‌تیف شێخ عومه‌ر، وته‌بێژی یه‌كێتیی نیشتمانیی كوردستان، به دواڕۆژى راگه‌یاند: (پێشنیوه‌ڕۆى ئه‌مڕۆ چوارشه‌ممه 3ی نیسانی 2019) مه‌كته‌بی سیاسی یه‌كێتیی له سلێمانى كۆبوه‌وه و بڕیار له‌سه‌ر به‌شداریكردن یان به‌شدارینه‌كردن له حكومه‌تی هه‌رێم ده‌دات.\nوتیشى: "ئه‌مڕۆ مه‌كته‌بی سیاسی بڕیارده‌دات كه فراكسیۆنی یه‌كێتی به‌شداری كۆبوونه‌وه‌ی ئه‌مڕۆی په‌رله‌مان بكات یا نه‌یكات".\nبەپێی زانیارییەکانی دواڕۆژ: دوو رۆژه په‌یوه‌ندی ته‌له‌فۆن له نێوان به‌رپرسانى باڵاى یه‌كێتى و پارتى هه‌یه و لێكنزیكبوونه‌ته‌وه، به‌ڵام رێكنه‌كه‌وتوون و پارتیش دوێنێ سێشه‌ممه وه‌ڵامى یه‌كێتى دایه‌وه، هه‌ربۆیه كۆبوونه‌وه‌ى په‌رله‌مانى دواخست بۆ ئه‌مڕۆ.\nهەر بەپێی زانیارییەکان: كۆبوونه‌وه‌كه‌ى ئه‌مڕۆى مه‌كته‌بى سیاسى یه‌كێتیى له‌ماڵى كۆسره‌ت ره‌سوڵە و بۆ تاووتوێكردنى وه‌ڵامه‌كه‌ى پارتییه، ئه‌مڕۆش بڕیارى خۆیان به پارتى ده‌گه‌یه‌نن، ئه‌گه‌ر بگه‌نه ئه‌نجام ئه‌وا وه‌ڵامێكى ئه‌رێنى پارتى ده‌ده‌نه‌وه و فراكسیۆنه‌كه‌یان به‌شدارى كۆبوونه‌وه‌ى ئه‌مڕۆى په‌رله‌مان ده‌كات، به‌ڵام ئه‌گه‌ر نه‌گه‌نه رێككه‌وتن به‌شدارى ناكه‌ن.\nبڕیاره ئه‌مڕۆ چوارشه‌ممه (3ى نیسانى 2019) په‌رله‌مانی كوردستان كۆببێته‌وه و خوێندنه‌وه‌ی دووه‌م بۆ پڕۆژه‌یاسای كاراكردنه‌وه‌ی سه‌رۆكایه‌تی هه‌رێم بكات.


شه‌شومین فسیڤاڵی فیلمی سه‌وز له کوردستان به‌ڕێوه ده‌چێت - Mehr News Agency\n29 gelawêjê 2017 - 09:00\nNews Code 12377\nبه ئامانجی په‌ره‌دان به بیرۆکه‌ی پاراستنی ژینگه؛\nشه‌شومین فسیڤاڵی فیلمی سه‌وز له کوردستان به‌ڕێوه ده‌چێت\nهاوکات له‌گه‌ڵ سه‌رتانسه‌ری ئێران له ۱۸ تاکوو ۲۴ی خه‌رمانان فستیڤاڵی فیلمی سه‌وز له پارێزگای کوردستان به‌ڕێوه ده‌چێت.\nبه ڕاپۆرتی ئاژانسی مێهر، به مه‌به‌ستی په‌ره‌دان به بیرۆکه‌ی پاراستنی ژینگه و هاوکات له‌گه‌ڵ سه‌رتانسه‌ری ئێران له ۱۸ تاکوو ۲۴ی خه‌رمانان فستیڤاڵی فیلمی سه‌وز له پارێزگای کوردستان به‌ڕێوه ده‌چێت.\nبه پێی ئه‌م ڕاپۆرته، له‌م ماوه‌یه‌دا چه‌ندین به‌رنامه‌ی گرنگ وه‌ک نمایش دانی فیلم و به‌ڕێوه بردنی ڤۆرک شاپه‌کان به‌ڕێوه ده‌چێت.\nئامانجی سه‌ره‌کی ئه‌م فستیڤاڵه ئاوڕدانه‌وه له کێشه‌کانی ژینگه له‌م سه‌رده‌مه دایه و هه‌وڵ ده‌دات به نمایش دانی فیلم سه‌باره‌ت به ژینگه خه‌ڵکی ئێران له گرنگی ژینگه زیاتر ئاگادار بکاته‌وه.\nفستیڤاڵه‌که له میانه‌ی ڕۆژانی ۱۸ بۆ ۲۴ی خه‌رمانان له سه‌رتانسه‌ری ئێران به‌ڕێوه ده‌چێت و فیلمی تێدا نمایش ده‌کرێت. هه‌روه‌ها بڕیار وایه بۆ یه‌که‌مین جار له ته‌نیشت زرێبار فیلمی ژینگه‌پارێزی بۆ خه‌ڵکی شاره‌که بڵاو بکرێته‌وه.\nهه‌روه‌ها هه‌وڵ دراوه تاکوو له‌م خوله‌ی فستیڤاڵه‌که ئه‌نجومه‌نه‌کانی ژینگه پارێزی ڕۆڵێکی گرنگیان له به‌ڕێوه بردنی فستیڤاڵه‌که هه‌بێت و چه‌ندین به‌رنامه‌ی فستیڤاڵه‌که له لایه‌ن ئه‌وانه‌وه به‌ڕێوه بچێت.


سه‌رۆكی هه‌رێمی كوردستان له‌گه‌ڵ شاندێكی نه‌ته‌وه یه‌كگرتووه‌كان كۆده‌بێته‌وه - President of the Kurdistan Region of Iraq\nسه‌رۆكی هه‌رێمی كوردستان له‌گه‌ڵ شاندێكی نه‌ته‌وه یه‌كگرتووه‌كان كۆده‌بێته‌وه\nله كۆبوونه‌وه‌یه‌كی به‌ڕێز نێچیرڤان بارزانی سه‌رۆكی هه‌رێمی كوردستاندا له‌گه‌ڵ به‌ڕێز د. لوئه‌ی شه‌بانه به‌ڕێوه‌به‌ری هه‌رێميی ڕێكخراوی سه‌ندووقی نه‌ته‌وه یه‌كگرتووه‌كان بۆ كاروباری دانیشتوانان و شاندێكی یاوه‌ری، به‌ڕێز شه‌بانه پوخته‌یه‌كی ده‌رباره‌ی ئامانجى سه‌ردانه‌كه‌يان خسته ڕوو كه بۆ نيشاندانى پشتگيريى ڕێكخراوه‌كه‌يانه له ئه‌نجامدانى سه‌رژمێريى گشتى له عێراق و هه‌رێمى كوردستان، هه‌روه‌ها بۆ به‌شداريكردنه له يادى بیست و پێنج ساڵه‌ی كۆنفرانسی نێوده‌وڵه‌تيی دانیشتوان و په‌رپێدان و يادى په‌نجا ساڵه‌ی دامه‌زراندنی ڕێكخراوه‌كه‌یان.\nله كۆبوونه‌وه‌كه‌دا كه پێشنیوه‌ڕۆی ئه‌مڕۆ 30/7/2019 له هه‌ولێر به‌ڕێوه چوو، به‌ڕێز سه‌رۆكی هه‌رێمی كوردستان كار و چالاكییه‌كانی ڕێكخراوه‌كه‌ی به‌رز نرخاند و باسی له پرسی سه‌رژمێری له عێراق كرد، هه‌روه‌ها هیوای خواست ئه‌و پرسه به سیاسی نه‌كرێت و له‌سه‌ر بنه‌مای ده‌ستووری عێراق مامه‌ڵه‌ی له‌گه‌ڵدا بكرێت. به‌ڕێزیان پوخته‌یه‌كيشی ده‌رباره‌ی به‌ره‌وپێشچوونه‌كانی هه‌رێمی كوردستان به‌تایبه‌تی له ڕووی گرنگیدان به كۆمه‌ڵگه و خێزان و یه‌كسانييه‌وه پێشكه‌ش كرد.\nئاستی په‌یوه‌ندییه‌كانی داموده‌زگاكانی هه‌رێمی كوردستان و ڕێكخراوه‌كه‌يان، چه‌ند پرسێكی په‌یوه‌ندیدار به دانیشتوانانه‌وه، په‌یوه‌ندیه‌كانی هه‌ولێر ـ به‌غدا، پرسی ئاواره و په‌نابه‌ران و میكانزمی گه‌ڕاندنه‌وه‌یان بۆ زێدی خۆیان، لایه‌نێكی دیكه‌ی كۆبوونه‌وه‌كه بوو.


نوێترین زانیاری لەبارەی دۆخی تەندروستیی ئیسماعیل خەیات\n95854 جار خوێندراوەتەوە\nگەزیزە عومەر خێزانی هونەرمەند ئیسماعیل خەیات دەڵیت، ئەوەی لە توانای پزیشکەکاندابێت کراوە و لەئێستادا چاوەڕێی ڕەحمی خوداين.\nهونەرمەندو شێوەکاری کورد ئیسماعیل خەیات دوای ئەوەی لە حەوشەی ماڵەکەیدا دەکەوێت و دووچارى خوێن بەربوونى دەمار دەبێت و نەشتەرگەری بۆئەنجام دەدرێت، لەئێستادا ماوەی هەفتەیەکە لە ژێر چاودێری وردی پزیشکیدا ژیان بەسەر دەبات، گەزیزە عومەر خێزانی هونەرمەند ئیسماعیل خەیات بە دیجیتاڵ میدیای ئێن ئاڕتی راگەیاند،" ئەوەی لە توانای پزیشکەکاندابێت کراوە و لەئێستادا چاوەڕێی ڕەحمی خوداين\nئیسماعیل خەیات خاوەنى ٥٠ ساڵ خزمەتە لە بواری هونەری شێوەکاریدا ، کێشانی هێڵە ڕەش و سپیەکان یەکێکە لە سیما هەرە دیارەکانی تابلۆکانی ئەم هونەرمەندە، بە کارەکانیشی سروشتی کوردستان و تراژیدیاى کیماباران وئەنفالى خستووەتەڕوو، نەخشاندن و دروستکردنى تابلۆى تایبەتى لەسەر بەردی کوردستان و بەردی ئەوڵاتانەی کە سەردانی کردوون سیمایەکی ترى هونەری ئەم هونەرمەندەن و لە سەردەمی شەڕی ناوخۆشدا خەیات تاوێرە بەردەکانی پیرەری لە نزیک دێگەڵە نەخشاند، کە ئەوکات سنوری جیاکەرەوەی نێوانی هێزەکانی پارتی و یەکێتی بوو، تەنانەت سەندیکای هونەرمەندانی کوردستانیش بە یەکێک لە هونەرمەندە مەزنەکانی کوردی ناوزەند دەکەن،\nئەو هونەرمەندە شێوەکارە ٦ هەزار تابلۆو نزیکی ١٥٠ پێشانگایی شێوەکاریە و چەندین خولی ڕاهێنانی لەبواری شێوەکاریدا بۆ منداڵان کردۆتەوە، یەکێک لە هاوڕێکانی ئاماژە بە نوێترین پلانی ئیسماعیل خەیات دەکات کە کردنەوەی پێشانگای ٥٠ ساڵەی کارەکانیەتی کە لە ئێستادا بە هۆی ناجێگیری باری تەندروستیەوە دواخراوە،\nئیسماعیل خەیات لە ساڵی ١٩٤٤ لە خانەقین لەدایکبووە، دەرچووی خانەی مامۆستایانی بەعقوبەیە، ساڵانێک مامۆستای هونەر بووە لە قوتابخانەکانی سلێمانی و ئەندامی کۆمەڵەی شێوەکارانی عێراق و شێوەکارانی جیهانییە.\nلەساڵى ١٩٩٢بۆ ساڵى ١٩٩٨ بەڕێوبەری هونەری شێوەکاری بووە لە وەزارەتی رۆشنبیری حکومەتی هەرێم، چەندین پێشانگای کردۆتەوە لە وڵاتانی ئەوروپا و ئەمریکا و ئینگلتەرا، ئێستا خانەنشینە و هەموو کاتەکانی تەرخان کردووە بۆ کاری هونەری.\nئایا سێکس دەبێتە هۆی تووشبوون بە کۆرۆنا؟\nهونەرمەندێکی تورکی بەهۆی کۆرۆناوە گیانی لەدەستدا\nلە هەشت کاتدا داوای لێبوردن مەکە\nپێنج خواردن توانای سێکسیی پیاوان زیاددەکەن\nخواردنی سندی لە چ حاڵەتێکدا مەترسیدارە؟\nئەسغەر ڕەشیدی هونەرمەند کۆچی دوایی کرد\nماگی فەڕەح پێشبینیی نوێ بۆ ساڵی ٢٠٢٠ دەکات\nنەڤید و ئاگرین وەڵامی ماجید موعین دەدەنەوە\nئەو هەڵانەی لە نانی بەیانیدا دەیانکەیت و دەبنەهۆی زیادبوونی کێش\nڤیدیۆ.. کۆمەڵێك بزن لەکاتی کەرەنتیندا هەوڵی داگیرکردنی شارۆچکەیەك دەدەن\nسوودەکانی خواردنەوەی چای بەیبوون\nباوان قەزاز بە کلارنێت میوزیکی گۆرانییەکی بەناوبانگی کوردی دەژەنێت\nئایدن ئوستان نوێترین بەرهەمی بڵاوکردەوە\nنۆ کرداری رۆژانە سیستمی بەرگرییت دژ بە نەخۆشییەکان بەهێزدەکەن\nئەم خواردنانە هەرگیز مەخەرە مایکرۆوەیڤەوە\nدایکێک ڤیدیۆی منداڵە یەک ساڵەکەی بڵاودەکاتەوە کە توشی کۆرۆنا بووە